#ThePressRoadhaVaahaka: Vevunu Sindhithaa | ThePress\nކުރު ވާހަކަ: ވެވުނު ސިންދިތާ\n13 April 2021, 22:45\n"ރީނާ....! ޕްލީޒް" ރާނިޔާ އާދޭސް ކުރިއެވެ. "އެވާހަކަ ތިހާ ސިއްރު ކުރަނީ ކީއްވެ؟" އަހަރެން މީ ރީނާގެ އެންމެ ގާތް ރަހުމަތްތެރިޔާ....! "ރީނާ ހިތާމަ ކުރާ ސަބަބެއް އަހަރެން ނަކަށް ނޭނގެ...އިއާން ދިޔައީ ވަރައް އަވަހައް އަންނާކަށްނު...."\n"ނޫން....ނޫން....ރާނިޔާ....! އެ ކައިވެންޏެއް ނުކުރެވޭނެ..." ރީނާ އަށް ބޭއިހުތިޔާރުގައި ބުނެލެވުނެވެ.\nހިމޭން ވަގުތު ކޮޅެކެވެ. "ރާނިޔާ...!" ރީނާގެ ހިތުގައި ވަނީ އާދަޔާ ޚިލާފު ފުން އަސަރު ތަކެވެ. ރީނާގެ ލޮލުގައި ވަނީ މުތީ ތަކެއްހެން ވިދަވިދާ ހުރި ކަރުނައެވެ. ރާނިޔާގެ ލޯ ތެމުނެވެ. ރީނާ ކިތަންމެ ވަރަކަށް ރުޔަސް ރަހުމަތްތެރިޔާ ރޯ ތަން ދެކޭކަށް ކުޅަދާނަ އެއް ނޫނެވެ. "އަހަރެން ހުރިހާ ވާހަކައެއް ރާނިޔާ އަށް ކިޔާ ދޭނަން..." "ރާނިޔާ....!" ފިރާޝް ފުރަތަމަ ބައްދަލުވި ދުވަހު ކަންތައްތައް ދިމާވި ގޮތުން މިހާރުވެސް ހިނިއާދޭ..! އެ ދުވަހު އަހަރެން ފިހާރަ އަކުން ނިކުމެގެން އަންނަނިކޮށް ގޯޅިއެއްގެ ތެރެއިން ވަރަށް ބާރަށް ނިކުން ކުއްޖަކު އަހަރެންގެ ގައިގައި ޖެހިފައި ވެއްޓުނީ އަހަރެން އެހީތެރި ވުމުގެ ގޮތުން އަތްދިއްކޮށްލިން އަތުގައި ހިފާފައި އޭނާ ތެދުވި އެވަގުތު އޭނާ ޖަހާފައި ހުރި ސެންޓްގެ މީރުވަސް އަހަރެން ނޭފަތުން ލާފައި ސިކުޑިއަށް ވާސިލްވިއެވެ. އަހަރެންނަށް ހޭވެރިކަންވީ އޭނާ ސަލާމަށް އަތްދިއްކޮށްލުމުންނެވެ. އެވަގުތު އޭނާގެ ފުރިހަމަ ސޫރަ އަހަރެންގެ ހިތުގެ އެންމެ ފުންމިނުގައި ކުރެހުނު ކަހަލައެވެ. ހިނިތުން ވެލާން ވެސް ނޭގިފައި ހުއްޓާ އޭނާ ވާހަކަ ދައްކަން ފެށިއެވެ. "ރީނާ...! އަހަރެންގެ ނަމަކީ ފިރާޝް "ރީނާ އަށް ބުނާނެ އެއްޗެއް ނޭނގިފައި ބަލަން ހުރެވުނީއެވެ. ފިރާޝް ބުންޏެވެ. "މިއަދު ހަވީރު ތުނޑިން އަހަންނާ ބައްދަލު ކޮށްލެވިދާނެތަ؟" ފިރާޝް އެހެން ބުނުމުން އާނއެކޭ ބުނުމުގެ ގޮތުން ރީނާ ބޯޖަހާލިއެވެ. ފިރާޝްގެ އެރީތި ހިނިތުންވުމާއި ހިތްގައިމު ބަލައިލުން ރީނާގެ ހިތް މަސްތު ކުރުވައިފިއެވެ. ހަވީރުގެ ހިތްފަސޭހަ ވަގުތެވެ. ރީނާ އުޅެނީ ފެންވަރައިގެން ފުނާ އަޅާށެވެ. ހިތުގައި ވަނީ ފިރާޝްއެވެ. ރީތިވެލައިގެން ތުނޑިއަށް ދިޔައިރު ފިރާޝް އަދި ނާދެއެވެ. ފިރާޝް ހިނގާފައި އައީ ރީނާ ގެ ހަށިގަނޑަށް ނަޒަރު ހުއްޓާލައިގެން ހުރެއެވެ. ރީނާ އަށް އެކަން އިހުސާސްވީ ފިރާޝް ވަރަށް ކައިރި އަށް އައިފަހުންނެވެ. ފިރާޝް ހާދަ ރީއްޗެވެ. ރަތްކުލައިގެ ގޮޅިޖެހި ގަމީހަކާއި ކަޅު ފަޓްލޫނެކެވެ. ރީތި ފަން އިސްތަށި ގަނޑެކެވެ. ފިރާޝް އައިސް މަޑުކޮއްލަމުން ބުންޏެވެ.\n"ރީނާ...! ވަރަށް ރީތި! ރީނާ އާ ވަރަށް ގުޅޭ ތިކުލައިގެ ހެދުން" "އެހާރީތިތަ؟" ލަދުރަކި ހިނިތުން ވުމަކާއެކު ރީނާ ބުނެލިއެވެ. "އާނ...! ހަޤީޤަތުގައި ވެސް ވަރަށް ރީތި..." އޭނާގެ ރީތި ލޮލުގައި ލޯބީގެ އެތައް މެސެޖް ތަކެއް ވާކަހަލައެވެ. ފިރާޝް އަދިވެސް ބޮޑަށް ކައިރިވެލިއެވެ. ރީނާގެ މަޑު އަތުގައި ހިފާ ފިތާލިއެވެ. އެ ދެކުދިން ޖަޒުބާތުގެ އޮއިވަރުގައި ޖެހެމުން ދިޔައީ އެކަމުން ސަލާމަތް ނުވާނޭ ވަރަށެވެ. ދެކުދިންގެ ޕުރަތަމަ ބައްދަލުވުން ހަނދާން ނުނެތޭފަދަ އެތައް ވަޢުދު ތަކާއި އަހުދު ތަކެއް ވިއެވެ. ކޮންމެ ދުވަހެއްގެ ހަވީރުގެ ވަގުތު އެ ދެ ލޯބި ވެރިން އެމީހުންގެ މަންޒިލަށް ދަތުރު ފަށަނީ ވަރަށް އުފަލުން ތިބެއެވެ.\n"ދަރިފުޅާ...! މިހާރު ކޮންމެ ދުވަހަކު އެއްގަޑި އަކަށް ތިދަނީ ކޮންތާކަށް؟" "ބައްޕާ...! ނުދަމޭ ދުރަކަށް" ރީނާ ހީނލާފައި ނިކުމެގެން ދިއައީ އެވެ. ބައްޕަ ހިންހަމަ ޖައްސާ ދިނުމުގެ ގޮތުން ކިތަންމެ ބޮޑު ދޮގެއް ހަދާފައި ދިއުމަކީވެސް މިހާރު ރީނާ އަށް މާބޮޑު ކަމަކަށް ނުވެއެވެ. އެއަށް ވުރެއް ފިރާޝް އާ ބައްދަލު ކުރުން ރީނާ އަށް މާ މުހިންމެވެ.\n"ތަންކޮޅެއް ލަސްވީ..." "އެނގެއޭ ކޮންމެ ދުވަހަކު އެއް ގަޑި އަކަށް ނުކުންނާތީ ބައްޕަ މައްސަލަ ޖެއްސި ކަން ..." "ކިހިނެއް އެނގުނީ ؟" "އެނގި ދާނެއެއްނު..." ބައްޕަ ގެ ހުންނަނީ މާކުރީގެ ކަޓް ގޮތްގަނޑު....." "ކީއްވެ ތިހެން ތި ބުނީ ؟" "ބައްޕަ އަބަދުވެސް ކިޔާނެ އިރުއޮއްސޭ ދަޅަ މައްޗަށް ފެންނުވަރާށޭ... ޖިންނިއެއް އަވަލަވާފާނެއޭ... ބައްޕަ އެކަހަލަ ވާހަކަ ދެއްކިއަސް އަހަރެން ގަބޫލެއް ނުކުރަމޭ..."\n"އެހެންތަ؟ އެހެން ވިއްޔާ ތިޔަ އަވަލަވާ އެއްޗެއް މިހާރު އަވަލަވާފާނެއޭ.." "ކީކޭ؟" ރީނާ ބިރުން ދެލޯ ބޮޑު ކޮށްލާފައި ފިރާޝް ގެ ގައިގައި ބައްދާލިއެވެ. "މިސާލަކަށް އަހަރެން މީ ޖިންނިއެއް...އެކަމަކު ރީނާ އަހަރެން ދެކެ ލޯބިވޭ އެހެން ވެއްޖެއްޔާ އަހަރެންނާ ދުރުވާނަންތަ؟" "ދެން ތިޔަކަހަލަ ވާހަކަ ނުދައްކާ އަހަރެން ވަރަށް ބިރުގަނޭ...މިހާރު އެއޮއް އިރުއޮއްސުނީ ދެން ދަމާ ހިނގާ...." "މިރޭ ނުތެމި ރީނާ އަކަށް ގެއަކަށް ނުދެވޭނެ" "ކީއްވެ ތެމެން ވީ... ވިއްސާރަ އެއްވެސް ނޫނެއްނު...ބަލާ އުޑުމަތި ރީތިކަން..."\nރީނާ ފިރާޝްގެ އަތުގައި ހިފައިގެން ހިނގައިގަތެވެ. ރަށުގެ ހޭޅިފަށާ ހަމައަށް ދެވުނު ތަނާ ވައި ގަދަވެ ވިއްސާރަ ވެހެން ފަށައިފިއެވެ. ފިރާޝް ރީނާ ގެ އަތުގައި ހިފައިގެން ދުވެފައިގޮސް ބޮޑު ނިކަ ގަހެއްގެ ދަށަށް ވަނެވެ. އެވަގުތު ގަހުގައި ނިދާފައި ތިބި ކުކުޅު ހާލާއި ކާޅުތައް ވަރައް ބާރަށް ގޮވަން ފެށިއެވެ. ދެން ފެނުނީ ހުރިހާ އެއްޗެއް އުދުހިގެން ދިޔަ ތަނެވެ. ރީނާގެ ހިތައް ބިރުވެރިކަން ވަނެވެ.\nތެމިފޯވުމުގެ ސަބަބުން ރީނާ ހީކަރުވަން ފެށިއެވެ. "ހިނގާބަލަ ހިޔާވެވޭ ކަހަލަ ތަނެއް ފެނޭތޯ.." ފިރާޝް ރީނާގެ އަތުގައި ހިފައިގެން ހިނގައިގަތެވެ. އެވަގުތު ކުރިމަތިން ފަނުން ހަދާފައި ހުރި ކުޑަ ގެއެއް ފެނުނެވެ. ދެކުދިން ގޮސް އެގެއަށް ވަނެވެ.\nރީނާ ގޭތެރޭގައި ހުރި ކުޑަ އަށިގަނޑު މަތީގައި އިށީނެވެ. ފިރާޝް ރީނާގެ ނުހަނު ގާތުގައި އިށީނެވެ. ފިރާޝް ރީނާގެ އުނަގަނޑުގައި އަތް އަޅުވާލުމަށް ފަހު ގަޔާ ގާތް ކޮއްލިއެވެ. އެކަކު އަނެކަކުގެ ނޭވާ ގެ ހޫނު ކަން އިހުސާސް ވަމުން ދިޔައެވެ. ފިރާޝްގެ އޯގާތެރި ފިރުމުން ތަކުން ރީނާގެ ހިތް ފުރި ބަންޑުން ދަނީއެވެ. ދެހިތް ލޯބީގެ މަސްތުގައި ގެނބެމުން ދިޔައީ ހީނުކުރާހާ އަވަހަށެވެ.\n"ދަރިފުޅާ...! ދަރިފުޅު އަދި ވެސް ނުތެދުވަނީތަ؟ މިހާރު ފަތިސްނަމާދަށް ގޮވަން އެއުޅެނީ އަވަހަށް ތެދުވޭ..." މިއަދު ރީނާއަށް ރަނގަޅަށް ސައިވެސް ނުބޮވުނެވެ. އަބަދު ހިތުތެރޭގައި އޮންނަނީ ރޭގެ ހާދިސާއެވެ. ރީނާއަށް ރޮވިއްޖެ އެވެ. އެރޭ ކަންތައްތައް ވީގޮތުން އެ ހަނދާން ތަކާ ވަކިވެވޭނީ ކިހިނަކުން ހެއްޔެވެ. އެއް މަސް ފާއިތުވެގެން ދިޔައިރުވެސް ރީނާގެ ހިތުން އެކަންތައް ފިލާގޮތެއް ނުވިއެވެ.\n"ރާނިޔާ .....! މީ ވެގެން އުޅޭ ގޮތަކީ" ރީނާގެ ދެލޯ ވަނީ ރޮއިރޮއި ދުޅަވެފައެވެ. ރާނިޔާ އަށް ބުނާނެ އެއްޗެއް ނޭނގިފައި ބަލަން ހުރެވުނީއެވެ. ރާނިޔާ ހިތައް އެރިއެވެ. މިރަށަކީ މާ ގިނަ ބަޔަކު އުޅޭ ރަށެއް ނޫނެވެ. އެބުނާ ފިރާޝް އަކީ އުޅޭމީހެއް ނޫނެވެ. ދުވަހަކު އަޑުނީވޭ ނަމެކެވެ. ރާނިޔާ އެކަހަލަ ހިޔާލެއް ގައި ހުއްޓެވެ.\nރީނާ ތުނޑި އާ ދިމާލަށް އިނގިލި ދިއްކޮށް ލާފައި ބުންޏެވެ. "ރާނިޔާ...! އެހެރީ ފިރާޝް މަށައް އެބަ ގޮވާ އަންނާނަން..." އެހެން ބުނުމާ އެކު ހިނގައިގަތެވެ. ރާނިޔާ އަށް މީހަކު ނުފެނެއެވެ. ރާނިޔާ ރީނާ ހުއްޓުވަން މަސައްކަތް ކުރިއެވެ. ރީނާ އެ އަޑުނާހާ ގަސްތަކުގެ ތެރެއަށް ވަދެގެން ދިޔައީއެވެ. ރާނިޔާ ވަރަށް އަވަހަށް ގޮސް ރީނާގެ ބައްޕަ މުހައްމަދު އަށް އެ ޚަބަރު ދިނެވެ. މުހައްމަދު އަށް އެނގުމާއެކު ރަށު އޮފީހަށް ގޮސް ރަށުގެ ރައްޔިތުން އެއްކުރިއެވެ. ކުދި ބޮޑު އެންމެން ވެގެން ރީނާ ހޯދުމުގެ މަސައްކަތް ފެށިއެވެ. ފަތިސް ވުމާ ގާތްވެފައި ވަނިކޮށް ނިކަގަހެއްގެ ކުރީގައި ރީނާ ހޭނެތިފައި އޮއްވައި ފެނިއްޖެއެވެ. ރީނާ ގެއަށް ގެންދެވުމާއެކު ރަށުގެ މުދިންބެގެ ލަފާގެ މަތިން ކިޔެވެލި ކިޔަވަން ފެށުނެވެ. ދޮޅު މަހެއް ހާ ދުވަހުގެ މަސައްކަތުން މުދިންބެ ރީނާ ރަނގަޅުކޮށް ދިނެވެ.\nއެއްއަހަރު ފަހެވެ. ރީނާގެ ބައްޕަ މިއަދު ހުރީ ވަރައް އުފަލުންނެވެ. އޭނާގެ ހަމައެކަނި ހުރި ދަރިފުޅުގެ ކައިވެނި ކުރެވުނީ މައެވެ. މިއަދު އެހަފުލާގައި އުފާނުވާ ހަމަ އެކަކުވެސް ނެތެވެ. ރާނިޔާ ގެ ހިތާހިތުން ދުޢާ ކުރަމުން ދިއައެވެ. އޭނަގެ ރަހުމަތްތެރި އާ އަށް ދެން ދުވަހަކުވެސް އެކަހަލަ ގޮތެއް މެދުވެރި ނުކުރެއްވުމަށް އެދިއެވެ. ރީނާ އުފަލުގައި ވުމަށް ރާނިޔާ އަބަދުވެސް އެދެއެވެ. އިއާން ރީނާގެ އަތުގައި ހިފާލަމުން ބުންޏެވެ. "ރީނާ...! ދެން އެޚިޔާލު ތަކާ ދުރުވޭ ...!" ރީނާގެ ދެލޮލުން ކަރުނަ އައެވެ. އެއީ އުފާވެރި ކަމުގެ ކަރުނައެވެ. އިއާން ކަހަލަ ތެދުވެރި ވަފާތެރި އޭނަ ދެކެ ލޯބިވާ ބައިވެރި އަކު ލިބުނީމައެވެ.\nމިއީ "ދަ ޕްރެސް" އިން ހުޅުވާލި ރޯދަ ކުރުވާހަކަ މުބާރާތަށް ފާތުމަތު މުއިނާ ފޮނުވާފައި ވާހަކައެކެވެ.\nLast updated on 20 Jun 2021, 12:58. Article was published on 13 Apr 2021, 22:45


Dhuvaafaru Magu Hedhumuge Mashroou Ge 38 Percent Masaiykaiy Nimijje - Vaguthu\nދުވާފަރުގެ މަގު ހެދުމުގެ މަޝްރޫއުގެ 38 ޕަސަންޓު މަސައްކަތް ނިމިއްޖެ\nދުވާފަރު މަގު ހެދުމުގެ މަސައްކަތް ކުރަނީ.\nރ. ދުވާފަރު މަގު ހެދުމުގެ މަޝްރޫއުގެ 38 ޕަސަންޓު މަސައްކަތް ނިމިފައިވާ ކަމަށް އެމްޓީސީސީން ބުނެފިއެވެ.\nދުވާފަރު ބޮޑެތި ހުރިހާ މަގެއްގައި ތާރު އެޅުމަށް 28 މިލިއަން ރުފިޔާ އަށް އެމްޓީސީސީއާ ހަވާލުކޮށްފައި ވަނީ މިދިޔަ މެއި 22 ވަނަ ދުވަހުއެވެ. މި މަޝްރޫއުގެ އަމަލީ މަސައްކަތް ޖޫން 12 ވަނަ ދުވަހު ފެށި އިރު، އެ މަސައްކަތަކީ 240 ދުވަހުގެ ތެރޭގައި ނިންމަން ޖެހޭ މަސައްކަތެކެވެ.\nLaying of Aggregate Base Course (ABC layer) and pavement works for R. Dhuvaafaru road construction project are underway, with 38% project progress.\nThe ABC layer which is placed on top of the Sub-Grade providesastable foundation and increases the durability of roads.\n— MTCC Plc (@MTCCPlc) April 14, 2020\nރާއްޖޭގެ ރަށްތަކުގެ ބޮޑެތި މަގުތައް ޒަމާނީ ފެންވަރަށް ތަރައްގީ ކުރުމަށް ޕީއެސްއައިޕީ ބަޖެޓުން 10 ބިލިއަން ރުފިޔާ ވަނީ ކަނޑައަޅައިފައެވެ. ގިނަ މަޝްރޫއުތަކަކީ ލައިން އޮފް ކްރެޑިޓް، އެލްއޯސީގެ ތެރެއިން ލޯން ހަމަޖެހިފައިވާ މަޝްރޫއުތަކެވެ.\nމިހާރު ހަލުވިކަމާއެކު ފެތުރެމުންދާ ކޮވިޑް-19 ގެ ސަބަބުން ރާއްޖޭގެ އިގުތިސާދު ވަނީ ވަރަށް ބޮޑަށް ދަށްވެފައެވެ.\nރާއްޖޭގެ މައިގަނޑު އިގުތިސާދު ބިނާ ވެފައިވާ ފަތުރުވެރިކަމުގެ ދާއިރާ ހުއްޓުމަކަށް އައިސްފައިވާ އިރު، ރާއްޖޭގެ އެކި ހިސާބުތަކުގައި ކުރިއަށް ގެންދާ ބޮޑެތި މަޝްރޫއުތައް މަޑުޖައްސާ ނުލާނެ ކަމަށް ރައީސް އިބްރާހިމް މުހައްމަދު ސޯލިހު ވަނީ ވިދާޅުވެފައެވެ.\nދުވާފަރުގެ އިތުރުން ރާއްޖޭގެ އެކި ހިސާބުތަކުގައި ޒަމާނީ ފެންވަރަށް މަގު ތަރައްގީކޮށް ހެދުމުގެ ގިނަ މަޝްރޫއުތަކެއް ދަނީ ހިންގަމުންނެވެ. ކުރީގެ ރައީސް އަބްދުﷲ ޔާމީން ސަރުކާރުގައި ވެސް ގިނަ ރަށްރަށުގެ މަގުހެދުމުގެ މަޝްރޫއުތަކެއް ވަނީ ކުރިއަށް ގެންގޮސްފައެވެ. އެގޮތުން ރާއްޖޭގެ އެންމެ ދިގުމަގު ލާމު ލިންކް ރޯޑުގެ މަޝްރޫއު އަކީ ފާހަގަކޮށްލެވޭ މަޝްރޫއުއެކެވެ. މި މަގަކީ 17 ކިލޯ މީޓަރުގެ ދިގުމަގެކެވެ.\nއޭޕްރީލް 14, 2020 10:59\nކީއްކުރަން އަޅާ ތާރެއްތޯ ތީ..ވެރިކަމަށް އަރާފަބުނީ އަހަރުމެން ތަރައްގިކުރަނީ ޖަޒީވަންތަ ކޮށޭ...މަށަންދަތި ހިފާގެން ހަފްތާޔާކު އެއްފަހަރު މަގުތަކުގަ މަށަންދަތި އެޅީމަ ޖަޒީވާނެ...ބޯހަލާކު ވެރިކަމެއް......


Inthihaabu boduthanun kaamiyaabu kuraanan: Yasir\nޔާސިރު: މިއަދު އެމްޑީޕީ ބޭއްވި ހަރަކާތުގެ ތެރެއިން--\nއިންތިހާބު ބޮޑުތަނުން ކާމިޔާބުކޮށް، ރައްޔިތުންނަށް ފާގަތިކަން ގެނެސްދޭނަން: ޔާސިރު\nމާދަމާ ބާއްވާ ރައްޔިތުން މަޖިލީހުގެ އިންތިހާބު ބޮޑުތަނުން ކާމިޔާބުކޮށް ކުރިއަށް އޮތް ފަސް އަހަރަކީ ރައްޔިތުންނަށް ފާގަތި ފަސް އަހަރުކަމުގައި ހަދާނެކަމަށް ކުޅުދުއްފުށީ އުތުރު ދާއިރާގެ އެމްޑީޕީގެ ކެނޑިޑޭޓް ޔާސިރު އަބުދުލްލަތީފް ވިދާޅުވެއްޖެ އެވެ.\nކެމްޕެއިންގެ ފަހު ހަރަކާތެއްގެ ގޮތުގައި މިއަދު ކުޅުދުއްފުށީގެ ބޮޑެތި މަގުތަކުގައި އެމްޑިޕީން ބޭއްވި ބޮޑު ވެހިކަލު ބުރު ނިންމާލުމަށްފަހު ވާހަކަ ދައްކަވަމުން ޔާސިރު ވިދާޅުވީ މަޖިލީހަށް ކުރިމަތިލުމުގެ މަސައްކަތް ފެށިއިރު މިލިއަނުން ރުފިޔާ ނެތިއްޔާ ކުރިމަތިލާނެ ކަމެއް ނެތޭ ބައެއް ފަރާތްތަކުން ބުނި ކަމަށާއި ނަމަވެސް މިއަދު ފެނިގެންމިދަނީ ބަޔަކު މަސައްކަތްކޮށްފިއްޔާ ކޮންމެ ކަމެއްވެސް ވެދާނެކަމުގެ މަންޒަރު ކަމަށެވެ.\n"ﷲ އިރާދަކުރައްވައިފިއްޔާ މާދަމާގެ އިންތިހާބުގައި ބޮޑުތަނުން ކާމިޔާބުކޮށް، ކުރިއަށް އޮތް ފަސް އަހަރަކީ ތިޔަ ބޭފުޅުންނަށްޓަކާ ފާގަތި ފަސް އަހަރުކަމުގައި ހަދާނަން." ވަރަށް ގޯޝުގައި ވާހަކަދައްކަވަމުން ޔާސިރު ވިދާޅުވި އެވެ.\nމި ސަރުކާރަކީ ކުޅުދުއްފުއްޓަށް ގިނަގުނަ ކަންތައްތަކެއް ފުއްދައިދޭނެ ސަރުކާރެއްކަމުގައި ހަދާނަން ކަމަށާއި މަޖިލީހަށް ދާން ބޭނުންވާ ސަބަބަކީ އެއީކަމަށް ޔާސިރު ވިދާޅުވި އެވެ. މަޖިލީހަށް ކުރިމަތިލީ ކާންބޯންކުރާނެ މަސައްކަތެއް ނެތިގެންނެއް ނޫން ކަމަށާއި މަޖިލީހަށް މިނުކުތީ ކުޅުދުއްފުއްޓަށް މި ސަރުކާރުގެ ތެރެއިން ބޭނުންވާ ކަންތައްތައް ފުއްދުމަށް ކަމަށް ޔާސިރު ވިދާޅުވި އެވެ.\nﷲ އިރާދަކުރައްވައިފިއްޔާ މާދަމާގެ އިންތިހާބުގައި ބޮޑުތަނުން ކާމިޔާބުކޮށް، ކުރިއަށް އޮތް ފަސް އަހަރަކީ ތިޔަ ބޭފުޅުންނަށްޓަކާ ފާގަތި ފަސް އަހަރުކަމުގައި ހަދާނަން.\nޔާސިރު ވިދާޅުވީ ކޮންމެ މީހަކުވެސް މަޖިލީހަށް ފޮނުވިދާނެ ކަމަށާއި އަދި ވަކާލާތުވެސް ކުރެވިދާނެ ކަމަށެވެ. ނަމަވެސް ކުޅުދުއްފުއްޓަށް ފައިދާވާނެގޮތަކަށް ތިޔަބޭފުޅުން ވިސްނާ ވަޑައިގަންނަވައި ވޯޓް ދެއްވުމަށެވެ. އަދި ސަރުކާރަށް ޖެއްސުންކުރަން މަޖިލީހަށް މެމްބަރުން ފޮނުވައިގެން ކަންތައްތަކެއް ހާސިލެއް ނުވާނެކަން ފާހަގަކުރައްވަމުން އޭނާ ވިދާޅުވީ، ޖަމްޝީދުއާއެކު ރައްޔިތުންނަށް ކުރެވެން ހުރި ހުރިހާކަމެއް ކުރާނެކަމަށެވެ.\nމި އިވެންޓްގައި ވާހަކަދައްކަވަމުން ކައުންސިލްގެ ކުރީގެ ރައީސް ވިދާޅުވީ ހުރިހާ ބޭފުޅުންވެސް މާދަމާ ވީހާވެސް ހެނދުނަކާ ގޮސް ކިޔު ހަދައި މެންދުރު 12 ޖެހުމުގެ ކުރިން ތިލަފަތަށް ވޯޓް އަޅައި ފުރާލުމަށެވެ.


1988 ނޮވެމްބަރު 03 ގެ ފަހުން އިންޑިއާ ސިފައިން ރާއްޖޭގައި އަހަރެއްހައި ދުވަހު ބޭތިއްބި, އެއީ އިންޑިއާ އަސްކަރީން ނޫންބާ! ދޮންބިލެތް ޙަލީމް – DhiDaily\n1988 ނޮވެމްބަރު 03 ގެ ފަހުން އިންޑިއާ ސިފައިން ރާއްޖޭގައި އަހަރެއްހައި ދުވަހު ބޭތިއްބި, އެއީ އިންޑިއާ އަސްކަރީން ނޫންބާ! ދޮންބިލެތް ޙަލީމް\nވަނަ އަހަރުގެ ނޮވެމްބަރު 03 ގެ ފަހުން އިންޑިއާ ސިފައިން ރާއްޖޭގައި އަހަރެއްހައި ދުވަހު ބައިތިއްބާފައިވާކަމަށާއި އޭރު އެއީ އިންޑިއާގެ އަސްކަރީ ސިފައިންނޫންތޯ ވިދާޅުވެ ރައްޔިތުން މަޖިލީހުގެ ބިލެއްދޫ ދާއިރާގެ މެންބަރު އަޙްމަދު ޙަލީމް(ދޮންބިލެތް) ސުވާލު އުފައްދަވައިފިއެވެ.\nދޮންބިލެތް ޙަލީމް މި ސުވާލު އުފައްދަވާފައި މިވަނީ ރާއްޖޭގައި މިހާރު ތިބި އިންޑިއާ ސިފައިން ރާއްޖެއިން ބޭރުކުރަން ގިނަބަޔަކު ގޮވާލަމުން އަންނަ ދަނޑިވަޅެއްގައެވެ. މި ގޮތުން ރައްޔިތުން މަޖިލީހުގެ ބައެއް މެންބަރުންނާއި އިދިކޮޅު ކޯލިޝަނަށް ނިސްބަތްވާ ސިޔާސީ ފަރާތްތަކުން ގެންދަވަނީ މިއަދުގެ ސަރުކާރައް ފާޑުކިޔުއްވަމުންނެވެ. އޭގެ އިތުރުން ޢާންމު ރައްޔިތުންގެތެރެއިން ބައެއް މީހުން ވެސް އަންނަނީ މި ކަންކަމާއި ކަންބޮޑުވުން ފާޅުކުރަމުންނެވެ.\nމި ފަދަ ދަނޑިވަޅެއްގައި މި ކަމަށް ޢިޝާރާތްކުރައްވައި ދޮންބިލެތް ޙަލީމް މިއަދު ކުރެއްވި ޓްވީޓެއްގައި ވަނީ 1988 ވަނަ އަހަރުގެ ނޮވެމްބަރު 03 ގެ ހާދިސާއާއި ވިދިގެންއައި ދުވަސްވަރަށް އަލިއަޅުއްވައިލައްވައިފައެވެ.\n1988 ވަނަ އަހަރުގެ ނޮވެމްބަރު 03 ގެ ހާދިސާއަކީ ކުރީގެ ރައީސް އަލްއުސްތާޛު މައުމޫން ޢަބްދުލްޤައްޔޫމްގެ ޒަޢާމަތުގައި ރާއްޖެ ސިއްސުވައިލި ނުރައްކާތެރި ހާދިސާއެކެވެ. ރާއްޖެ އެ ދުވަހާއި ކުރިމަތިލާންޖެހުނީ ޤައުމަށް ޤައްދާރުވި ޚާއިނުންތަކެއް ވެރިކަމުގެ ދަހިވެތިކަމުގައި އަވަށްޓެރި ސްރީލަންކާގެ ތަމަޅަ ޓައިގަރުންނާއި ގުޅިގެން މި ރާއްޖޭގެ މިނިވަންކަމާއި އިސްތިޤުލާލު ވެއްޔާއި މޮޑެލަން ދިމާކުރުމުގެ ސަބަބުންނެވެ. ނަމަވެސް ޙައްޤު އިލާހުގެ ރަޙްމަތާއެކު ދިވެހިންނަށް ނަޞްރު ލިބިގެންދިޔައެވެ. ހަމައެއާއެކު ދިވެހިންނަށް އެންމެ ބޮޑު އެއް މަދަދުގާރުކަމުގައި ވެގެންދިޔައީ ތަމަޅަ ސަގަރު ނާޞިރާއި ލުޠުފީއާއި އެބައިމީހުންގެ އަޢުވާނުންކަމުގައިވި ތަމަޅަ ޓައިގަރުންގެ ވަކިތަކުން ރާއްޖެ ހިމާޔަތް ހޯދައިދޭން އެ ދުވަހު އައި އިންޑިއާގެ ސިފައިންނެވެ.\nމި ދުވަހަށް އަލިއަޅުއްވައިލައްވަމުން ދޮންބިލެތް ޙަލީމް ވަނީ 1988 ވަނަ އަހަރުގެ ނޮވެމްބަރު 03 ގައި އޭރުގެ ވެރިކަން ފުރޮޅައިލަން ހިންގި ހާދިސާއާއި ގުޅިގެން އޭރުގެ ވެރިކަމުން އިންޑިއާގެ އަސްކަރިއްޔާގެ މަދަދަށް އެދިފައިވާކަން ފާހަގަކުރައްވާފައެވެ. އަދި އެ ޤައުމުގެ އަސްކަރީން ރާއްޖެ އައުމުން އަހަރެއްހައި ދުވަހު އޭރުގެ ސަރުކާރުން އެބައިމީހުން ބޭތިއްބިކަން ވެސް ފާހަގަކުރެއްވިއެވެ. އަދި މި ކަންކަން ފާހަގަކުރައްވައި ދޮންބިލެތް ޙަލީމް ވަނީ އޭރު ރާއްޖޭގައި އެ ތިބީ އަސްކަރީންނޫންތޯ ސުވާލު އުފައްދަވާފައެވެ.\nދޮންބިލެއް ޙަލީމް މިހެން ވިދާޅުވެފައިވާއިރު އެ ބޭފުޅާގެ މި ވާހަކަތަކަށް ރައްދުދިން މީހަކު ވަނީ ރައީސް މައުމޫން ވެރިކަން ފުރޮޅަން ހަތިޔާރު އެޅި ކުލީ ސިފައިން ގެނެސް 19 ދިވެހިން ޝަހީދުކޮށްލަން ޚަރަދުކުރި މީހާގެ ދަނބިދަރި ރައީސް އިބްރާހިމް މުޙައްމަދު ޞާލިޙް ހުންނެވީ މިއަދު ވެރިކަމުގައިކަމަށެވެ. އަދި އެ ދުވަހު ރާއްޖެއަށް އެރި އިންޑިޔާ ސިފައިން ބޭލުވީ ވަރަށް އުނދަގުލުންކަމަށާއި އޭގެ ފަހުން އިންޑިޔާގެ ބާރު ގަދަވީ އެމްޑީޕީގެ ވެރިކަމުގައިކަމަށް ވެސް އެ މީހާ ފާހަގަކޮށްފައިވެއެވެ.


ކޮންޓްރޯލާ އޮފް އިމިގްރޭޝަން\nJuly 05, 2020 42\nހިއުމަން ޓްރެފިކިންގެ "ދާދާ"އިން ހޯދުން އަވަސްކުރޭ!\nމަސައްކަތެއް ހޯދަން ޒިކުރާ މިސްކިތް ކައިރީގައި އަބަދުވެސް ބިދޭސީން ތިބޭނެ އެވެ. ގޭގައި ނުވަތަ ކޮންމެވެސް ތަނެއްގައި ކަމެއް ކޮށްލަން ބޭނުން މީހާ ގޮސް، އެތަނުން ބިދޭސީއަކު ގޮވައިގެން ދާންވީ އެވެ. އެއީ ވެސް ކޮންމެވެސް ބަޔަކު ޒިންމާވެގެން ރާއްޖެ އެތެރެކޮށް، ދޫވެފައި ނުވަތަ ފިލައިގެން އުޅޭ މީހުންނެވެ.\nMay 22, 2020 50\nބިދޭސީން އެތެރެކުރި މީހުންގެ މައްސަލަ ހަނދާން އެބަހުރި\nގަވައިދާ ހިލާފަށް، ބިދޭސީ މަސައްކަތު މީހުން ރާއްޖެ އެތެރެވެފައިވަނީ އެ މީހުން އަމިއްލައަށް ނޫން ކަމަށާއި އެކަން ކުރި މީހުންގެ މައްސަލަތައް ހަނދާން ނައްތާނުލައްވާނެ ކަމަށް އިމިގްރޭޝަން ކޮންޓްރޯލާ މުހައްމަދު އަހުމަދު ހަސަން (ހަނަފީ) ވިދާޅުވެއްޖެ އެވެ.\nޖަޕާންގެ އެހީއަކީ އިމިގްރޭޝަނަށް ނުލިބޭވަރުގެ ހަދިޔާއެއް\nރާއްޖޭގެ އިމިގްރޭޝަން ޑިޕާޓްމެންޓް އިތުރަށް ހަރުދަނާ ކުރުމަށް ޖަޕާނުން ބޮޑު އެހީއެއް ދީފި އެވެ.\nMarch 03, 2020 6\nބޯޑާސެކިއުރިޓީ ވަރުގަދަ ކުރެވޭނީ މުއައްސަސާތައް ގުޅިގެން\nރާއްޖެ އަކީ ކަނޑުގެ ސަރަހައްދު ބޮޑު ގައުމަކަށް ވެފައި ބޯޑާ ސެކިއުރިޓީ ވަރުގަދަ ކުރަން ހުރިހާ މުއައްސަސާއަކުން ގުޅިގެން މަސައްކަތް ކުރަންޖެހޭ ކަމަށް ޕޮލިސް ކޮމިޝަނަރު މުހައްމަދު ހަމީދު މިއަދު ވިދާޅުވެއްޖެ އެވެ.\nބިދޭސީން މޮނިޓާ ކުރަން ހާއްސަ ޕޯޓަލެއް ތައާރަފު ކޮށްފި\nގަވާއިދާ ހިލާފަށް އުޅޭ ބިދޭސީން ދެނެގަނެ އެ މީހުންގެ ހަރަކާތްތައް މޮނިޓާ ކުރުމަށް މޯލްޑިވްސް އިމިގްރޭޝަނުން "އަތޮޅު މޮޑިއުލް" ގެ ނަމުގައި ޕޯޓަލެއް މިއަދު ތައާރަފުކޮށްފި އެވެ.\nDecember 30, 2019 11\nއިމިގްރޭޝަނަށް 93 ޕަސެންޓުގެ ކުރިއެރުމެއް\nމޯލްޑިވްސް އިމިގްރޭޝަނުން މި އަހަރަށް ކަނޑައެޅި ކަންކަމުގެ ތެރެއިން 93 ޕަސެންޓު ހާސިލް ކޮށްފައިވާ ކަމަށް ކޮންޓްރޯލަރު މުހައްމަދު އަހުމަދު ހުސައިން (ހަނަފީ) މިއަދު ވިދާޅުވެއްޖެ އެވެ.\nOctober 20, 2019 142\nރާއްޖޭގައި ގަވައިދާހިލާފަށް އުޅޭ ބިދޭސީންގެ އަދަދު މިހާތަނަށް އައިއިރު ވެސް ނޭނގެ އެވެ. ރަސްމީ އެއްވެސް ލިޔެކިޔުމެއްގައެއް ވެސް އެ އަދަދެއް އަދިއަދަށް ދާންދެން ވެސް ނެތެވެ! އެކަމަކު މި ސަރުކާރު އައިސް، ހީވާ އަދަދު ކަމަށް ބުނެ، އެންމެ ފުރަތަމަ ފަހަރަށް އާންމުކުރި އިރު ވެސް 63،000 އަށް އަރަ އެވެ. އާންމުން ގަބޫލުކުރަނީ އެ އަދަދު ދެ ގުނަ...\nOctober 07, 2019 22\nހާޒިރީއަށް ރަނގަޅުވުމުން އިމިގްރޭޝަނުން ދެއްކި ނަމޫނާ\nގަޑިއަށް ފަރުވާތެރިވާ މުވައްޒަފުންގެ އަގު ދައުލަތުގެ އެކި މުއައްސަސާތަކުން ކޮންމެވެސް ގޮތަކަށް ވަޒަން ކުރެ އެވެ. އެކަމަކު އިމިގްރޭޝަނުން އެކަމުގައި ދެއްކީ ތަފާތު ނަމޫނާ އެކެވެ.\nSeptember 14, 2019 157\nބިޒްނަސް ކްލާހުގެ ދަތުރުތަކެވެ. ޕްރައިވެޓް ކާރެކެވެ. ރެސްޓޯރަންޓްތަކުގައި ކެއުންތަކެވެ. އެކި މީހުންނާ އެކު ވިޔަފާރީގެ ބައްދަލުވުންތަކެވެ. މިއީ، ރާއްޖެ އިން ރޭ ޑީޕޯޓްކޮށްލި، އަބޫ ހަނީފްގެ ބައެއް ފޮޓޯތަކެވެ. ސޯޝަލް މީޑިއާގައި އާއްމުވެފައިވާ އެ ފޮޓޯތަކުން ފެންނަ ގޮތުގައި އޭނާގެ ދިރިއުޅުމުގެ ފެންވަރު މައްޗެވެ.\n"ދެ މީހުން ހިފެހެއްޓީ މުވައްޒަފުންގެ ހުނަރުވެރިކަމުން"\nއެހެން މީހެއްގެ ޕާސްޕޯޓުގައި، ޝަހުސު އޮޅުވާލައިގެން މިދިޔަ ދެ ދުވަހު ރާއްޖެ އެތެރެވާން އުޅުނު ދެ މީހުން ހިފެހެއްޓީ އިމިގްރޭޝަން މުވައްޒަފުންގެ ހުނަރުވެރިކަމާއި ގާބިލްކަމުގެ ސަބަބުން ކަމަށް އެ ތަނުގެ ކޮންޓްރޯލަރު މުހައްމަދު އަހުމަދު ހުސައިން (ހަނަފީ) މިއަދު ވިދާޅުވެއްޖެ އެވެ.\nއިމިގްރޭޝަނަށް ވޯކްވިސާ ޖެހުން އެކަނި\nބިދޭސީން ގެނައުމަށް ހުއްދަ ދޫކުރުމާ ގުޅޭ ބައެއް ކަންކަން އިމިގްރޭޝަނުން ވަކިކޮށް، އިކޮނޮމިކް މިނިސްޓްރީ އަށް ބަދަލުކުރި ނަމަވެސް ވޯކް ވިސާ ޖަހައިދޭނީ އިމިގްރޭޝަނުން ކަމަށް ކޮންޓްރޯލަރު މުހައްމަދު އަހުމަދު ހުސައިން (ހަނަފީ) މިއަދު ވިދާޅުވެއްޖެ އެވެ.\nJanuary 27, 2019 14\nއީމެއިލް މެދުވެރިކޮށް ޕާސްޕޯޓަށް އެދޭ ހިދުމަތް ފަށައިފި\nއީމެއިލް މެދުވެރިކޮށް، ޕާސްޕޯޓަށް އެދުމުގެ ފުރުސަތު މޯލްޑިވްސް އިމިގްރޭޝަނުން މިއަދު ހުޅުވާލައިފި އެވެ.\nJanuary 17, 2019 103\nއިމިގްރޭޝަންގައި ޖަރީމާގެ ބޮޑެތި "ގޮށްތަކެއް"!\nރާއްޖޭގައި މަސައްކަތް ކުރާ ބިދޭސީ މަސައްކަތު މީހުންނާ ގުޅޭ ގޮތުން ގަވައިދާ ހިލާފު ގިނަ ކަންތައްތަކެއް ހިނގާފައިވާ ކަމަށް އާ އިމިގްރޭޝަން ކޮންޓްރޯލަރު މުހައްމަދު އަހުމަދު ހުސައިން (ހަނަފީ) މިއަދު ވިދާޅުވެއްޖެ އެވެ.\nDecember 23, 2018 21\nޑެޕިއުޓީ ކޮންޓްރޯލާގެ މަގާމަށް އަޝްރަފް ހަމަޖައްސަވައިފި\nއިމިގްރޭޝަންގެ ޑެޕިއުޓީ ކޮންޓްރޯލާގެ މަގާމަށް އިބްރާހިމް އަޝްރަފް މިއަދު ހަމަޖައްސަވައިފި އެވެ.\nDecember 03, 2017 35\nއިމިގްރޭޝަންގެ އިންޒާރު؛ކާޑާ ގުޅޭ ދޮގު ވާހަކަ ނުފަތުރާ\nރާއްޖޭގައި ތައާރަފްކުރި ޕާސްޕޯޓް ކާޑާ ގުޅޭ ގޮތުން ދޮގު މައުލޫމާތު ފަތުރާ މީހުންނަށް ފިޔަވަޅު އަޅާނެ ކަމުގެ އިންޒާރު މޯލްޑިވްސް އިމިގްރޭޝަނުން މިއަދު ދީފި އެވެ.\nއިމިގްރޭޝަންގެ ޔުނިފޯމް 12 އަހަރަށް ފަހު ބަދަލުވެއްޖެ\nއިމިގްރޭޝަންގެ ޔުނިފޯމް 12 އަހަރަށް ފަހު ތަފާތު ކުލައަކަށް ބަދަލުކޮށް، އިމިގްރޭޝަންގެ ތާރީޚުގައި ވެސް ފުރަތަމަ ފަހަރަށް އެތަނުގެ އިސްވެރިން ޔުނިފޯމްގައި އޮފީހަށް މިއަދު ނުކުމެވަޑައިގެންފި އެވެ.\nSeptember 01, 2016 29\nއިމިގްރޭޝަންގެ ބައެއް މުވައްޒަފުން ވަކިކުރަނީ\nއިމިގްރޭޝަންގެ ބައެއް މުވައްޒަފުން ޔުނިފޯމްގެ މިންގަނޑާ ހިލާފުވެފައިވާތީ އެ މީހުން ވަޒީފާއިން ވަކިކުރަން ނިންމައި ނޯޓިސް ދީފައިވާ ކަމަށް މޯލްޑިވްސް އިމިގްރޭޝަނުން މިއަދު ބުނެފި އެވެ.\nAugust 25, 2016 49\nއިމިގްރޭޝަން މުވައްޒަފުން ތުނބުޅި ކުރުކުރަން އަންގައިފި\nއިމިގްރޭޝަން ބައެއް މުވައްޒަފުން ތުނބުޅި އާއި ބޯ ދިގުކޮށް، ޔުނިފޯމް މިންގަނޑާ ހިލާފުވާތީ އެކަން ރަނގަޅު ކުރަން އަންގައި، މޯލްޑިވްސް އިމިގްރޭޝަނުން މުހުލަތެއް ދީފި އެވެ.


ACC Report Raeesah kuriakun nulibey: Tharujamaan | Mihaaru\nރައީސް އިބްރާހިމް މުހައްމަދު ސޯލިހް: އެމްއެމްޕީއާރުސީގެ ހިޔާނާތުގެ ރިޕޯޓު އެމަނިކުފާނަށް ކުރިން ފެނިވަޑައިނުގަންނަވާ ކަމަށް ތަރުޖަމާން ހޫދު ވިދާޅުވި.---ފޮޓޯ: މިހާރު\n15 ފެބުރުއަރީ 2019 - 11:16 19 comments\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ޚިޔާނާތާ ގުޅޭގޮތުން އެންޓި ކޮރަޕްޝަން ކޮމިޝަން (އޭސީސީ) އިއްޔެ ހާމަކުރި ރިޕޯޓް، ރައީސް އިބްރާހިމް މުހައްމަދު ސޯލިހަށް ކުރިން ލިބިވަޑައިނުގަންނަވާ ކަމަށް އެ މަނިކުފާނުގެ ތަރުޖަމާން އިބްރާހިމް ހޫދު މިއަދު ވިދާޅުވެއްޖެ އެވެ.\nއެމްއެމްޕީއާރުސީގެ ހިޔާނާތުގެ ފައިސާ ޔޫތު މިނިސްޓަރު އަހުމަދު މަހުލޫފާއި ޕްލޭނިން މިނިސްޓްރީގެ ސްޓޭޓް މިނިސްޓަރު އަކްރަމް ކަމާލުއްދީންގެ އެކައުންޓަށް ޖަމާވިކަން ރިޕޯޓުން އެނގުމާ އެކު ރައީސް ވަނީ އެ ދެ ބޭފުޅުން އިއްޔެ އިން ފެށިގެން ސަސްޕެންޑް ކުރައްވައިފަ އެވެ. މަހްލޫފާއި އަކްރަމް ސަސްޕެންޑް ކުރީ އެ ދެބޭފުޅުންގެ މައްސަލަ ބަލައި ވަކި ގޮތެއް ނިންމެންދެނެވެ.\nރައީސްގެ އެ ނިންމެވުމާ ގުޅިގެން، ފާޑުކިޔާ މީހުންގެ ޝަކުވާ އަކީ ބޮޑު ހިޔާނާތާ ގުޅޭ ތަފްސީލީ ރިޕޯޓު އެމަނިކުފާނަށް ކުރިން ލިބިވަޑައިގެންފައިވާ ކަމަށާއި އެކަމަކު މިހާތަނަށް އެއްވެސް ފިޔަވަޅެއް ނާޅުއްވައި ހުންނެވުމަކީ މައްސަލައެއް ކަމަށެވެ. އެހެންވެ ރައީސް އިބްރާހިމް މުހައްމަދު ސޯލިހްގެ އިޚުލާސްތެރިކަމާ މެދު ބައެއް މީހުން ދަނީ ސުވާލު އުފައްދަމުންނެވެ.\nއެ ވާހަކަތަކަށް ރައްދު ދެއްވައި ތަރުޖަމާން ހޫދު ކުރެއްވި ޓުވީޓެއްގައި ވިދާޅުވީ، އެމްއެމްޕީއާރުސީގެ ހިޔާނާތުގެ ރިޕޯޓް އޭސީސީން އިއްޔެ ހާމަކުރުމާ ހަމައަށް މި ސަރުކާރާ ފެނިފައި ނުވާ ކަމަށެވެ. އަދި ހޫދު ވިދާޅުވި ގޮތުގައި، އެ ރިޕޯޓުގެ ތަފްސީލްތައް ރައީސަށް ފުރަތަމަ ފަހަރަށް ފެނިވަޑައިގަތީ އިއްޔެ އެވެ.\nއެމްއެޕީއާރުސީގެ ހިޔާނާތުގެ މައްސަލައިގެ ތަހުގީގު ނިންމައި މީގެ ދެ އަހަރެއްހާ ދުވަސް ކުރިން އޭސީސީން ވަނީ އެ ރިޕޯޓް ސަރުކާރުގެ ބައެއް އިދާރާތަކަށް ފޮނުވާފައި ކަމަށް ވެ އެވެ. އޭގެ ތެރޭގައި ޕްރޮސެކިއުޓާ ޖެނެރަލް ވެސް ހިމެނެ އެވެ.\nރޭ ބޭއްވި ހަފްލާއެއްގައި ރައީސް ވަނީ އެހާ ގިނަ ދުވަސްތަކެއް ވަންދެން އެ ރިޕޯޓް ހާމަނުކޮށް ބޭއްވީ ކީއްވެގެންތޯ ސުވާލު އުފައްދަވައިފަ އެވެ.\nކޮރަޕްޝަނާ ދެކޮޅަށް ސަރުކާރުން ކުރަންޖެހޭ ހުރިހާ ކަމެއް ކުރައްވާނެ ކަމަށް ތަކުރާރުކޮށް ވިދާޅުވެ، ރައީސް ރޭ ވިދާޅުވީ ކޮރަޕްޝަނަށް އޮންނާނީ "ޒީރޯ ޓޮލަރެންސް" ކަމަށާއި އެއީ ސަރުކާރުގެ މުހިންމު ވައުދެއް ކަމަށެވެ.\nހިޔާނާތުގެ މައްސަލައިގެ ތަހުގީގު ނިންމިތާ ދެ އަހަރު ވީއިރު ވެސް، އޭސީސީން ރިޕޯޓު އާންމުނުކޮށް އެތައް ދުވަހެއް ވަންދެން ބާއްވާފައި އޮތުމުން ގިނަ ބައެއްގެ ފާޑުކިޔުން ކުރިން އެކަމަށް އަމާޒުވި އެވެ. ކޮރަޕްޝަންގެ މައްސަލަތައް ބެލުމުގައި އެ ކޮމިޝަނުން ބޮޑެތި އިހުމާލުތަކެއް ވެފައިވާ ތުހުމަތުތައް ގިނަ އެވެ.\nއިތުރު ލިޔުންތައް އެންޓި ކޮރަޕްޝަން ކޮމިޝަން އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ކޮރަޕްޝަން ރައީސް އިބްރާހިމް މުހައްމަދު ސޯލިހް ސްޓޭޓް މިނިސްޓަރު އަކްރަމް ކަމާލުއްދީން އެމްއެމްޕީއާރްސީގެ ކޮރަޕްޝަން އިބްރާހިމް ހޫދު، ކޮމިއުނިކޭޝަންސް ސްޓްރެޓެޖިސްޓް


އެންމެފަހުން ސުއޭޒް ކެނަލްގައި ތާށިވެފައި އޮތް ބޯޓު ފުންކޮށްފި - DhiDaily\nއެންމެފަހުން ސުއޭޒް ކެނަލްގައި ތާށިވެފައި އޮތް ބޯޓު ފުންކޮށްފި\nދުނިޔޭގެ އެންމެ ބިޒީ ވިޔަފާރި ރޫޓް ކަމަށްވާ ސުއޭޒް ކެނަލްގައި ތާށިވެފައިވާ ބޮޑު ކޮންޓެއިނާ ބޯޓު ހަ ވަރަކަށް ދުވަސް ފަހުން ފުންކޮށްފިއެވެ.\nމިސްރުގެ ސުއޭޒް ކެނަލްގައި މިދިޔަ އަންގާރަދުވަހު ވަނީ 400 މީޓަރުގެ ބޮޑު ބޯޓެއް ތާށިވެފައެވެ. ގަދަ ވަޔާއި ގޯސް މޫސުމުގެ ސަބަބުން އެ ބޯޓު ތާށިވެ މުޅި ކެނަލް އެއްކޮށް ބަންދުވެފައި ގިނަ ދުވަސްވަންދެއް އޮތުމަށްފަހު ކެނަލް އަލުން ހުޅުވާލުމުގެ އުއްމީދު އާ ވެގެން ގޮސްފިއެވެ.\nބޭރުގެ ނޫސްތަކުން ބުނާގޮތުގައި އެ ބޯޓުން ފުން ކޮށްފައިވަނީ ލޯކަލް ގަޑީން 04:30 ހާއިރެވެ.\nމިސްރުގެ ލެތު އެޖެންސީ އިން ބުނެފައިވަނީ ކެނަލްގައި ތާށިވެފައިވާ ބޯޓު ވަނީ މިހާރު ފުންކުރެވިފައި ކަމަށެވެ. އެހެންނަމަވެސް ބޯޓު އަދި އެއްކޮށް ފުން ނުކުރެވޭ ކަމަށް ހާމަކޮށްފައިވެއެވެ.\nއެހެންކަމުން އެއްކޮށް ބޯޓު ފުން ކުރެވޭނެ އިރެއް އަދި ނޭނގޭތީ ކެނަލް އަލުން ހުޅުވާލެވޭނެ ވަގުތެއް ނޭނގެއެވެ.\nސުއޭޒް ކެނަލް އޮތޯރިޓީއިން އެކަމާ ގުޅޭގޮތުން އަދި ރަސްމީ ބަހެއް ހާމަކޮށްފައެއް ނުވެއެވެ. އެ އޮތޯރިޓީއިން ހާމަކޮށްފައިވާގޮތުގައި މިވަގުތުވެސް އެ މަގުން ދަތުރުކުރުމަށް 369 އުޅަނދު މަޑުކޮށްގެން ތިބި ކަމަށް އޮތޯރިޓީއިން ބުނެއެވެ.\nބައިނަލްއަގުވާމީ ޓްރޭޑްގެ ގާތްގަނޑަކަށް 12 ޕަސެންޓް ދަތުރުތައް ކުރާ މަގަކީ ސުވޭޒް ކެނަލް އެވެ. އެ މަގުން މެޑިޓެރޭނިއަން ކަނޑުން ރެޑް ސީއަށް ގުޅުވާލަދެއެވެ. އަދި އެ މަގަކީ އޭޝިއާ އާއި ޔޫރަޕާ ދޭތެރޭ ދަތުރުކުރުމަށް އޮތް އެންމެ ކުރު ރާސްތާވެސް މެއެވެ.\nސުވޭޒް ކެނަލްގައި މިވަގުތު ތާށިވެފައިވާ އުޅަނދަކީ ޓައިވަނީސް ޓްރާންސްޕޯޓު އުޅަނދެކެވެ. އަދި އެ އުޅަނދުގައި 200،000 ޓަނު ހުންނާނެއެވެ. އެ ބޯޓު އެއްކޮށް ފުންކުރެވޭނެ ދުވަސް އަންނާނެ ކަމުގެ އުއްމީދުގައި ދުނިޔޭގެ ބޮޑެތި ވިޔަފާރިވެރިން ތިބީ ކެތްމަދުވެފައެވެ.


Fati aai Adama Spain squad ah | Mihaaru\nސްޕެއިން ޓީމުގައި ހިމެނުނު ފާޓީ (ކ) އާއި އެޑަމާ.-- ފޮޓޯ: އޭއެފްޕީ\nފާޓީ އާއި އެޑަމާ ސްޕެއިން ސްކޮޑަށް\n21 އޯގަސްޓް 2020 - 07:44\nމެޑްރިޑް (އޮގަސްޓް 21) - އަންނަ މަހު ފަށާ ފީފާ ނޭޝަންސް ލީގުގެ ފުރަތަމަ މެޗުތަކަށް ނެގި ސްޕެއިން ގައުމީ ޓީމުގެ ސްކޮޑުން ވުލްވްސްގެ އެޑަމާ ޓްރައޮރޭ އާއި ބާސެލޯނާގެ އަންސޫ ފާޓީ އަށް ފުރުސަތު ދީފި އެވެ.\nއެޑަމާ އާއި ފާޓީގެ އިތުރުން ސްޕެއިންގެ ސީނިއާ ޓީމުން ފުރަތަމަ ފަހަރަށް ފުރުސަތު ހޯދި އަނެއް ދެ ކުޅުންތެރިންނަކީ މެންޗެސްޓާ ސިޓީގެ އެރިކް ގާސިއާ އާއި ފެރާން ޓޮރޭޒް އެވެ.\nސްޕެއިން 21 އަހަރުން ދަށުގެ ގައުމީ ޓީމަށް ކުޅުނު އެޑަމާ އަށް ސްޕެއިންގެ ސީނިއާ ޓީމުން މިދިޔަ އަހަރު ނޮވެމްބަރު މަހު ވެސް ފުރުސަތު ދިނެވެ. އެކަމަކު އެ ފަހަރު އަނިޔާގެ ސަަބަބުން ޓީމާ ވަކިވާން ޖެހުނީ އެވެ. އެޑަމާ ބޭނުންނަމަ އާއިލީ ގޮތުން އޭނާއާ ގުޅުން އޮތް މާލީ ގައުމީ ޓީމަށް ކުޅުމުގެ ފުރުސަތު ވެސް އެބައޮތެވެ. އެކަމަކު ސްޕެއިނުގެ މީޑިއާ ރިޕޯޓްތައް ބުނާގޮތުން އެޑަމާގެ ވިސްނުން މިހާރު ހުރީ ސްޕެއިން ޓީމަށް ކުޅޭށެވެ.\nބާސެލޯނާގެ ލަ މާސިއާގައި ޔޫތު ކެރިއަރު ހޭދަކުރި ނަމަވެސް އެޑަމާ އަށް ސީނިއާ ޓީމުން ފުރުސަތު ނުލިބޭތީ އޭނާ އެންމެ ފުރަތަމަ ބަދަލުވި އިނގިރޭސި ކްލަބަކީ އެސްޓަން ވިލާ އެވެ. އޭގެ ފަހުން މިޑްލްސްބަރާ އަށް ކުޅުމަށް ފަހު މިހާރުގެ ކްލަބް ވުލްވްސްއާ ގުޅުނީ މީގެ ދެ އަހަރު ކުރިންނެވެ. އޭނާ އަންނަނީ އެ ޓީމުގައި ފާހަގަކޮށްލެވޭ މޮޅު ކުޅުމެއް ދައްކަމުންނެވެ.\n"މިދިޔަ ދެ ސީޒަނަށް ބަލާއިރު އިނގިރޭސި ޕްރިމިއާ ލީގުގައި އެންމެ ބޮޑު ކުރިއެރުމެއް ހޯދި އެއް ކުޅުންތެރިއަކީ އެޑަމާ. އޭނާ ކޮންމެ ގޮތެއްވިޔަސް މި ޓީމަށް މުހިއްމު،" ސްޕެއިނުގެ ކޯޗު ލުއިސް އެންރީކޭ ބުންޏެވެ.\nއުމުރުން 17 އަހަރުގެ ފާޓީ އަށް ބާސެލޯނާ ސީނިއާ ޓީމުން ފުރުސަތު ލިބުމާ އެކު އޭނާ ލައްވައި ސްޕެއިން ޓީމަށް ކުޅުވަން ސްޕެއިނުގެ ފުޓްބޯޅަ ފެޑެރޭޝަނުން މަސައްކަތް ފެށި އެވެ. ޕޯޗުގީސް ކޮލޮނީއެއްގެ ގޮތުގައި މީގެ ކުރިން އޮތް ގިނީ ބިސާއު އަށް އުފަން ފާޓީ އަށް ސްޕެއިން ރަށްވެހިކަން ދިނީ މިދިޔަ އަހަރު ސެޕްޓެމްބަރު މަހު އެވެ. އޭނާ ވަނީ އެ ފަހުން ސްޕެއިން 21 އަހަރުން ދަށުގެ ޓީމަށް ކުޅެފަ އެވެ.\nމި ސީޒަނުގައި ބާސެލޯނާ އަށް 33 މެޗުން އަށް ގޯލު ޖަހައިދިން ފާޓީ ވަނީ ގިނަ ރެކޯޑްތަކެއް ވެސް ގާއިމްކޮށްފަ އެވެ.\n"މި ސީޒަނުގައި މެސީ އަށް ފަހު ސްޓެޓިސްޓިކްސް އިން ދައްކާ ގޮތުގައި ބާސެލޯނާ އަށް މަދު މެޗު ކުޅެގެން އެންމެ ލަނޑު ޖެހުމުގެ ރަނގަޅު ރެކޯޑެއް އޮތީ ފާޓީ އަތުގައި. އެހެންވީމަ އޭނަ އަށް މި ޓީމުން ފުރުސަތު ދޭން ނިންމީ،" ފާޓީ ނެގި ސަބަބު އެންރީކޭ އޮޅުންފިލުވައިދިނެވެ.\nމިދިޔަ ނޮވެމްބަރު މަހު ސްޕެއިން ޓީމާ ދެ ވަނަ ފަހަރަށް ހަވާލުވި އެންރީކޭ ބުނީ އޭނާ ޓީމަށް ނަގަން ބޭނުންވާ އިތުރު ކުޅުންތެރިން ވެސް އެބަތިބި ކަމަށާއި އެހެން ނަމަވެސް އެކަން ކުރެވޭނެ ގޮތެއް ނެތުމުން ވަކި އަދަދަކަށް ކުޅުންތެރިން ނެގީ ކަމަށެވެ.\nނޭޝަންސް ލީގުގައި އަންނަ މަހު ތިން ވަނަ ދުވަހު ސްޕެއިން ރަށުން ބޭރުގައި ކުޅޭނީ ޖަރުމަނާ ދެކޮޅަށެވެ. އޭގެ ތިން ދުވަސް ފަހުން އަމިއްލަ ދަނޑުގައި ޔޫކްރޭނާ ބައްދަލުކުރާނެ އެވެ. ނޭޝަންސް ލީގުގެ މެޗުތައް ވެސް ކުޅެން ހަމަޖެހިފައިވަނީ ސަޕޯޓަރުން ނުވައްދަ އެެވެ.\nއިތުރު ލިޔުންތައް ސްޕެއިންގެ ގައުމީ ޓީމް


ކުޑަކުދިންގެ ރައްކާތެރިކަމަށް މަގެއް | ކުދިން | ޢާއިލާ\nBack ކަވާސާ ޢާއިލާ ޢާއިލާގެ ބައިތައް ކުދިން ކުޑަކުދިންގެ ރައްކާތެރިކަމަށް މަގެއް\n24 ޑިސެމްބަރު 2003\nއަޅުގަނޑުމެންގެ ތެރެއިން ގިނަމީހުންނަކީ އަމިއްލަ ދަރިން ނުވަތަ ތިމާގެމީހުންދެކެ ވަރަށްބޮޑަށް ލޯބިވާ ބައެކެވެ. ޚާއްސަކޮށް ކުޑަކުއްޖެއްނަމަ އޭނާއަށްދެވޭ އަޅާލުމާއި، އޯގާތެރިކަން ބޮޑެވެ. ނަމަވެސް މުޖްތަމަޢުގައި މިކުދިންނަށް އެއްވެސް ރަޙުމެއް، ހަމްދަރުދީއެއް ނުބަހައްޓާ ބަޔަކު އުޅެއެވެ. އެމީހުންނަކީ ބައެފަހަރު ޝިކާރައަކަށްވާ ކުއްޖާގެ ތިމާގެ ނުވަތަ ރައްޓެހި މީހެކެވެ. އެހެންނޫނީ ނުދަންނަ ބީ ރައްޓެއްސެއް، ކިޔަވައިދޭ މީހެކެވެ. ކުޑަކުދިންނަށް ގޯނާކުރުމުގެ މައްސަލަ ހިގަން މެދުވެރިވަނީ ގިނަފަހަރަށް މައިންބަފައިންގެ ހޭލުންތެރިކަން ނެތުމުގެ ސަބަބުންނެވެ.\nއަދި ކުޑަކުދިންނަށް އެފަދަކަމަކުން ރައްކާތެރިވުމައްޓަކައި އެޅިދާނެ ފިޔަވަޅުތަކެއް ކިޔައިދެވިފައިވެސް ނެތުމުން ކުދިންގެ ހޭލުންތެރިކަންވެސް ނެތުމުންނެވެ. ހަވީރު ނޫހުން އަޅުގަނޑަށް ފެނުނު ލިއުމެއްގައި ވަނީ "ދެކުނުގެ އަތޮޅެއްގެ ރަށެއްގައި ކުޑައަންހެންދަރިފުޅު އޭނާގެ ދޮންބައްޕަގެ "އުފާތަކަށް" ހަދިޔާކުރީ އުފަން މަންމައެވެ." އަދި ރ. އަތޮޅުގެ ރަށެއްގައި ކުޑަފިރިހެންކުއްޖަކާއިއެކު މީހަކު އެއްޖިންސުގެ ގުޅުން ހިންގިއިރު ކުއްޖާގެ މަންމައަށް ކުރެވުނު އެއްވެސް ކަމެއް ނެތްކަމަށްވެސް މިނޫހުގައި ލިޔެފައިވެއެވެ. މިފަދަ ކަންތައްތަކަކީ ވަރަށްވެސް ނުބައި، އެއާއިމެދު ދެންތިބިމީހުން ވިސްނައި ފިކުރުކޮށް، މުޖުތަމަޢުން އެފަދަ ކަންތައް ހުއްޓުވަން ޖެހޭ ކަންކަމެވެ. 1999 އިންފެށިގެން 2003 ގެ ނޮވެމްބަރާއި ހަމައަށް ، ކުޑަކުދިންނަށް ޖިންސީ ގޯނާކޮށްގެން 192 މައްސަލަ ކުޑަކުދިންގެ ޙައޤުތަކާއިބެހެ ޔުނިޓުން ހާމަކޮށްފައިވެއެވެ. މީގެ އިތުރުން ހަމަ މިމުއްދަތުގެތެރޭގެއި ޖިސްމާނީ ގޮތުން ކުޑަކުދިންނަށް ބޮޑެތި ގެއްލުން ދީގެން 88 މައްސަލަ ހުށައެޅިފައިވެއެވެ.\nކުޑަކުދިންނަށް ލިބެމުންދާ ތަފާތުވައްތަރު ތަކުގެ ގެއްލުންތަކަކީ، ރެއެކާއި ދުވާލުން ހުއްޓުވާލެވޭނެ ކަމެއް ނޫނެވެ. ފުރަތަމަ ކަމަކީ މައިންބަފައިންނާއި، ކުޑަކުދިން އަދި މުޅި މުޖުތަމަޢުގެ ހޭލުންތެރިކަން މިކަމުގައި އތުރުކުރުމެވެ.\nއަޅުގަނޑު މި ލިއުމުގައި މައިންބަފައިންނަށް، ކުޑަކުދިންނަށް ދަސްކޮށްދެވިދާނެ މުހިންމު ބައެއް ނުކުތާތަކުގެ މައްޗަށް އަލިއަޅުވާލާނަމެވެ. ލިއުމުގައި ބަޔާން ކުރެވިފައިވާ އިރުޝާދު ތަކަކީ މައިންބަފައިން، ކުދިންގެ ހޭލުންތެރިކަން އިތުރުކުރުވުމަށް އެކުދިންނަށް ދެވިދާނެ އިރުޝާދު ތަކެކެވެ. މިލިއުމުގައި މުޚާތަބް ކުރެވިފައިވަނީ ކުދިންނަށް ނަމަވެސް، މިއީ މައިންބަފައިން ކުދިންނަށް ބުނެދޭންވީ ވާހަކަތަކެކެވެ.\n* އަބަދުވެސް އަމިއްލަ ފުރިހަމަނަމާއި މައިންބަފައިންގެ ނަމާއި އެޑްރެސް އަދި ގުޅޭނެ ފޯންނަމްބަރެއް ދަސްކޮށްފައި ބަހައްޓާށެވެ.\n* ގެއިންބޭރަށްދާނަމަ އެދިޔައީ ކޮންތަނަކަށްތޯއާއި، ރައްޓެހިކުދިންނަކީ ކޮބައިތޯ މައިންބަފައިންނަށް ކިޔައިދީފައި ބާއްވާށެވެ.\n* ރައްޓެހި ކުދިންގެ ގެޔާއި އެކުދިންނާއިއެކު އުޅެނީ ކޮންބައެއްތޯ، މައިންބަފައިންގާތު ބުނެފައިބާއްވާށެވެ.\n* އެއްވެސް މީހަކު ޖިންސީ ކަމަކާއިބެހޭގޮތުން އެއްވެސް ވާހަކައެއް ނުވަތަ އިޝާރާތެއް ކުރިއަސް ލަސްނުކޮށް އަވަހަށް މައިންބަފައިންގާތު ނުވަތަ ޢިތުބާރުކުރެވޭ މީހެއްގާތު ބުނާށެވެ.\n* އެއްވެސް މީހަކު ގައިގައި އަތްލައި ނުވަތަ އަތްލާންއުޅެ، ނުވަތަ ފޮޓޯއެއް އެއްޗެއް ނަގަންއުޅެފިނަމަ އެކަން މައިންބަފައިނަށް އަންގާށެވެ.\n* އެއްވެސްމީހަކު ގޯސް ސިއްރެއް ކިޔައިދީފައި އެ ސިއްރުކުރަންބުނެފިނަމަ ލަސްނުކުށް މައިންބަފައިނަށް ކިޔައިދޭށެވެ.\n* މަގުމަތިން ނުވަތަ ގެ ކައިރީމަގެއްގެ މަތިން، ނުދަންނަމީހަކު ފަހަތުއަޅުވާލައިފިނަމަ ނުދަންނަ ތަނަކަށްވަދެ ނުފިލައި، މީހުން ގިނަހިސާބަކަށްދާށެވެ. އެވަރުންވެސް ނުރައްކާ ހީވާނަމަ ހަޅޭއްލަވައިގަނެ މީހުންގެ އެހީއެއް ހޯދާށެވެ.\n* ނުރުހޭކަންކަމަށް އަބަދުވެސް "ނޫން" ބުނަން ދަސްކުރާށެވެ.\n* އަމިއްލަ އިޙުސާސްތަކަށް ތަބާވާށެވެ. ވަކިމީހަކު ނުވަތަ ވަކިތަނެއްގައި ހުރުމުން ނުރައްކަލެއް އަތުވެދާނެހެން ހީވާނަމަ އަވަހަށް އެމީހަކާއި ނުވަތަ ތަނަކާއި ދުރަށް ދާށެވެ.\n* އެއްވެސް މީހަކު ގައިގައި އަތްލައި ނުވަތަ ލާން އުޅެފިނަމަ، ބިރުނުގަނެ އަމިއްލަ ނަފްސަށް އިތުބާރުގެނެސް "އަހަރެން ގައިގައި އަތްނުލާ" ނުވަތަ "އަހަ ރެންނާއި ދުރަށް ދޭ" މިފަދަ ޢިބާރާތެއް ބާރަށް ބުނާށެވެ. އެއްގޮތަކަށްވެސް އޭނައަށް ތިހުރީ ބިރުންކަން ނުދައްކާށެވެ.\n* ގޭގައިހުންނަ ފޯނާއި ޢާއްމު ފޯނުވެސް ބޭނުންކުރަން ދަސްކުރާށެވެ. މީހެއްގެފަރާތުން ނުވަތަ އެނުންވެސް ގޮތަކުން ނުރައްކަލަކާއި ދިމާވެއްޖެނަމަ ގުޅަން އަވަސްވެގަންނާށެވެ. އަދި އެހީހޯދަން ގުޅޭނެ އިމަޖެންސީ ނަމްބަރުތައްވެސް ދަސްކޮށްފައި ބަހައްޓާށެވެ.\n* އެއްވެސް ގޮތަކުން މަގުއޮޅިއްޖެނަމަ، ސިފައިންގެ ޔުނިފޯމުގައިހުރިމީހެއް ނުވަތަ ރަސްމީ އޮފީހަކުން މަޢުލޫމާތު ހޯދާށެވެ. އަންހެން ކުއްޖެއްނަމަ ނުވަތަ ކުޑަފިރިހެން ކުއްޖެއްނަމަވެސް، މަގުމަތިންދާ ފިރިހެނުންގެ ބަދަލުގައި ބޮޑު އަންހެނެއްކައިރިން އަހާށެވެ. ބޮޑަށް ރައްކާތެރީ މިގޮތެވެ.\n* މީހުންނާއި އުފެދޭ ދެެބަސްވުންތައް، ގަދަބާރުގެ ބަދަލުގައި ވާހަކަދައްކައިގެން ހައްލުކުރަން ދަސްކުރާށެވެ. އެހެންނޫނީ މީހަކު ހަމަފަހަރެއްގައި މިފަދަ ހާލަތެއްގައި، އަނިޔާއެއްކޮށްފާނެއެވެ.\n* ބަޔަކު ތަޅާފޮޅާމަންޒަރެއް ބަލަން މަގުމަތީގައި މަޑުނުކުރާށެވެ. އެފަދަ ކަމެއްފެނިއްޖެނަމަ އަވަހަށް ދުރަށްދާށެވެ. ކުޑަކުއްޖަކަށް އެކަން ހުއްޓުވެން ކުރެވޭނެކަމެއް ނޯންނާނެއެވެ. ވީމާ މަޑުކުރުން އެއީ ބޭކާރު ކަމެކެވެ.\n* ސްކޫލަށްދާއިރު ނުވަތަ ސްކޫލުންއަންނައިރު، ނުވަތަ ގެކައިރީ ފިހާރައަކަށް ދިޔައަސް، އަބަދުވެސް މީހުންގިނަ، ބޮޑެތި މަގުތަކުން ދާށެވެ. މީހުންމަދު ކުދިކުދި ގޯޅިތަކުން ނުހިނގާށެވެ.\n* މަގުމަތިން ދަނިކޮށް މީހަކު ގެއަށް ގެންގޮސްދޭން ބުނެ ކާރަކަށް ނުވަތަ ސައިކަލަކަށް އަރަން ބުންޏަސް، ނާރާށެވެ.\n* ފޯނުމެދުވެރިކޮށް ނުވަތަ އެނުންވެސް ގޮތަކުން، ނުދަންނަ އެއްވެސް މީހަކަށް، މައިންބަފައިންނާއި ބެހެ އެއްވެސް މަޢުލޫމާތެއް ނުދޭށެވެ.\n* ނުދަންނަ މީހަކު ނުވަތަ ގޭގައި ނުއުޅޭ މީހަކު ފޯނުކުރުމުން، އެވަގުތު އެކަނި ގޭގައި ހުއްޓަސް ތިމަންނަ އުޅެނީ އެކަނި ކަމަށް ނުބުނާށެވެ.\n* ނުދަންނަ މީހަކު ނުވަތަ ގޭގައި ނުއުޅޭ މީހަކު، އެކަނި ގޭގައި ހުއްޓާއަޔަސް ދޮރުނުހުޅުވާށެވެ.\n* ނުދަންނަ އެއްވެސް މީހެއްގެ ގެޔަށް މައިންބަފައިނަށް ނޭގި ނުދާށެވެ. އަދި ތިމާގެ ނުވަތަ ރައްޓެހި ގެޔަކަށް މައިންބަފައިންނަށް އެގިގެން ދިޔަޔަސް، އެގެޔަކު ގިނަމީހުން ނެތް ގަޑިއެއްގައި ނުދާށެވެ.\n* ފަޅު ހިސާބެއްގައި ނުުވަތަ އަތިރިމަތީގައި ، އެކަނި ކުޅެން ނުހުންނާށެވެ.\nކުޑަކުދިންނަށް ގެއްލުންދިނުމަކީ ކޮބައި ؟\n* ޖުމްލަކޮށް ބަލާއިރު ކުޑަކުދިންނަށް ގެއްލުންދިނުމަކީ، ކުޑަކުއްޖަކަށް ޖިސްމާނީގޮތުން، ނަފްސާނީ ގޮތުން ނުވަތަ ޞިއްޙީ ގޮތުން ގެއްލުމެއްލިބޭ ނުވަތަ ލިބިދާނެފަދަ އެއްވެސް ކަމެއް ކުރުމެވެ.\nކުޑަކުދިންނަށްދެވޭ ގެއްލުން ހަތަރު ބަޔަކަށް ބަހައިލެވިދާނެއެވެ . އެއީ:\n1- ހަށިގަނޑަށް ދެވޭގެއްލުން: މިއީ ކުއްޖެއްގެ ހަށިގަޑަށް އަނިޔާއެއް ދިނުމުގެ ގަސްދުގައި، ޖެހުން، ކޮއްޕުން، ވިކުން، އިލޮށިފަތިން ނުވަތަ އެނޫންވެސް އެއްޗަކުން ތެޅުން، އިސްތަށިގަޑަށް ދެމުން، ކޮލުގައި ތަދުކުރަން ހިފުން، އަގައަށް މިރުސް އެޅުން، ގައިގައި ހޫނު އެއްޗެއް ޖެއްސުން، ނޭވާލާން އުދަގޫވާނެފަދައަކުން، ކަރުގައި ހިފުންފަދަ ކަންކަމެވެ. އަނިޔާއަކަށް ވުމައްޓަކައި ކޮންމެހެން ކުއްޖާގެ ގައިގައި މިއިން ކަމަކުން ލަކުނެއް ނުވަތަ، ޒަޚަމެއް އުފެދޭކަށް ނުޖެހެއެވެ. މިއިން ކަމެއް މީހަކު ކޮށްފިނަމަ އޭނާ އެކުރީ އަނިޔާއެކެވެ.\n2 - ނަފްސާނީގޮތުން ދެވޭ ގެއްލުން: އެއީ :\nނަފްސާނީގޮތުން ކުއްޖަކަށް ގެއްލުމެއް ދިނުމަކީ، ކުއްޖަކަށް ނަފްސީ ގޮތުން ގެއްލުމެއް ލިބިދާނެ އެއްވެސް ކަމެއްކުރުމެވެ. މީގެ ތެރޭގައި ކުއްޖާގެ އަމިއްލަ ނަފްސަށްކުރާ އިތުބާރު ދަށްކުރުވާފާނެފަދަ ކަމެއްކުރުން، ހިތުގައިޖެހޭނެހެން ހަޑި އެއްޗިހި ގޮވުން، ކުއްޖާއަށް ތިމާއަކީ އެއްވެސް މީހެއް ނޫނޭ ހީވާފަދަ ގޮތަކަށް ދެރަކޮށް ހެދުން، ބާރަށް ކުޑަކުދިންނާއި ދިމާލަށް ހަޅޭއްލެވުން، "ކަލޭތީ ޖަނަވާރެކޭ" ނުވަތަ "ބަކަރި" އޭ ފަދަ ހަޑިބަސްތަކުން ކުޑަކުދިންނާއިމެދު މުޢާމަލާތުކުރުން ހިމެނެއެވެ. ހަމައެހެން ބަންދު ނުވަތަ އަނދިރި ތަންތަނަށް ކުޑަކުދިން ލައިބަންދުކޮށް ބިރުގެންނެވުން، "ހަންޑިއަށް" ދިނުންފަދަ ކަންކަމަކީވެސް ކުޑަކުދިންނަށް ނަފްސާނީ ގޮތުން ބޮޑެތި ގެއްލުންލިބޭނެ ކަންކަމެވެ.\n3 - ޖިންސީ ގޮތުންދެވޭ ގެއްލުން: އެއީ :\nކުޑަކުއްޖާގެ ހަށިގަނޑަކީ އޭނާގެ އަމިއްލަ އެއްޗެކެވެ. އެއްވެސް އެހެންމީހަކަށް ކުއްޖެއްގެ ހަށިގަޑުގައި ނަހަމަގޮތުން އަތްލައި ހެދުމަކީ އެއީ ޖިންސީ ގޮތުން ކުޑަކުއްޖަކަށް ގެއްލުން ދިނުމެވެ. ޢާއްމު ޢިބާރާތުންނަމަ ކުޑަކުދިންނާއި ބެހުމެވެ. ކުއްޖެއްގެ ހެދުންބާލަން، ނުވަތަ އަންހެން ކުއްޖެއްގެވިޔަސް ފިރިހެން ކުއްޖެއްގެވިޔަސް ހެދުންދަށުގައި ވާ ސަރަހައްދެއް ދައްކަން ބުނުން، ނުވަތަ ބެލުން، ނުވަތަ ފޮޓޯނެގުން، ނުވަތަ ބަރަހަނާ ފޮޓޯ، ފިލްމު ފަދަ ތަކެތި ކުއްޖަކަށް ދެއްކުމަކީ ކުޑަކުއްޖަކަށް ޖިންސީގޮތުން ގޯނާ ކުރުމެކެވެ. އަދި ހުރިހާ ދީންތަކަކާއި ޤާނޫނުތަކަކާއި ޚިލާފު ވަހުޝީ ޢަމަލެކެވެ. ނަމަވެސް ކުޑަކުއްޖަކު ބަލާ ޑޮކްޓަރު ނުވަތަ މަންމަ، ބައްޕަ ނޫނީ ބަލައި ގެންގުޅޭ މީހަކި ކުއްޖާފެންވަރުވައި ކަންތައް ކުރުމުގައި (ކުރަންޖެހޭވަރަށް) ގައިގައި އަތްލުމަކީ ގޯނާ ކުރުމެއްނޫނެވެ. މިކަންތައް ކުޑަކުދިންނަށް ރަގަޅަށް ވިސްނައިދީފައި ބާއްވަން ޖެހެއެވެ. ރަނގަޅާއި ނުބައި ބުނެނުދީހުއްޓާ، ކުއްޖަކަށް އެފަދަ ކަމެއް ކުރާމީހަކު އޮޅުވާލައިގެން، އޭނާ އެކުރަނީ "ރަނގަޅު" ކަމެކޭ ބުނެ އެގޮތް ވިސްނައިދީފާނެއެވެ.\n4 - ކުޑަކުދިންނާއިމެދު އިހުމާލުވުން :އެއީ :\nކުޑަކުދިންނާއިމެދު އިހުމާލުވުމަކީ ކުއްޖަކަށް އެކަށީގެންވާ ބޯހިޔާވަހިކަމާއި، ހެދިބޮޑުވުމަށް ބޭނުންވާ ކާނާ، ހެދުން، ތަޢުލީމު އުގަންނައިދިނުން، ރަނގަޅު ތަރުބިއްޔަތު ދިނުންފަދަ ކަންކަމާއިމެދު މައިންބަފައިން ނުވަތަ ބެލެނިވެރިން ފަރުވާކުޑަކުރުމެވެ. ނަމަވެސް މިކަންތައް ކުރަންޖެހޭފަރާތް ތަކުން، ކުއްޖާއަށް މިކަންތައްތައް ހޯދައިދިނުމަށް މަސައްކަތްކޮށް ، އާމްދަނީ ހުރިގޮތުގެ ސަބަބުން ކޮށްނުދެވިއްޖެ ނަމަ ނުވަތަ ބައެއްފަހަރު ކުޅޭ އެއްޗެއް، މެޓާ ގަނެނުދިނުން އެއީ އިހުމާލުވީއެއްނޫނެވެ. އެކަމަކު ކަންނެތްކަމުން ނުވަތަ ކުރަންވާވަރަށް މަސައްކަތްނުކުރުމުން، ލިބޭ އާމްދަނީ މަސްތުވާތަކެއްޗަށް ދުއްވާލައިގެން ނުވަތަ މުހިއްމު ނޫން ކަންތައްތަކަށް ހޭދަކޮށްގެން ކުޑަކުދިންނާއި މެދު ފަރުވާކުޑަ ކުރެވިއްޖެ ނަމައެއީ އެމީހެއްގެ ޒިންމާ ނުއުފުލުނީއެވެ. ދަރިންނާއި އަޅާނުލެވުނީއެވެ.\n* އެމީހަކީ ކޮންމެ މީހެއްކަމުގައިވިޔަސް ކަލެއަށް އެއްވެސް ގެއްލުމެއް ދިނުމުގެ ޙައްޤެއްނޯނާނެއެވެ.\n* ކަލެއަކީ މީހެއްގެ ފަރާތުން އެއްވެސް ގެއްލުމެއް ލިބެންޖެހޭ މީހެއްނޫނެވެ. މީހެއްގެފަރާތުން ގެއްލުމެއް ލިބުމަކީ އެއްވެސް މީހަކަށް އޮތްގޮތެއްނޫނެވެ.\n* މީހެއްގެ ފަރާތުން ގެއްލުމެއް ލިބިއްޖެނަމަ އެއީ ކަލޭގެ ކުށެއްނޫނެވެ. ކަލެއަކީ ކުށްވެރިއެއްވެސް ނޫނެވެ. ކުށްވެރިއަކީ އެކަން ކުރިމީހާއެވެ. މިނުންގޮތަކަށް މީހަކު ވިސްނައިދޭން އުޅުނަސް ޤަބޫލު ނުކުރާށެވެ.\n* މީހެއްގެ ފަރާތުން ގެއްލުމެއް ލިބިއްޖެނަމަ، ހަދާންކުރަންވީ އަނެއްކަމަކީ، ތިކަހަލަ ގެއްލުން ލިބޭ އެތައްކުދިން ދުނިޔޭގައި އުޅޭކަމެވެ. އެއީ އެކުދިންގެ ކުށެއްނޫނެވެ. އަދި ކަލޭގެ ކުށެއްވެސް ނޫނެވެ. ވީމާ މިއީ ތިމަންނައަށް އެކަނި، ތިމަންނައަށް މިގޮތް ޙައްޤުވާތީ ހިގިކަމެކޭ ނުހިތާށެވެ. އެކަން ބުންންޖެހޭ ފަރާތްތަކުގައި ބުނާށެވެ. ސިއްރު ނުކުރާށެވެ.\nކުޑަކުދިންނަށް ގެއްލުންދެނީ ކޮންބައެއް ؟\nއާފަލަކީ އަހަރެމެން އެންމެންނަށްވެސް ވަރަށް މީރުމޭވާއެކެވެ. އޭގެ އެކިކުލަކުލައިގެ އެކި ބޮޑުމިނުގެ އެއްޗެހި ކާން އަހަރެމެން އެދެމެވެ. ނަމަވެސް ބައެއްފަހަރު، ހަމައެކަނި ބައެއްފަހަރު އާފަލު ކާއިރު އޭގެތެރެއިން ފަންޏެއް ފެނިއްޖެނަމަ އޭތި ނުކައި އެއްލާލަނީއެވެ. ނަމަވެސް ފަހުންވެސް އަހަރެމެން އާފަލުކައި އުޅެމެވެ. ފަރުވާތެރިވަނީ ހަމައެކަނި ބައެއް އާފަލުގައި ހުންނަ ފަންޏާއި މެދުއެވެ. އެގޮތަށް މީހުންގެ ތެރޭގައިވެސް ގިނައީ ރަނގަޅު މީހުންނެވެ. ކުޑަކުދިންނަށް ކަމޭހިތާ ކުޑަކުދިންދެކެ ލޯބިވާ މީހުންނެވެ. ނަމަވެސް މީހުންގެ ތެރޭގައިވެސް މަދުންނަމަވެސް "ފަނި" ހުރެއެވެ. ވީމާ އެއާއި މެދު ރައްކާތެރިވާން ޖެހޭނެއެވެ. މީހުންނަށް ޢިތުބާރު ކުރުމަކީ ރަނގަޅު ސިފައެކެވެ. ނަމަވެސް އޭގެ މާނައަކީ ތިމާގެ އަމިއްލަ ދަރިފުޅު "ހިޔަޅަކަށް" ކާން ދިނުމެއް ނޫނެވެ. އަނެއް ކޮޅުން ދުނިޔޭގެ އެންމެންނާއި މެދު ޢިތުބާރު ކަނޑާލައިގެން އުޅުމަކީ ނަފްސާނީ ބައްޔަކަށްވެސް ފަހުން ވެދާނެއެވެ. ވީމާ އޮތް އެންމެ ރަނގަޅު ގޮތަކީ އަބަދުވެސް ރައްކާތެރިވެ އުޅުމެވެ. އަދި މީހުންނަށް ކުރާ އިތުބާރުވެސް ކަނޑައިނުލުމެވެ.\nކުޑަކުދިންނަށް ގެއްލުންދޭ މީހުން އުޅެނީ ކޮންތާކު ؟\nކޮންމެ ތަނެއްގައިވެސް އެ މީހުން އުޅެދާނެއެވެ. އަމިއްލަ ގޭގައި، މަދަރުސާގައި، ތިމާގެ މީހެއްގެ ގޭގައި، ރައްޓެހި ކުއްޖެއްގެ ގޭގައި، މަގުމަތީގައި، ނުވަތަ ދީނީ ތަނެއްގައިވެސް މިފަދަ މީހަކު އުޅެފާނެއެވެ. ފަހަރެއްގައި އުޅެފާނެއެވެ.\nމިކަހަލަ ކަންތައް ކުރާމީހުންނަކީ މުއްސަނދި، ފަޤީރު ނުވަތަ މެދުމިނުގެ މީހަކަށްވެސް ވެދާނެއެވެ. ބައެއްފަހަރު ހީވެފައި އޮންނަނީ ކުޑަކުދިންނަށް ގެއްލުންދެނީ ނުވަތަ ބެހެނީ ނުކިޔަވައިތިބޭ ފަޤީރުންކަމަށެވެ. މިއީ މުޅިން ރަނގަޅު ހީއެއްނޫނެވެ. މި ގިންތީގައިވެސް އެ ގިންތީގައިވެސް އެ ކަހަލަ މީހުން އުޅެއެވެ.\nޝައްކުގެ ނަޒަރަކުން ބަލަންޖެހެނީ ޑްރަގު ބޭނުންކުރަމުންދާ، ވިޔާނުދާ ޒުވާނަކަށް އެކަނިހެއްޔެވެ؟ ޖަވާބަކީ ނޫނެކެވެ. މުސްކުޅިންވެސް މިފަދަ ޢަމަލު ހިންގައެވެ. ވީމާ އެއީވެސް ހަމަ ފަރުވާތެރިވެ ތިބެންޖެހޭ ބައެކެވެ.\nކުޑަކުދިންނަށް ގެއްލުންދެނީ ހަމައެކަނި ހިލޭ ނުދަންނަމީހުންތަ ؟\nނޫން... ބައެއްފަހަރު މައިންބަފައިންގެ ފަރާތުން، ތިމާގެ މީހުންގެ، ރައްޓެހީންގެ ފާރުތުންވެސް ގެއްލުމެއް އައިސްފާނެއެވެ. ހަމައެހެން ނުދަންނަ ހިލޭ މީހެއްގަ ފަރާތުންވެސް ގެއްލުމެއް ލިބިދާނެއެވެ. ނަމަވެސް ކުޑަކުދިންނާއިމެދު އިހުމާލުވުމުން ލިބޭ ގެއްލުމަކީ އަބަދުވެސް މައިންބަފައިން ނުވަތަ ބެލެނިވެރިންގެ ފަރާތުން ލިބޭގެއްލުމެކެވެ. އަނެއް ތިންވައްތަރުގެ ގެއްލުން އެއީ ހަމަ ކޮންމެމީހެއްގެ ފަރާތުންވެސް ލިބިދާނެ ގެއްލުމެކެވެ.\nކުޑަކުއްޖަކު އެމީހެއްދެކެ ލޯބިވާ، އިތުބާރުކުރާ މީހަކުވެސް ހަމަ ގެއްލުމެއް ދީފާނެތަ؟\nހިތާމައާއިއެކު ބުނަންޖެހެނީ އާއެކެވެ. ދީފާނެއެވެ. މަދުނޫން ޢަދަދަކަށް ކުޑަކުދިންނަށް ލިބޭ ޖިންސީ ގެއްލުންތައް ކޮށްފައިވަނީ ތިމާގެ މީހުންނެވެ. ޢާއިލާމީހެއް އަވައްޓެރިއެއް، ކިޔަވައިދޭމީހެއް، ކޯޗެއް، ދީނީ ރަމްޒެއްގެ ފަރާތުންވެސް މިފަދަ ޢަމަލު ހިގާފާނެއެވެ.\nކުޑަކުދިންނަށް ގޯނާކުރާމީހުން ގެންގުޅޭ އުކުޅުތައް :\nކުޑަކުއްޖަކަށް ޖިންސީގޮތުންވެސް އަދި އެހެންގޮތަކުން ވިޔަސް ގެއްލުމެއް ދިނުމުގައި އެކަންކުރާ މީހާ ގެންގުޅެފާނެ ތަފާތު އުކުޅުތަކެއް ނުވަތަ ގޮތްތަކެއް ހުރެއެވެ. ވީމާ އަބަދުވެސް ހޭލާ ފަރުވާތެރިވެ ހުންނާށެވެ. ރައްކާތެރިވެ ހުންނާށެވެ. ބާރުގަދަމީހެއްގެ ގޮތުގައި ހުރުމުގެ ކުރިން ބުއްދިވެރިއެއްގެ ގޮތުގައި ހުންނާށެވެ.\nއެފަދަ މީހުން ގެންގުޅޭ ބައެއް އުކުޅުތައް :\n1- ކުޑަކުއްޖާގެ މަޢްޞޫމުކަމުގެ ބޭނުން ނަހަމަގޮތުގައި ހިފުން :\nގިނަފަހަރަށް މިކަންތައް ކުރާމީހުން ކުޑަކުދިންގެ މަޢުޞޫމުކަމާއި ޅަ ކަމުގެ ބޭނުން ހިފައިގެން، އެކުދިންނަށް ބިރުދައްކައި ނުވަތަ އިންޒާރުދީ ހަދައެވެ. މީހެއްކައިރީ ބުނެފިނަމަ މަރާލާނެ ކަމަށް ނުވަތަ ކުށްވެރިވާނީ ކުއްޖާ ކަމަށް ބުނެ ބިރުދައްކާހަދައެވެ. ނުވަތަ ތަންކޮޅެއް ބޮޑެތި ކުދިންނަމަ ބްލެކްމެއިލްކޮށްވެސް ހަދައެވެ. ނުވަތަ ޓެސްޓުންފާސްކޮށް ނުދޭންބުނެ ނުވަތަ، ބިރުގަންނާނެފަދަ އެހެންވެސް ސަބަބެއްދައްކައިގެން ކުޑަކުދިންގެ ބޭނުން ނަހަމަގޮތުގައި ހިފަނީ މަދުބައެއްނޫނެވެ.\nއަނެއް ކޮޅުން ބިރުދެއްކުމުގެ ބަދަލުގައި ކުދިންގެ ޅަ ސިކުނޑި ހައްލާލަންވެގެން، އެއްޗެއްގަނެދޭން ބުނެ ނުވަތަ ކުޑަކުދިން ހިތްކިޔާކަހަލަ އެއްޗެހިގަނެދީ ސިކުނޑިއާއި ކުޅެލައިގެންވެސް އެއްބަޔަކު މިފަދަ ކަންތައް ކުރެއެވެ. ހަމައެހެންމެ ކުއްޖާއަށް މިކަންތައް މިހެންދިމާވަނީ އޭނާގެ ކުށުންކަމަށާއި، ކުރެވިފައި އޮތް ކުށެއްގެ އަދަބަކީ މިއީއޭ ކިޔައިގެންވެސް އަނެއްބަޔަކު މިފަދަ ކަންތައް ކުރެއެވެ.\nމިއިން އެއްވެސް ވާހަކައެއް ޤަބޫލު ނުކުރާށެވެ. ނުހެއްލޭށެވެ.\n2- ކުއްޖާގެ ފަރާތުން އެހީއަކަށް އެދުން :\nމިފަދަ ހާލަތްތަކުގައި އެކަންކުރާމީހާ ބެރުފުށުން ދައްކާނީ އޭނާއަކީ ބޭނުމެއް ޖެހިފައިވާ ނުވަތަ އެހީއަކަށް ބޭނުންވާ މީހެއްކަމަށެވެ. އެހެންވެ ތިމަންނައާއި އެކު މިވެނި ތަނަކަށް ހިނގާށޭ ކިޔައި ހައްލުވާލަން މަސްކަތްކުރާނެއެވެ. މިގޮތަށް ކަންތައް ކުރާނީ ގިނަފަހަރަށް ނުދަންނަ މީހުންނެވެ. ހަނދާންކުރާށެވެ. މިފަދަ ނުދަންނަ މީހުން އެހަދަނީ ބޮޑުދޮގެވެ. ރަނގަޅު މީހުން ކުޑަކުދިންގެ އެހީއަކަށް ނޭދޭނެއެވެ. އެހީއަށް އެދޭނީ އެމީހުންވަރުގެ ބޮޑެތިމީހުންގެ ކިބައިންނެވެ. ނުދަންނަ މީހަކު ކަމެއް ކޮށްދޭން އެދިއްޖެނަމަ "މަޢާފް ކުރައްވާ .. ނުވާނެ" ނުވަތަ ދަމުން ތިމަންނަ ބޮޑުމީހަކަށް ގޮވައިދޭނެ ވާހަކަ ބުނާށެވެ.\nމިފަދަ މީހުން ބުނެފާނެ ބައެއް ޢިބާރާތްތައް :\n- "އަހަރެން މިއުޅެނީ އެއްޗެއް ގެއްލިގެން...އޭތި ހޯދައިދޭން މަށާއި އެހީތެރިވެ ދީބަލަ"\n- "އަހަރެންގެ އަތުގައި މިހުރި ކޮތަޅުތައް ވަރަށް ބަރު... މި އުފުލުމުގައި އެހީވެދީބަލަ... ގެ އެހާ ދުރެއްނޫން އެ ގޯޅިގައި އެހެރީ"\n-"އަހަރެންގެ ގޭގެ ކުޑަކުޑަ މަސައްކަތެއް ކޮށްދީފިނަމަ ލާރިދޭނަން"\n- "އަހަރެންގެ ގޭގައި ގޭމް ކުޅެވެން ހުރޭ ..ހިނގާ ކުޅެން"\nމިއީ ހަމައެކަނި ބައެއް މިސާލެވެ.\n3 - އެމީހުންނަކީ އެކަނިވެރި ބައެއްކަމަށާއި އެހީއަށް ބޭނުންވާ ކަމަށް ބުނުން:\nފުރަތަމަ ކޮޅުގައި މިކަހަލަ ކަންތައް ކުރާމީހުން ވަރަށް ރަނގަޅަށް އުޅެފާނެއެވެ. ދެން އެއްޗެހި ދީ، ދުވަސްކޮޅަކުން ފާޑުފާދުގެ ވިޔާނުދާ ފޮޓޯ ދައްކައި، ނުވަތަ ޖިންސީ ވާހަކަ ދައްކަން ފަށާފާނެއެވެ. ދެން އެކަންތަކަށް އާދަވީމާ ގައިގައި އަތްލައި، އެނުންވެސް ޢަމަލު ހިންގަންފަށާނެއެވެ. ފަހުން ބުނާނީ ތިމަންނަ މިހިރީ ވަރަށް ދެރަވެފައި ކަމަށާއި، އެ ގޮތަށް ހެދީ ހެދީ ނޭގިކަމަށާއި އެހެންވީމާ ދެން އެހެންމީހެއް ގާތު ނުބުނަން ބުނާނެއެވެ. ފަހުން އަނެއްކާ އެހެން ދުވަހަކު ބުނާނީ ކުރީ ދުވަހުވެސް "އަތްލި" ކަމަށާއި އެހެންވީމާ މިއަދު އަތްލުމުން ގޯހެއް ނެއްކަމަށެވެ.\nއަހަރެން ނަފްސު ދިފަޢު ކުރާނީ ކިހިނެއް ؟\nއެއްވެސް މީހަކު ކަލޭ ނުރުހޭ ކަމެއްކުރަން އުޅެފިނަމަ ނުވަތަ ގައިގައި އަތްލައިފިނަމަ، ނޫނެކޭ ބުނާށެވެ. ބާރަށް އެހެން ބުނާށެވެ.\nކަލޭ ކުރަން ބޭނުންނޫން ކަމެއް މީހަކު ކުރުވަން އުޅުނަސް ހަމަ އެހެން ބުނާށެވެ.\nކުޑަކުއްޖަކު ހިތްހަމަ ނުޖެހޭ ނުވަތަ ކުރަން ބޭނުންވާ ކަމެއް، އެހެން މީހަކު ކުރުވަން އުޅުމުން "ނޫނެކޭ" ބުނުން އެއީ ގޯސްކަމެއް ނޫނެވެ. ވީމާ އޭނާ އެބުނާ ކަންތައް ނުކޮށްފިއްޔާ މީހުން ތިމަންނަ މީ ބަސްނާހާ ކުއްޖެކެ ބުނެފާނެކަމަށް ހީ ނުކުރާށެވެ. ގިނަމީހުން ފުރަތަމަ އުޅޭނީ ސަމާސާއެއް ކަމަށް ހަދައިގެން ގައިގައި އަތްލާށެވެ. މިހިސާބުން އެކަންޖެހޭނީ ހުއްޓުވާށެވެ. ސަމާސާއަކަށް ގޯސް އެއްޗެކޭ ބުންޏަސް "ނުނެކޭ" ބުނާށެވެ. ތިމަންނަ ތިކަހަލަ ވާހަކަ އަޑުއަހަން ބޭނުން ނޫނޭ ބުނާށެވެ.\nހުރިހާކުދިންނަށްވެސް ކުޑައިރު ނަފްސު ދިފާޢުކުރަން ލިބިފައިވާ އެއް ބާރަކީ ރުއިމެވެ. ނުވަތަ ބާރަށް ހަޅޭއްލަވައިގަތުމެވެ. ވީމާ ނުރައްކަލަކާއި ކުރިމަތިވެއްޖެނަމަ މި ބާރުގެ ބޭނުން ހިފާށެވެ. ހަޅޭއްލަވައިގަންނައިރު ދިމާވެފައިވާ ކަންތައް އެހެންމީހުންނަށް ދޭހަވާނެހެން ހަޅޭއްލަވައިގަންނާށެވެ. މިސާލަކަށް "މީނާ އަހަރެންނާއި ބެހެނީ" "އަހަރެން ސަލާމަތްކުރޭ" މިފަދަ ޢިބާރާތެއް ބޭނުން ކުރާށެވެ. ކުށްވެރިންނާއިބެހޭ ޢިލްމުވެރިން ވިދާޅުވާގޮތުގައި ކުޑަކުދިންނާއިބެހޭ މީހުންނަކީ، އެހެންމީހުންނަށް އޭނާ ކުރާކަންތައް އެގިދާނެތީ ބިރުގަންނަ ފިނޑިބައެކެވެ. ވީމާ އެކުއްޖާގެ ފަރާތުން އެންމެ ހަޅޭކެއްލިއަސް އޭނާ ބިރުން ދޫކޮށްލާނެއެވެ.\nނުދަންނަ ނުވަތަ އެމީހަކާއިމެދު ހިތްހަމަނުޖެހޭ މީހުންނާއި އެކު ވާހަކަ ނުދައްކާށެވެ. އެމީހުން ވާހަކައެއްދައްކަން ފެއްޓިއަސް ތިމަންނަ ވާހަކަދައްކަން ބޭނުންނުވާކަން ދައްކާށެވެ. އަދި "ދާންވެއްޖެ" "ލަސްވަނީ" ފަދަ އެއްޗެއް ބުނެފައި އަވަހަށް ދެވޭތޯ ބަލާށެވެ.\nބީރައްޓެހިން ދޭ އެއްޗެހީގައި އެއްގޮތަކަށްވެސް ނުހިފާށެވެ. މެޓާފަދަ އެއްޗެއްދިނަސް ބޭނުމެއްނޫނޭ ބުނާށެވެ. ބީރައްޓެހިން ގިނަފަހަރަށް އެހެން އެއްޗެހި ދޭނީ ، ކުދިންނާއި ކައިރިވެލުމުގެ ގޮތުންނެވެ. ވީމާ ކައިރިވެނުދިނުން އެއީ ދިފާޢީ ފުރަތަމަ ފިޔަވަޅެވެ.\nމީހަކު ގެއްލުމެއްދޭން އުޅޭހެން ހީވެއްޖެނަމަ، ނުވަތަ ތިމަންނަ މިހިރި ނުރައްކާތެރި ތަނެއްގައިހެން ހީވެއްޖެނަމަ....\nކުރިފިޔަވަޅުން ތިންފިޔަވަޅުފަހަތަށް ޖެހިލާފައި ގައިގައި ހުރިބާރަކަށް ދުއްވައިގަންނާށެވެ.\nއޭނޭގެ ސިފަ ފާހަގަކޮށް ހަނދާންބެހެއްޓޭތޯ ބަލާށެވެ.\nގޯސް ސިއްރު، ސިއްރުނުކުރާށެވެ.\nސިއްރުގެވެސް ރަނގަޅު ސިއްރާއި ގޯސް ސިއްރު ހުރެއެވެ. މީހަކު ހިފަހައްޓަން ބުނި ގޯސް ސިއްރެއް އެހެން މީހެއްކައިރީ ބުނުމަކުން ތީ ގޯސް ކުއްޖަކަށް ނުވާނެއެވެ. އެ ސިއްރަކީ ބިރުގަންނަ ނުވަތަ ފަސްޖެހޭ ކަމެއްނަމަ އަވަހަށް މަންމަ، ބައްޕަ ނުުވަތަ އެ ނުންވެސް ޢިތުބާރުކުރެވޭ މީހެއްކައިރީ ބުނާށެވެ.\nރަނގަޅު ސިއްރަކީ ކޮބައިހެއްޔެވެ؟ ރަނގަޅު ސިއްރަކީ އެ އެހެން މީހެއް ގާތު ނުބުނެހުއްޓަސް ނަފްސާނީ ގޮތުން އެއްވެސް ބުރެއް އިޙްސާސް ކުރަން ނުޖެހޭކަހަލަ ސިއްރުތަކެވެ. މިސާލަކަށް ރައްޓެއްސެއްގެ އުފަންދުވަހުގެ ޕާޓި އޭނާއަށް ނޭނގި ހައިރާންވާކަހަލަ ގޮތަކަށްދޭން ރާވާފައި އެވާހަކަ ސިއްރުކުރަން ބުނުމެވެ.\nނުބައި ސިއްރު އެއީ މީހަކު ސިއްރުކުރާށެ ބުންޏަސް ސިއްރުކުރަންޖެހޭ އެއްޗެއް ނޫނެވެ. މި ކަހަލަ ސިއްރު ފޮރުވައިގެން ހުރުމުން ބިރުގަންނަ ގޮތްވެ ހިތަށް ހިތްހަމަ ނުޖެހުން ލިބޭނެއެވެ. ނުވަތަ ކުށް އިޙުސާސްވާގޮތްވާނެއެވެ. މިސާލަކަށް މީހަކު ގައިގައި އަތްލާފައި، މިއީ ދެމީހުންގެ ދެމެދުގައި އޮތް ސިއްރެކޭ ވީމާ އެއްވެސް މީހެއް ކައިރީ ނުބުނައްޗޭ ބުނެފާނެއެވެ. މިއީ ރަނގަޅު ސިއްރެއް ނޫނެވެ. އަވަހަށް މި ކަހަލަ ވާހަކަ އެހެން ޢިތުބާރު ކުރެވޭ މީހެއް ގާތު ބުނާށެވެ.\nއަހަރެންނަކީ އެފަދަ ކަމެއް ދިމާވެފައި ހުރި ކުއްޖެއް\nޢިތުބާރު ކުރެވޭ މީހަކަށް ކިޔައިދޭށެވެ.\nއެއްވެސް މީހެއްގެ ފަރާތުން އެއްވެސްކަހަލަ އުދަގުލެއް ވެއްޖެނަމަ އެކަން ސިއްރު ނުކުރާށެވެ. ހިތުގައި ހިގާވާހަކަތައް އެހެންމީހުންނަށް ކިޔައި ދިނުމަކީ އެއީ ހަމަޖެހުން ލިބޭނެ ކަމެކެވެ. މީހެއްގާތު ނުބުނާހާ ހިނދަކު އެއްކަލަ މީހާ ފަހުންވެސް ބެހޭނެއެވެ. ނޫނީ އުދަގޫ ކުރާނެއެވެ. ގެއްލުމެއް ދިނީ ކިތަންމެ ތިމާގެ ނުވަތަ ރައްޓެހި މީހަކަށް ވިޔަސް އެކަން ސިއރު ނުކުރާށެވެ. މީހަކު ގޯސްކަމެއް ކޮށްފިއްޔާ އެކަމުގެ ޖަޒާ ލިބެންޖެހޭނެއެވެ. އޭނާއަށް ޖަޒާލިބޭނީ މީހެއް ކައިރީ އޭނާ ކުރި ކަންތަކުގެ ވާހަކަ ބުނެ ކަމާއި ބެހޭ ރަސްމީ ފަރާތްތަކަށް އަންގައިގެންނެވެ.\nމީހެއްކައިރީ މިވެނި މީހަކު ތިމަންނައަށް ކަމެއް ކޮށްފިއޭ ބުނީމައި ފަހަރެއްގައި ޤަބޫލު ނުކޮށްފާނެއެވެ. ތި ހަދަނީ ދޮގުކަމަށްވެސް ބުނެފާނެއެވެ. ނަމަވެސް މިހިސާބުން އުންމީދު ކަޑައިނުލާށެވެ. ޤަބޫލު ކުރާ އެހެންމީހެއް ގާތު ބުނެގެން މައްސަލަ އޮއްބުނަ ނުދޭށެވެ.\nގެއްލުމެއްދިނީ ތިމާގެ މީހަކަށް ވީމާ ، އޭނާގެ ކުށް ފޮރުވަން ނުއުޅޭށެވެ. އޭނާޖަލަށް ވަންނަން ޖެހިދާނެ ކަމަށް ފަރުވާ ނުބަހައްޓާށެވެ. ހެޔޮއެދޭ ތިމާގެ މީހުން އެކަހަލަ ކަންތަކެއް ނުކުރާނެއެވެ.\nހިގިކަމެއްގެ ވާހަކަ ބުނެދޭން ލަދު ނުގަންނާށެވެ. ލަދަކާއި ހެދި ތަދެއް ނުފިލާނެއޭ ބުނަނީ އެހެންވެގެންނެވެ. އަގަބަހުން ކިޔައިދޭން އުދަގޫނަމަ ކަރުދާސްގަޑެއްގައި ލިޔެފައި ދޭށެވެ. ވާހަކަ ދެއްކުމަކީ ހިތްވަރުގަދަ ކަމެވެ. ސިއްރުކޮށް މީހަކަށް ކިޔައި ނުދީ ހުރުމަކީ ފިނޑިކަމެކެވެ. ވީމާ ފިނޑިއަކަށް ނުވާށެވެ.\nއަހަރެން މީހަކަށް ކިޔައިދޭން ބިރުގަނެއެވެ.\nފަހަރެއްގައި މިއީ ގެއްލުމެއް ލިބޭ ކުއްޖަކަށް އެންމެ އުނދަގޫ ކަންކަމުގައި ވެދާނެއެވެ. ބައެއްފަހަރު ގެއްލުން ދިން މީހާގެ އިންޒާރުތަކަށް ބިރުގަންނަގޮތްވެދާނެއެވެ. ނުވަތަ މީހުންގެ ކުރިމަތީގައި އަގުވެއްޓިދާނެކަމަށް ހީކޮށް ބުނަން ލަދުގަނެވެސްފާނެއެވެ. އެކަމަކު މިގޮތަށް ހީކޮށް ނުވަތަ ބިރުން އެކަންތައް ސިއްރު ކުރުމުން، މީގައި ކާމިޔާބު ލިބެނީ ހަމައެކަނި އެ ނުބައި މީހާއަށެވެ. އޭނާ އަބަދުވެސް ބޭނުންވާނީ ކަލޭ ބިރުން ބަހައްޓާށެވެ. ވީމާ އޭނާއަށް އެ ކާމިޔާބު ލިބުނަ ނުދޭށެވެ. އޭނާބޭނުންވާގޮތުގެ އިދިކޮޅަށް ކަންތައް ކުރާށެވެ. އޭރަށް ހިތަށް ހިތްހަމަ ޖެހުމެއް ލިބޭނެއެވެ. އެއްގޮތަކަށްވެސް އަމިއްލައަށް އަމިއްލަ ނަފްސު ކުށްވެރި ނުކުރާށެވެ. ތިމަންނައަށް މިހެން ދިމާވީ ތިމަންނަގެ ކުށުންނޭ ހީނުކުރާށެވެ. ކުށްކުރީ އޭނައެވެ. ވީމާ އަދަބު ލިބެންޖެހެނީ އޭނާއަށެވެ. އެންމެ ކުޑަމިނުން އެހެން ކުދިންގެ ސަލާމަތަށް އެހީތެރިވުމުގަ ގޮތުންވެސް ކުޑަކުދިންނާއި ބެހޭ މީހުން މުޖުތަމަޢުން އެއްކިބާކޮށް އަދަބު ދޭން، އެހީތެރިވެ ދޭށެވެ.\nއަހަރެން މީގޯސް ކުއްޖެއް\nމީހެއްގެ ޖިންސީ ގޯނާލިބުމުން ބައެއްފަހަރު ތިމަންނަ މީ ގޯސް މީހެކޭ ނުވަތަ "ހަޑި" މީހެކޭ ހިތަށް އަރާފާނެއެވެ. ނަމަވެސް މިއީ އަކީ ޙަޤީޤަތެއް ނޫނެވެ. މީހަކު ނަހަމަ ގޮތުން ކަލޭގެ ބޭނުން ކުރުމުން، އެއީ ކަލޭ "ހަޑި" ވާންޖެހޭ ކަމެއް ނޫނެވެ. އެއީ މީހަކު ގަދަކަމުން ނުވަތަ، ކުޑަކުއްޖާގެ މައުސޫމުކަމުގެ ބޭނުން ނަހަމަ ގޮތުގައި ހިންގީއެވެ. އަދި މިފަދަ ހާދިސާއެއް ކުޑައިރު ދިމާވުމުގެ ސަބަބުން، ބޮޑުވުމަށްފަހު ތިމާ ގޯސް މަގަކުން ދިއުމަށް އޮތް ޢުޛުރެއްކަމަށް ނުދެކޭށެވެ. ހަމައެހެން ތިމާއަކީ ހުރިހާ ފިރިހެނުން ދެކެ ރުޅިއަންނަ، ކައިވެނީގެ ހަޔާތެއްވެސް ފައްޓަން ބޭނުން ނުވާ މީހެއްކަމަށް މި ހާދިސާގެ ސަބަބުން ނަހަދާށެވެ.\nކުޑަކުދިންގެ ސުއާލުތަކަށް ރަނގަޅަށް ޖަވާބުދޭށެވެ.


Liverpool aa dhekolhah kulhumakee Mourinho ah libey ufaleh | Mihaaru\nލިވަޕޫލް (އޮކްޓޯބަރު 14) - އިނގިރޭސި ޕްރިމިއާ ލީގުގައި މިއަދު ހަވީރު ވާދަވެރި ލިވަޕޫލާ ދެކޮޅަށް ކުޅޭ މެޗަށް މެންޗެސްޓާ ޔުނައިޓެޑް ގޮވައިގެން ނުކުންނައިރު މިއީ އެ ޓީމުގެ ކޯޗު ހޯސޭ މޮރީނިއޯ އަށް ހާއްސަ މެޗެއްގެ ގޮތުގައި އޭނާ ސިފަކޮށްފި އެވެ.\nމޮރީނިއޯ ވަނީ މީގެ ކުރިން ޗެލްސީ އާއި ޔުނައިޓެޑް ގޮވައިގެން ލިވަޕޫލްގެ ދަނޑު ކަމަށްވާ އެންފީލްޑްގައި އެ ޓީމާ ދެކޮޅަށް ގިނަ މެޗުތަކެއްގައި ކުޅެފަ އެވެ.\n"އަހަރެން އެންފީލްޑްގައި ބޮޑެތި މެޗުތަކުން މޮޅުވިން. އެ ދުވަހު ދިޔައީ އުފަލުން. އަދި ބޮޑެތި މެޗުތަކުން ބަލިވެފައި ވެސް އެބަހުރި. އެ ފަހަރުތަކުގައި ދިޔައީ ވަރަށް ދެރަވެގެން ހުރެ. އެކަމަކު އެ ހުރިހާ ކަމަކަށް ވުރެން ބޮޑަށް އަހަންނަށް ލިބޭ އުފަލެއް އެބައޮތް. އެއީ އެންފީލްޑްގައި ކުޅުމަކީ އަހަރެން ވަރަށް ހިތްހަމަ ޖެހޭ ކަމެއް،" މެޗުގެ ކުރިން މޮރީނިއޯ ބުންޏެވެ.\nމިދިޔަ ސީޒަނު އެންފީލްޑްގައި ލިވަޕޫލާ ދެކޮޅަށް ޔުނައިޓެޑް ގޮވައިގެން އައިސް އެ ޓީމު ލައްވާ މޮރީނިއޯ ކުޅުވީ ވަރަށް ޑިފެންސިވް ގޭމެކެވެ. މޮރީނިއޯ ބުނީ މިދިޔަ ސީޒަނާ މި އަހަރު ވަރަށް ތަފާތު ކަމަށެވެ.\n"ވަރަށް ގިނަ ތަފާތުތަކެއް އެބަހުރި. މިދިޔަ ސީޒަނުގައި އަހަރެމެންގެ ނެތް ކުޅުންތެރިން މިހާރު އެބަތިބި. އެކަމަކު އަހަންނަށް މިހާރު ލިވަޕޫލް މާ ރަނގަޅަށް އެނގޭ. އެހެންވުމުން އެ ގޮތުން ވެސް ފަސޭހަތަކެއް އެބަހުރި،" މޮރީނިއޯ ބުންޏެވެ.\nއޭނާ ބުނީ ޕްރިމިއާ ލީގުގައި މި ވަގުތު ގަދަ ހަ ޓީމެއް އެބައޮތް ކަމަށާއި ލީގު ކާމިޔާބު ކުރަން ބޭނުންނަމަ މި ޓީމުތަކާ ދެކޮޅަށް ނަތީޖާ ނެރެންޖެހޭ ކަމަށެވެ.\nލިވަޕޫލް އެންމެ ފަހުން ޕްރިމިއާ ލީގުގައި ޔުނައިޓެޑް ބަލިކުރީ 2013/2014 ވަނަ އަހަރުގެ ސީޒަނުގަ އެވެ. ލިވަޕޫލް މިއަދުގެ މެޗަށް ނުކުންނައިރު ލިބިފައިވާ އެންމެ ބޮޑު އެއް ހިތްހަމަ ޖެހުމަކީ މޮރީނިއޯއާ ދެކޮޅަށް ކްލޮޕްގެ ރެކޯޑް ރަނގަޅުވުމެވެ.\nވާދަވެރި މެޗުތަކުގައި މޮރީނިއޯ ކޯޗުކޮށްދިން ޓީމުތަކާ ދެކޮޅަށް ކުޅެ ކްލޮޕް ކޯޗުކޮށްދިން ޓީމެއް ބަލިވީ ކުޅުނު ހަތް މެޗުގެ ތެރެއިން އެންމެ ފަހަރަކު އެވެ.\nމި ސީޒަނުގައި މިހާތަނަށް ލިވަޕޫލްގެ ފަރާތުން އެންމެ އެދެވޭ ނަތީޖާތަކެއް ނުފެނެ އެވެ. އަދި މިކަމުގެ ސަބަބުން ކްލޮޕަށް ގިނަ ބަޔެއްގެ ފާޑުކިޔުން ވަނީ އަމާޒުވެފަ އެވެ. ކްލޮޕް ބުނީ ލިވަޕޫލަށް އޭނާ އަށް ވުރެ ރަނގަޅު ކޯޗެއް ނުލިބޭނެ ކަމަށެވެ.\n"އަހަރެން ވަޒީފާއިން ވަކިކޮށްފިއްޔާ އަހަންނަކަށް ހިއެއް ނުވޭ އަހަންނަށް ވުރެ ރަނގަޅަށް މި ޓީމަށް ކޯޗުކޮށްދޭނެ ކޯޗެއް ހުންނާނެހެން. އަހަރެންނަކީ ފުރިހަމަ މީހާކަމަކަށް ނޫން މި ބުނަނީ. މި ޓީމު ގޮވައިގެން އަހަންނަށް ހާސިލްކުރެވޭނެ ކާމިޔާބީ އެބައޮތް،" ކްލޮޕް ބުންޏެވެ.\nމި މެޗަށް ނުކުންނައިރު ލިވަޕޫލަށް ދިމާވި އެންމެ ބޮޑު މައްސަލަ އަކީ އަނިޔާގެ ސަބަބުން ސަޑިއޯ މާނޭ އަށް ނުކުޅެވުމެވެ. ލިވަޕޫލަށް މި ސީޒަނުގައި ބަދަލުވުމަށް ފަހު މޮޅު ކުޅުމެއް ދައްކަމުން އަންނަ މިސްރުގެ މުހައްމަދު ސަލާހު ބުނީ މާނޭ ނެތުމުގެ މާޔޫސްކަމުން ލިވަޕޫލް ވަރަށް އަވަހަށް އަރައިގަންނަން ޖެހޭ ކަމަށެވެ.\nލިވަޕޫލާއި ޔުނައިޓެޑް ކުޅޭ މެޗު ފަށާނީ މިއަދު ހަވީރު ރާއްޖެ ގަޑިން 16:30 ގަ އެވެ.\nޔާމީންގެ ފްރެންޑް ރަސްގެފާނުގ\nމިރޭ ލިވަޕޫލް މޮޅުވާނެ.\nމިއަދުގެ މެޗް މެންޔޫ ކާމިޔާބު ކުރާނީ ލިވަރޕޫލް ގެ މުހިއްމު ކުލުންތެރިޔާ މާނޭ އަނިޔާ ފަދައިން މެންޔޫގެ މުހިއްމު އިބްރަހަމަވިޗް ، ރޯހޯ ، ކެރިކް ، ޕޮގްބާ އަދި ފެލައިނީވެސް އަނިޔާއާއިއެކީ އިންސާﷲ\nޔުނައިޓެޑް ބަލިކުރަންވާނެ މިފަހަރު، އެއީ އުފަލަކީ\nގާބެއަށް ފުޓްބޯލަ އިގޭތައް މިޢީ ފޯކައިދޫ ޓިީމެއްނޫނޭ ބަލިކުރަން


Didi vakikurumuge massala Judiciary commitee ah\nޖުޑިޝަރީ ކޮމިޓީގެ ބައްދަލުވުމެއް: ފަނޑިޔާރު ދީދީގެ މައްސަލަ ޖުޑިޝަރީ ކޮމިޓީއަށް ފޮނުވި -- ފޮޓޯ: މަޖިލީސް\nސުޕްރީމް ކޯޓުގެ ފަނޑިޔާރު އަބްދުﷲ ދީދީ ވަކި ކުރުމަށް އެދި ޖުޑީޝަލް ސާވިސް ކޮމިޝަން (ޖޭއެސްސީ) އިން ފޮނުވި މައްސަލަ ދިރާސާ ކުރަން ރައްޔިތުންގެ މަޖިލީހުގެ ޖުޑިޝަރީ ކޮމިޓީއަށް ފޮނުވައިފި އެވެ.\nފަނޑިޔާރު އަބްދުﷲ ދީދީ މަގާމުން ވަކި ކުރަން ރައްޔިތުންގެ މަޖިލީހަށް ހުށަހަޅަން ނިންމައި މައްސަލަ ޖުޑީޝަލް ސާވިސް ކޮމިޝަން (ޖޭއެސްސީ) އިން މަޖިލީހަށް ފޮނުވީ މިއަދު ހެނދުނުގެ ވަގުތެއްގަ އެވެ.\nރައްޔިތުންގެ މަޖިލީހުގެ މިރޭގެ ޖަލްސާގައި ރިޔާސަތުގައި އިންނެވި މަޖިލީހުގެ ނައިބު ރައީސް އީވާ އަބްދުﷲ ވިދާޅުވީ އެ މައްސަލަ އިތުރަށް ދިރާސާ ކުރުމަށް ވަގުތުން ޖުޑިޝަރީ ކޮމިޓީއަށް ފޮނުވާ ކަމަށެވެ. މަޖިލީހުން އެންމެ ފަހުން އިސްލާހުކޮށް ފާސްކުރި ގަވާއިދުގައިވާ ގޮތުން، އެފަދަ މައްސަލަތައް ދިރާސާ ކުރުމަށް ވަގުތުން ކޮމިޓީއަށް ފޮނުވަ އެވެ.\nސުޕްރީމް ކޯޓުގެ ފަނޑިޔާރު ކަމުން ދީދީ ވަކިކުރަން ޖޭއެސްސީން ހުށަހެޅިއިރު، ޖޭއެސްސީން ދާދި ފަހުން އެ ކޯޓުގެ ފަނޑިޔާރު ކަމަށް ކުރިމަތިލުމުގެ ފުރުސަތު ހުޅުވާލައިފަ އެވެ. އެއީ ސުޕްރީމް ކޯޓުގެ ބެންޗުގެ ފަނޑިޔާރުންގެ އަދަދު ފަހަކުން ހަތަކަށް އިތުރު ކުރަން ފަނޑިޔާރުންގެ ގާނޫނަށް ގެނައި އިސްލާހާއެކު ބެންޗަށް ބޭނުންވާ ދެ މަގާމަށް ހުޅުވާލި ފުރުސަތެކެވެ.\nއާ ދެ މަގާމަށް ހައިކޯޓުގެ ކުރީގެ ފަނޑިޔާރު އަޒްމިލަރްޑާ ޒާހިރާއި ސިވިލް ކޯޓުގެ ކުރީގެ ގާޒީ އަދި ބާ ކައުންސިލްގެ މެންބަރު އައިޝާ ސުޖޫން އައްޔަން ކުރުމުގެ މަސައްކަތް ދަނީ ކުރަމުންނެވެ. އެ ފަނޑިޔާރުންގެ ނަން ރައީސް ސޯލިހު ޖޭއެސްސީގެ ލަފާއަކަށް ފޮނުވިއިރު އެ ދެ ނަމަށް ވެސް ޖޭއެސްސީއިން ރުހުން ދިނެވެ. އަދި ރައްޔިތުންގެ މަޖިލީހުގެ ޖުޑިޝަރީ ކޮމެޓީއިން ވެސް ވަނީ ދެ ނަމަށް ރުހުން ދީފަ އެވެ.


Raees Yameen vazeerunnah flat nudhevvumun Shainee shakuvaa kuravvaifi!\nރައީސް ޔާމީން ވަޒީރުންނަށް ފްލެޓް ނުދެއްވުމުން ޝައިނީ ޝަކުވާ ކުރައްވައިފި!\n-3weeks ago0- ފަހީމް\nރައީސް ޔާމީންގެ ދައުރުގައި ވަޒީރުންނަށް ފްލެޓް ނުދެއްވުމުން ކުރީގެ ފިޝަރީޒް މިނިސްޓަރ މުޙައްމަދު ޝައިނީ ކަމަށް ބެލެވޭ ބޭފުޅަކު ޝަކުވާ ކުރައްވައިފިއެވެ.\nމީސްމީޑިއާގައި ލީކު ކޮށްލާފައިވާ އޯޑިއޯއެއްގައި ޝައިނީ ކަމަށް ބެލެވޭ ބޭފުޅަކު ވިދާޅުވެފައިވަނީ، ރާއްޖޭގެ ތާރީޚުގައި ވެސް ކެބިނެޓް މިނިސްޓަރުންނާއިމެދު އެންމެ އިހާނެތިކޮށް ހެދީ ރައީސް ޔާމީން ކަމުގައެވެ.\nއަދި ސިފައިންނާއި ފުލުހުންނަށް، ނަރުހުންނާއި ޑަކުޓަރުންނަށް، ސިވިލް ސާވަންޓުންނަށް ފްލެޓް ދިން އިރު ވަޒީރުންގެ ތެރޭގައި ގޯތި ނެތް މީހުންނަށް ފްލެޓެއްގެ ހިސާބުވެސް ރައީސް ޔާމީން ނުދެއްވި ކަމަށް ޝައިނީ ކަމަށް ބެލެވޭ ބޭފުޅާ ވިދާޅުވެފައިވެއެވެ. އަދި އެވާހަކަ ކިހާވަރަށް ކިޔުއްވި ކަމަށާއި ފްލެޓް ދޭނެ ތަންތަން ވެސް ހަމަޖެހިފައި ހުރި ކަމަށް އޯޑިއޯގައި ވިދާޅުވެފައިވެއެވެ.\n“މިބުނާ ވާހަކައަކީ ވަޒީރުންގެ ތެރޭގަ ގޯތި ނެތް މީހުންނަށް ކީއްހޭ ވާނީ ފްލެޓެއް ދިނިއްޔާ، ހަމައެކަނި އެއަށް ލާރިދައްކާނޭ ޗާންސެއް ދޭށޭ” އޯޑިއޯގައި ވިދާޅުވެފައިވެއެވެ.\nޝައިނީ ކަމަށް ބެލެވޭ ބޭފުޅާ އޯޑިއޯގައި ވިދާޅުވެފައިވަނީ، ވަޒީރުކަމުން ނިކުމެވަޑައިގެންނެވީ ހުސް އަތާ ކަމަށެވެ. އަދި އެއް ލައްކަ ރުފިޔާ ދެއްވުމަށް ރައީސް ޔާމީން އަރިހުގައި ދެންނެވުމުން އެ ފައިސާ ވެސް އެމަނިކުފާނު ނުދެއްވި ކަމަށް ވިދާޅުވެފައިވެއެވެ.\nއެ އޯޑިއޯގައި ޝައިނީ ކަމަށް ބެލެވޭ ބޭފުޅާ ވަނީ މިސަރުކާރުގައި ތިބި ފަރާތްތަކަށް ވެސް ކޮރަޕްޝަންގެ ތުހުމަތު ކުރައްވާފައެވެ. މި އޯޑިއޯއަކީ އެހެން މީހަކާއިއެކު އިންނަވާ ދައްކަވާފައިވާ ވާހަކަތަކެއްކަން އޯޑިއޯއިން އެނގެއެވެ.\nއިޖުތިމާއީ ރައްކާތެރިކަން ފޯރުކޮށްދިނުމަށް ދައުލަތް މިހާރު ވަނީ ނުކުޅެދިފައި: ސަޢީދު012 minutes ago\nކޮމެޓީގެ ރިޕޯޓަކީ އިންސާފުވެރި ރިޕޯޓަކަށް ވާނެ: އަސްލަމް014 minutes ago\nއީސީގެ މެންބަރުކަމުގެ މަޤާމަށް ކުރިމަތިލުމުގެ ފުރުޞަތު ހުޅުވާލައިފި044 minutes ago


ކަންގަނާ ދެކެ ރުޅިއެއް ނާދޭ: ކަރަން ޖޯހަރު\nކަންގަނާ ދެއްކި ވާހަކަތަކަށް އިހުތިރާމް ކުރަން\n22 އޭޕްރިލް 2017 | ހޮނިހިރު 18:37\nބޮލީވުޑްގެ ފިލްމީ ތަރި ކަންގްނާ ރަނައުތު ދެކެ ރުޅި ނާންނަ ކަމަށް ފިލްމު ޑައިރެކްޓްރ ކަރަން ޖޯހަރު ބުނެފިއެވެ. އަދި ކަރަން ބުނީ ކަންގަނާ ވެސް އޭނާ ދެކެ ރުޅި ނާންނަ ކަމަށެވެ.\nކަރަން މިގޮތަށް ބުނެފައިވަނީ އޭނާ ހޯސްޓް ކުރާ ސެލެބްރިޓީ ޓޯކް ޝޯއެއް ކަމަށްވާ "ކޮފީ ވިތު ކަރަން"ގައި ޝާހިދު ކަޕޫރާއި ސައިފް އަލީ ޚާނާ އެކު ކަންގަނާ ބައިވެރިވެ ކަރަންއަކީ ބޮލީވުޑްގެ ހުރިހާ ކަމަކަށް އެންމެ ނުފޫޒު ފޯރުވާ މީހާ ކަމަށް ބުނެފައި ވަނިކޮށެވެ. ކަންގަނާ ވަނީ އެޝޯގައި ކަރަންއަކީ ހަމައެކަނި ފިލްމީ ތަރިންގެ ދަރިން ނުވަތަ އިންޑަސްޓްރީ އަށް ނިސްބަތްވާ މީހުންގެ ދަރިން ޕްރޮމޯޓްކޮށް އެމީހުންނަށް އެ ދާއިރާއިން ފުރުސަތުތައް ހޯދައިދޭން މަސައްކަތްކުރާ މީހެއް ކަމަށް ބުނެފަ އެވެ. ނަމަވެސް ކަރަން އެކަމާ ގުޅޭ ގޮތުން އެ ޝޯގައި ކަންގަނާއަށް އެއްވެސް ރައްދެއް ދީފައެއް ނުވެއެވެ.\nކަރަން ބުނީ ޝޯގެ ތެރެއިން އެކަމުގައި އެއްޗެއް ނުބުނީ ކަންގަނާއަކީ ޝޯގެ މެހެމާނަކަށް ވުމުން ކަމަށެވެ. އަދި އެމީހެއްގެ ހިޔާލު ފާޅުކުރުމުގެ މިނިވަންކަން އޮންނާނެ ކަމަށް ވެސް ކަރަން ބުންޏެވެ.\nކަރަން ބުނީ ކަންގަނާ ދައްކާ ވާހަކަ އެއްވެސް ވަރަކަށް ހަމަނުޖެހޭ ކަމަށާއި އޭނާއަށް ވެސް އެ ކިޔެނީ ކީކޭ ކަން އިނގޭހެން ހީނުވާ ކަމަށެވެ. ކަރަން ބުނީ އޭނާ ބޭނުންނަމަ ޝޯ އިން ކަންގަނާ ދެއްކި ވާހަކަ ކަނޑާ ލެވެން ވެސް އޮތް ކަމަށާއި އެކަމަކު އެގޮތަށް ކަންތައް ނުކުރާ ކަމަށެވެ. އަދި ކަންގަނާ އަށް އަބަދު މީހުން ދެރަދީ އަނިޔާދޭ ވާހަކަ އިވިއިވި އޭނާ ފޫހިވެއްޖެ ކަމަށް ވެސް ކަރަން ބުންޏެވެ.\nމީގެ އިތުރުން ބޮލީވުޑްގެ މާފިޔާގެ ގޮތުގައި ކަންގަނާ އޭނާ ސިފަކުރާއިރު މިހާތަނަށް އޭނާ ބޮލީވުޑަށް ނެރެފައި ވަނީ އެންމެ ތިން ތަރިން ކަމަށް ކަރަން ބުންޏެވެ. ބޮލީވުޑަށް ނިސްބަތްނުވާ ކުދިން ވެސް އެހެން ފިލްމު އުފައްދާ ފަރާތްތަކުން މި ދާއިރާ އަށް ނެރޭއިރު އެމީހުންގެ ވާހަކަ ކަންގަނާ ނުދެއްކީ ކީއްވެގެންތޯ ބުނެފައި ވެއެވެ.\nކަރަން ބުނީ އެ ޝޯގައި ކަންގަނާ ބުނެފައި ވަނީ އޭނާ ދެކޭ ގޮތް ކަމަށާއި އެހެންކަމުން އޭނާ ދެއްކި ވާހަކަތަކަށް އޭނާ އިހުތިރާމް ކުރި ކަމަށެވެ. އަދި އޭނާ ކަންގަނާ ދެކެ ރުޅި ނާންނަ ކަމަށާއި ކަންގަނާވެސް އޭނާ ދެކެ ރުޅި ނާންނާނެކަމަށް ގަބޫލު ކުރާ ކަމަށެވެ. ކަންގަނާއަކީ ކުޅަދާނަ އެކްޓަރެއް ކަމަށް ކަރަން ބުންޏެވެ. އެމީހުންނަކީ ތަންދޮރު ފިލާފައިތިބި ބޮޑެތި މީހުންކމަށާއި އޭނާގެ ގޭގައި ދެން އޮންނަ ޕާޓީއަކަށް ކަންގަނާއަށް ދައުތަތު ދޭނެ ކަމަށް ކަރަން ބުންޏެވެ. އޭނާ ފުރަތަމަ ބޭއްވި ޕާޓީއަށް ގަންގަނާއާށް ދައުވަތު ނުދެވުނީ ހަނދާން ނެތިގެން ކަމަށް ކަރަން ބުންޏެވެ.\nބޮލީވުޑްގައި ކަންގަނާ ސިފަވެފައި ވަނީ އަބަދުވެސް ކޮންމެވެސް ތަރިއަކާ ޒާތީ ގޮތުން ޖައްސާލައި ހިތަށް އަރާ އެއްޗެއް ދުލާހަމައަށް ފަސޭހައިން ބުނެލާ ތަރިއެއްގެ ގޮތުގައެވެ. އެގޮތުން ކަންގަނާ އާއި އެކްޓަރ ރިތިކް ރޯޝަން ވެސް ވަނީ މީގެ ކުރިން ވަރަށް ވަރުގަދަ ބަހުގެ ހަމަލާތަކެއް ބަދަލުކޮށްފައެވެ.


Mariya Alhugandah Gellumeh Nudheyne: Nasheed - Vaguthu\nމާރިޔާ އަޅުގަނޑަށް ގެއްލުމެއް ނުދޭނެ: ނަޝީދު\nމަޖިލީހުގެ ރައީސް މުހައްމަދު ނަޝީދު އާއި މިނިސްޓަރު މާރިޔާ އަހްމަދު ދީދީ - ފޮޓ: މަޖިލިސް\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ގެއްލުން ދޭނެ ކަމެއް ޑިފެންސް މިނިސްޓަރު މާރިޔާ އަހުމަދު ދީދީ ނުކުރައްވާނެ ކަމަށް ރައީސް ނަޝީދު ވިދާޅުވެއްޖެއެވެ.\nމިދިޔަ މަހުގެ ހަވަނަ ދުވަހުގެ ރޭ ރައީސް ނަޝީދު އަވަހާރަކޮށްލަން ދިން ބޮމުގެ ހަމަލާއަށް ފަހު އެމަނިކުފާނުގެ ސަޕޯޓަރުންގެ އެންމެ ބޮޑު ފާޑުކިއުމެއް އަމާޒުވީ ޑިފެންސް މިނިސްޓަރު މާރިޔާއަށެވެ.\nނަޝީދަށް ނުރައްކާ އޮތްކަން މާރިޔާއަށް މާ ކުރިން އޮތީ އެނގިފައެވެ. ހުޅުދޫ ދާއިރާގެ މެންބަރު އިޔްލާސް ލަބީބްއަށް އެ މައުލޫމާތު ލިިބިވަޑައިގެން މާރިޔާއަށް ފޯރުކޮށްދެއްވިއެވެ. އޭގެ ފަހުން ސެކުއިރިޓީ ވަރުގަދަ ކުރަން ބައެއް މަސައްކަތް ކުރެއްވި ކަން ވެސް މާރިޔާ ފާހަގަކުރައްވައެވެ.\nމަޖިލީހުގެ ރައީސަށް އާންމުންނަށް ސުވާލު ކުރެވޭ ގޮތަށް ކުރިއަށް ގެންދާ "އާސްކް ސްޕީކާ" ޕްރޮގްރާމްގައި ރޭ އަމާޒުވި ސުވާލަކަށް ޖަވާބު ދެއްވަމުން ނަޝީދު ވިދާޅުވީ މިނިސްޓަރު މާރިޔާ އެއްވެސް އިރެއްގައި އެމަނިކުފާނަށް ގެއްލުމެއް ދެއްވަން އުޅުއްވާނެ ކަމަކަށް ގަބޫލު ނުކުރައްވާ ކަމަށެވެ.\n"އަޅުގަނޑު ނުދެކެން ޑިފެންސް މިނިސްޓަރު އަޅުގަނޑަށް ގެއްލުމެއް ދޭން އުޅެފާނެ ކަމަކަށް. އެހެން މިނިސްޓަރަކު ނޫނީ ރައީސުލްޖުމްހޫރިއްޔާއެއް ވެސް ނޫޅުއްވާނެ. އަޅުގަނޑު ނުދެކެން ހިތަށް ގެންނަވައިގެން މަސައްކަތް ކުރައްވާނެ ކަމެއް ކަމަށް." ނަޝީދު ވިދާޅުވިއެވެ.\nނަޝީދު ވިދާޅުވީ އޭނާއަށް ދިން ހަމަލާއަށް ފަހު އާއިލާގެ އެންމެނަށް ވެސް ވަރަށް އަސަރު ކޮށްފައިވާ ކަމަށެވެ. އަދި އެމަނިކުފާނުގެ ދެ ދަރިން ކަމުގައިވާ މީރާއާއި ޒާޔާއަށް ވެސް ވަރަށް އަސަރު ކުރި ކަމަށާއި އެ އަސަރުގައި އެކި ގޮތަށް ވާހަކަ ދެކެވިފައި ވެސް އޮވެދާނެ ކަމަށެވެ.\nމިހެން ވިދާޅުވިއިރު ނަޝީދުގެ ދޮށީ ދަރިފުޅު މީރާ ވަނީ މިނިސްޓަރު މާރިޔާ އަދި އިކޮނޮމިކް މިނިސްޓަރު ފައްޔާޒް އިސްމާއީލްއަށް ތުހުމަތުކޮށް އެކި ވާހަކަ ދައްކަވައިފައެވެ. އަދި އެ ހަމަލާއަކީ "އިންސައިޑް ޖޮބެއް" ނުވަތަ ސަރުކާރުގެ ތެރެއިން ރޭވުނު ކަމެއް ގޮތުގައި މީރާ ސިފަ ކުރައްވާފައިވެއެވެ.\nރައީސް ނަޝީދު ވިދާޅުވީ ސަރުކާރުގެ އެއްވެސް ބޭފުޅެއްގެ އިހުމާލެއް އޮތް ކަން ކަނޑައަޅާނީ ރައްޔިތުންގެ މަޖިލީހުގެ ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) އިން ހިންގާ އިންކުއަރީގެ މައްޗަށް އެކުލަވާލާ ރިޕޯޓްގައި އެ ކޮމިޓީން ކަމަށެވެ.\nހަރުކަށި ފިކުރާ ދެކޮޅަށް ޑރ. ޝަހީމް ދެއްކެވި ވާހަކަތަކަށް ނަޝީދު ތާއީދު ކުރައްވައިފި\nޖުލައި 6, 2021 09:35\nއެކޮއެ. ތިޔަށް ކިޔަނީ ސެލެކްޓިވް ޖަސްޓިސް. ޕާރޓީ މާރިޔާ ވީމަ ގެއްލުމެއް ނުދޭނެ. އަދާލަތު އިމްރާނު ވީމަ މަޤާމުން އެކަހެރިކޮށް ފުރިހަމަ ތަހުގީގެއް ކުރެވޭނެ ކަމަށްވެސް ދެކެނީ. ރައްޔިތަކަށް އިންސާފެއް ހޯދާ ދެވޭނެ އެކަކުވެސް ތިތާކުނެތް. އިތުރު ބޭކާރު ވާހަކަ ނުދައްކާ މަޑުން ހުރުން ބުއްދިވެރިވާނެ. ކަމެއް ކުރަންޏާ ޕާރޓީ ލޯގޯގަނޑު އިސްލާހުކޮށް ތިލަފަތް ބަދަލުގަ އަމިއްލަ ފޮޓޮއެއް ޖަހާލާ.\nޖުލައި 6, 2021 11:10\nރަގަޅު ވާހަކައެއް. އެއް އިބިލީސް އަނެއް އިބިލީހައް ގެއްލުމެއް ނުދޭނެ. އިބީހުން ގެއްލުންދޭނީ އިންސާނުނައް.\nޖުލައި 6, 2021 11:25\nނަޝީދުގެ ތި ބަސްފުޅަށް ވަރަށް ހިތްހަމަޖެހިއްޖެ. އަޅުގަނޑަކީ ޕީޕީއެމް ސަޕޯރޓަރ އަށްވިޔަސް މާރިޔާ އަދި ނަޝީދުގެ ރަޙުމަތްތެރިކަމުގެ ގުޅުމާ އެކަކު އަނެކަކާ މެދު އޮނަން އިތުބާރާ އެހީތެރިކަން ހުރިހާ ތަނަކުންވެސް ދެކެން. ނަމަވެސް ބޮން ގޮއްވި ޙާދިސާއާގުޅިގެން ހުރިހާ އެންމެން މަރިޔާއަށް އިނގިލި ދިއްކުރިނަމަވެސް އަޅުގަނޑުގެ ހިތްބުނަނީ މާރިޔާ ނަޝީދަށް ދެރައެއް ނުދޭނެކަމަށް އަދި ނަޝީދު މާރިޔާ އާދޭތެރެ ކުށް ހީއެއް ކޮށްފާނެކަމާމެދުވެސް ދެރަވިން. ނަމަވެސް މިޚަބަރުގެ ފެނުމުންވެސް ދެ ރަޙުމަތްތެރިއެއްގެ ގުޅުމަށް ޙަގީގަތެއްނެތް ކަމަކުން ބުރޫނާރާނެކަން ކަށަވަރުވެ، ވަރަށް ހިތްހަމަޖެހިއްޖެ.\nޖުލައި 6, 2021 11:37\nލައިލާ، ހިސާން، މާރިއާ .. މިއިން އެއްވެސް ބޭފުޅޭއް މަިނިކުފާނަކަށް ގެއްލުމެއްނުދޭނެ.\nޖުލައި 6, 2021 11:40\nމަށަށް މާކުރިންވެސް އިނގޭ ތިހެންބުނާނެކަން މާރިޔާ ތަދެއްނުކުރާނެޔޭ މިހާރު ބުނާނީ ހިސާން ތަދެއް ނުކުރާނެޔޭ\nޖުލައި 6, 2021 13:51\nމީނަގެ ކެމޕެއިންނަށް މާރިއާބޭނުންވާނެ.\nޖުލައި 6, 2021 14:56\nއެކަމަކު މަ ނިކުފާ ނު ވެލާ ނާގެއި ން ވައްކަ ން ކުރިކަމުގެ ތަޢުޒީރީ ޢަދަބު ކަ ންޑައަޅާދި ން ދައުވާ ހިފައިގެ ން ކޯޓަށް ވަޑައި ގަތީ އެކަމަ ނާ ތޯ ؟


Maleeh Vaki Kurumakee Vaki Siyaasee Party Akaa Gulhifaivaa Kameh Noon: Azim\nމަލީޙު ވަކި ކުރުމަކީ ވަކި ސިޔާސީ ޕާޓީއަކާ ގުޅިފައިވާ ކަމެއް ނޫން: ޢާޒިމް\nކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރު މުޙައްމަދު މަލީޙް ޖަމާލު މަޤާމުން ވަކި ކުރުމަކީ ވަކި ސިޔާސީ ޕާޓީއަކާއި ގުޅިފައި އޮތް ކަމެއް ނޫން ކަމަށް މޯލްޑިވިއަން ޑިމޮކްރެޓިކް ޕާޓީ (އެމްޑީޕީ)ގެ ޕީޖީ ލީޑަރު ޢަލީ ޢާޒިމް ވިދާޅުވެއްޖެއެވެ.\nމަލީޙުގެ އިތުބާރު ނެތްކަމަށް ނިންމައި، ރައްޔިތުންގެ މަޖިލީހުން މިއަދު އޭނާ މަޤާމުން ވަކިކޮށްފައިވާއިރު، އޭނާ އަކީ ސަރުކާރު ކޯލިޝަންގައި ހިމެނޭ ޖުމްހޫރީ ޕާޓީގެ ސްލޮޓެއްގައި ވަޒީރަކަށް ހުންނެވި ބޭފުޅެކެވެ. މަލީޙު ވަކި ކުރުމާއެކު، ޖޭޕީގެ ސްލޮޓްގައި ވަޒީރުކަން ކުރައްވަނިކޮށް ވަކި ކުރެއްވި މީހުންގެ އަދަދު ތިނަކަށް އެރީއެވެ. މީގެ ކުރިން ހެލްތު މިނިސްޓަރު އަމީނާއި، ޓުއަރިޒަމް މިނިސްޓަރު ޢަލީ ވަޙީދު ވަނީ ވަކި ކުރެވިފައެވެ.\nރާއްޖެ ޓީވީގެ ފަލަ ސުރުޚީ ޕްރޮގްރާމްގައި ވާހަކަ ދައްކަވަމުން، ރައްޔިތުންގެ މަޖިލީހުގެ މެދުހެންވޭރު ދާއިރާގެ މެމްބަރު ޢާޒިމް ވިދާޅުވީ، މަލީޙުގެ އިތުބާރު ނެތްކަމުގެ މައްސަލަ ކުރިއަށް ގެންދިޔުމަށް މަސައްކަތް ކުރީ އިއްޔެއަކު މިއަދު ނޫން ކަމަށެވެ. މަލީޙު މަގާމު ވަކި ކުރުމުގެ މައްސަލައަކީ ވަކި ސިޔާސީ ޕާޓީއަކާއި ނުވަތަ ވަކި ވަޒީރަކާއި ގުޅިފައިވާ މައްސަލައެއް ނޫން ކަމަށްވެސް ވިދާޅުވިއެވެ.\n" އަޅުގަނޑުމެންނަށް ފާހަގަކުރެވުނީ، އެންމެ ނުހިނގާ، އަދި އެންމެ ކަންކަން ނުވެ އޮތް ދާއިރާއަކީ އިންޓަރނެޓް (ޓެކްނޮލޮޖީގެ) ދާއިރާ ކަމަށް" ޢާޒިމް ވިދާޅުވިއެވެ.\nމަލީޙު ވަކި ކުރެއްވި މައްސަލައިގައި ރައީސް އިބްރާހީމް މުޙައްމަދު ޞާލިހު ހަނު ހުންނަވާތީ އެކަމަށް އިޝާރާތް ކުރައްވައި އާޒިމް ވިދާޅުވީ، އެމްޑީޕީގެ ޕާލިމެންޓްރީ ގްރޫޕުން ދެކޭގޮތް އަބަދުވެސް ރައީސް އިބްރާހީމް މުޙައްމަދު ޞާލިޙުއާ ހިއްސާ ކުރައްވަމުން ދިޔަ ކަމަށެވެ. މަލީޙު ވަކި ކުރުމުގެ މައްސަލައިގައިވެސް ޢަމަލު ކުރީ އެ އުސޫލުން ކަމަށް ވިދާޅުވިއެވެ.\nރައްޔިތުންގެ މަޖިލީހުގައި މިއަދު ނެގި ވޯޓުގައި މަލީޙުގެ އިތުބާރު ނެތްކަމަށް 59 މެމްބަރަކު ވޯޓު ދެއްވިއެވެ.\nއަސްލުމައްސަލައަކީ ޒިންމާދާރުނުވުމެއް ނޫން . މިހާރުބޭނުންވެގެން އެއުޅެނީ ބޯކިބާ އެއްކޮށް ކާލަން . ބޯކިބާ ފިހުމުގެ މަސައްކަތަށް އަތްދޮށުކުދިން ބޭނުންވިޔަސް ފިހެނިމުނީމަ ދެން އަތްދޮށުކުދިން ބޭނުމެއްނުވާނެ .\nދެން ކީއްވެތޯ އަބަދުވެސް އެހެން ޕާޓީ ތަކުގެ މީހުންގެ ވޯޓް ނަގަނީ. ޒަހާ ވީމާ 40 ބަހަނާ އޯކޭ. އަސްލަމްގެ ނާގާބިލްކަން އިންތިހާ އެވެސް އޯކޭ


Dhuru Galaxy Akun Goi Neyge Signal Thakeh Dhuniye Ah Libijje - Vaguthu\nދުރު ގެލެކްސީ އަކުން ގޮތް ނޭނގޭ ސިގްނަލް ތަކެއް ދުނިޔެއަށް ލިބިއްޖެ\nދުނިޔެއާއި ދުރުން ގެލެކްސީ އަކުން ގޮތް ނޭނގޭ ސިގްނަލް ތަކެއް ނާސާގެ ސައިންސްވެރިނަށް ލިބިއްޖެވެ.\nދުނިޔެއާއި 1.5 ބިލިއަން އަލި އަހަރު ދުރުގައިވާ މި ގެލެކްސީ 13 ވަރަކަށް ރޭޑިއޯ ބާސްޓް ކަމަށް ބެލެވޭ ސިގްނަލް ތަކެއް ސައިންސްވެރިނަށް ލިބިފައިވާއިރު މިދިޔަ އަހަރު އަދި 2017 ވަނަ އަހަރު ވެސް ވަނީ ގޮތް ނޭނގޭ ސިގްނަލް ތަކެއް މި ގެލެކްސީން ލިބިފައެވެ.\nއަލަށް މި ލިބުނު ސިގްނަލްތަކާއި އެކު ސައިންސްވެރިން އަނެއްކާ ވެސް ފުން ވިސްނުމެެއްގެ ތެރެއަށް ވެއްޓިފައިވާއިރު ޔުނިވަރސިޓީ އޮފް ބްރިޓިޝް ކޮލަންބިއާގެ އޮސްޓޮލޮޖިސްޓެކް ކަމަށްވާ ސްޓެއާސް ބުނީ މި ސިގްނަލް މި ގެލެސީން ތަކުރާރު ކޮށް ލިބުމަކީ ކޮންމެވެސް ގޮތް ނޭނގޭ ކަންތައްތަކެއް މި ގެލެކްސީގައި ހިނގާ ކަމުގެ ހެެއްކެއް ކަމަށެވެ.\nމުޅި ޖުމްލަ 60 ސިގްނަލް މިހާތަނަށް މި ގެލެކްސީން ލިބިފައިވާ އިރު ސައިންވެރިނާއި އަދި ބައެއް އާންމު ފަރާތްތަކުން ގަބޫލު ކުރާ ގޮތުގައި މި އީ އެ ގެލެކްސީގައިވާ ގުރަހައެއްގައި ދިރުން ހުރެދާނެ ކަމުގެ ނިޝާނެކެވެ. ނުވަތަ މިއީ އޭލިއެން ސްޕޭސް ޝިފަކުން ފޮނުވާ ސިގްނަލް ތަކެކެވެ.\nނާސާއިން އަންނަނީ އޭލިއެން ދިރުން ހޯދުމަށް ޚާއްސަ އޮބްޒަވޭޓަރީތައް ވެސް އިމާރަތް ކުރަމުންނެވެ. އަދި އޭލިއެން ހޯދުމަށް ކޮންމެ ދުވަހަކުވެސް ފަޒާގެ ތެރެ ސްކޭން ކުރަމުންނެވެ.\nނާސާގެ ސައިންސްވެރިން ބުނާގޮތުގައި އެ އިދާރާގެ ޓެލެސްކޯޕް ތަކުގެ އެހީގައި ކައުނުގައި ކުރިން ހޯދިފައިނުވާ އަދި ދިރާސާ ކުރުމުގެ ގާބިލުކަން ކުރިން ލިބިފައިނުވާ ސަރަހައްދުތަކަށް ވާސިލުވުމުގެ ގާބިލުކަން ލިބިގެންދާނެއެވެ. އަދި އެއީ މީގެ 20 ވަރަކަށް އަހަރުކުރިން އަމިއްލަ ސޫރުދަ ނިޒާމުން ބޭރުގެ އެއްވެސް ގުރަހައެއް އިންސާނުންނަށް ހޯދިފައިނުވާ ޒަމާނަކާއި އަޅާކިޔާއިރު ވަރަށް ބޮޑު ކުރިއެރުމެއް ކަމަށް ވެސް ސައިންސްވެރިން ވަނީ ބުނެފައެވެ.\nކޮންމެދުވަހަކު ކުޑައިރުކޮޅަކު ދުވެލުމުން އެތަށް ފައިދާތަކެއް\nބިންހެލުމާއި މަހާއި ގުޅުމެއް ނެތް!\nޕްލާސްޓިކް ކެވިގެން މަޝްހޫރު "މަރިއަމް" މަރުވެއްޖެ\nޖެނުއަރީ 10, 2019 13:11\nކަލޭމެން ޕްރޫފް ރީޑެއް ނުކުރަންތަ މިހާރު؟؟ ދެތިންފަހަރު ކިޔައިގެން ނޫނީ ރޮލެއް ނުފިލާވިއްޔަ\nޖެނުއަރީ 10, 2019 13:22\nހޮޅި ސައިންސިސްޓުންގެ ހޮޅިވާހަކަ ޤަބޫލެއް ނުކުރަން.


Thailand ge hoholha haadhisaa ah hadhaa film "The Cave" anna July mahu | Mihaaru\n"ދަ ކޭވް" ގެ ޝޫޓިންގެ ތެރެއިން.\nތައިލެންޑްގެ ހޮހޮޅަ ހާދިސާ އަށް ހަދާ ފުރަތަމަ ފިލްމު "ދަ ކޭވް" އަންނަ ޖުލައިގައި ނެރެނީ\n28 ޑިސެމްބަރ 2018 - 07:18\nމިދިޔަ ޖުލައި މަހުގެ ތެރޭގައި ތައިލެންޑްގެ ތަމް ލުއާން ހޮހަޅައިގައި ފުޓްބޯޅަ ޓީމެއްގެ 12 ކުދިންނާއި ފުޓުބޯޅަ ކޯޗް ތާށިވި ހާދިސާގެ މައްޗަށް ބިނާކޮށް ފިލްމުތައް ހަދަން ވަރަށް ގިނަ ބަޔަކު ޝައުވެރިކަން ފާޅުކޮށްފައިވާ އިރު، ބެލުންތެރިންނާ ހަމައަށް އަންނާނެ އެ ހާދިސާގެ ފުރަތަމަ ފިލްމު "ދަ ކޭވް" އަންނަ ޖުލައި މަހު ރިލީޒް ކުރާ ގޮތަށް ނިންމައިފި އެވެ.\nތައިލެންޑަށް އުފަން ޑައިރެކްޓަރު ޓޮމް ވެލާ ލިޔެ، ޑައިރެކްޓްކުރާ ފިލްމުގެ ޝޫޓިން މިދިޔަ މަހު ފަށާފައިވާ އިރު، "ދަ ކޭވް" ގެ ސެޓުން ނަގާފައިވާ ބައެއް ފޮޓޯތަކާ އެކު ބީބީސީން ވަނީ ޑައިރެކްޓަރުގެ އިންޓަވިއުއެއް ގެނެސް ދީފަ އެވެ.\nމިދޔަ ސެޕްޓެމްބަރު މަހު އިއުލާން ކުރި ފިލްމު އަންނަ ޖުލައިގައި ރިލީޒް ކުރަން ނިންމި ނަމަވެސް ސީދާ ވަކި ތާރީހެއް އަދި ނުނިންމަ އެވެ.\nޓޮމްގެ ފިލްމުގެ މައިގަނޑު ޕްލޮޓަކީ ހޮހަޅައިގައި ތާށިވި ކުދިން ސަލާމަތް ކުރަން ޑައިވަރުން ކުރި ހިތްވަރު ގަދަ އަދި އާދަޔާހިލާފު މަސައްކަތެވެ. އެހެންވެ "ދަ ކޭވް" އިން ހާދިސާގައި އަމަލީ ގޮތުން ބައިވެރިވި ބައެއް ޑައިވަރުން ފެނިގެން ދާނެ އެވެ.\nޓޮމް ބުނި ގޮތުގައި ހޮހޮޅަ ހާދިސާ ހިނގައި މީޑިއާތަކުގެ ސަމާލު ކަމަށް އެ ވާހަކަ އައި ހިސާބުން އޭނާ ގެންދިޔައީ ވާނުވާ ވަރަށް ގާތުން ބަލަމުންނެވެ. އަދި އެ ހާދިސާ އަށް ފިލްމެއް ހެދުމުގެ ހިޔާލު އައީ ޑައިވަރުން ކުރި ހިތްވަރު ގަދަ މަސައްކަތުގެ ވާހަކަ އަޑު އިވުމުން ކަމަށް ބުންޏެވެ.\n"ތައިލެންޑަށް އުފަން ޑައިރެކްޓަރެއްގެ ހައިސިއްޔަތުން މި ފިލްމު ހެދުމަކީ އަހަންނަށް ލިބޭ ވަރަށް ބޮޑު ޝަރަފެއް. އަހަރެން ވަރަށް މަސައްކަތް ކުރާނަން ވީހާ ވެސް އަސްލާ އެއްގޮތަށް ފިލްމު ބެލުންތެރިންނަށް ގެނެސް ދޭން،" ދަ ލާސްޓް އެކްޒެކިއުޝަނާ (2014) އާއި މައިންޑްފުލްނެސް އެންޑް މާޑާ (2011) ފަދަ ފިލްމުތައް ޑައިރެކްޓް ކުރި ޓޮމް ބުންޏެވެ.\nއޭނާ ބުނި ގޮތުގައި "ދަ ކޭވް" ގެ މުޅި ޓީމް މަސައްކަތް ކުރަނީ ފުރިހަމަ އަދި މޮޅު ފިލްމެއް ގެނެސް ދޭން ކަމަށެވެ.\n"މީގެ އެންމެ ހާއްސަ ކަމަކީ ހާދިސާގައި އަމަލީ ގޮތުން ބައިވެރި ރެސްކިއު ޑައިވަރުންތަކެއް ހިމެނުން. އެހެން ގޮތަކަށް ބުނާ ނަމަ މިއީ ފިލްމަކަށް ވިޔަސް ހަގީގަތުގައި އެކްޓިން ދައްކަން ޖެހޭ އެއްޗެއް ނޫން. އެހެންވީމާ ވަރަށް ރިއަލިސްޓިކް ވާނެ ފިލްމު،" ޓޮމް ބުންޏެވެ. "އެކަމަކު މި ފިލްމު ޝޫޓް ކުރުމަކީ އެއްގޮތަކަށް ވެސް ފަސޭހަ ކަމެއް ނޫން. ވަރަށް ޗެލެންޖިން. ވަކިން ހާއްސަ އަންޑަވޯޓާ މަންޒަރުތައް ނެގުމުގައި އެބަހުރި ވަރަށް ގިނަ ދަތިތައް."\n"ދަ ކޭވް" ގެ މަސައްކަތުގައި ހިއްސާވާ ޑައިވަރުންގެ ތެރޭގައި ބެލްޖިއަމްގެ ޖިމް ވާނީ، ކެނެޑާގެ އެރިކް ބްރައުން އަދި ޗައިނާގެ ޓަން ޒިއާއޯލޯންގް ހިމެނެ އެވެ. އަދި ފިލްމުގެ ވަރަށް މުހިއްމު ރޯލަކުން "ދަ ހޭންގް އޯވާ 2" ފަދަ ފިލްމުތަކުގައި މަސައްކަތްކޮށްފައިވާ ތައިލެންޑްގެ މަޝްހޫރު އެކްޓަރު ނިރޫތު ސިރިޖަންޔާ ވެސް ފެނިގެން ދާނެ އެވެ.\nޓޮމް ބުނީ އޭނާގެ ކެރެކްޓާއަކީ ކޮބައިކަން ބާއްވަން ބޭނުން ވަނީ ސިއްރެއްގެ ގޮތުގައި ކަމަށެވެ.\nފުޓުބޯޅަ ޕްރެކްޓިހަކަށް ފަހު ޖޫން 23 ވަނަ ދުވަހު ތަމް ލުއާން ހޮހަޅަ އަށް ކުދިން ވަން ފަހުން އެ ހޮހަޅައިގެ ތެރޭގައި ފެންބޮޑުވެ އެ ކުދިން ސަލާމަތް ވެވޭނެ ގޮތެއް ނެތި އުޅެނިކޮށް ކުދިން ހޯދާފައި ވަނީ އިނގިރޭސިވިލާތުގެ ދެ ޑައިވަރުންނެވެ.\nއޭގެ ފަހުން މުޅި ދުނިޔޭގެ ސަމާލުކަން ހުއްޓުނު އޮޕަރޭޝަނެއްގައި 12 ކުދިންނާއި ކޯޗް ސަލާމަތް ކުރީ ބައިނަލްއަގުވާމީ ޑައިވަރުންގެ ޓީމަކުންނެވެ. ހޮހަޅައިގެ ފެންފަނޑުގެ ތެރޭން ކުދިން ނެރުނީ ހޭނައްތައިގެންނެވެ.\nThailand hoholhaige haadhisaa ah film eh hadhanee\nމައިކަލްގެ ފިލްމު އިއުލާން ކުރީ ޖުލައި 11 ގައި.\nމި ހާދިސާ އަށް ފިލްމެއް ހަދަން އެންމެ ފުރަތަމަ އިއުލާން ކުރި މީހުންގެ ތެރޭގައި އިންދަ ބްލިންކް އޮފް ދި އައި (2009) އާއި ގޯޑް އިޒް ނޮޓް ޑެޑް (2018) ފަދަ ފިލްމްތައް ޕްރޮޑިއުސް ކުރި އަދި ތައިލެންޑްގައި ދިރިއުޅެމުޖް އަންނަ ޕިޔޯ ފްލިކްސް އެންޓަޓައިންމަންޓްގެ މެނެޖިން ޑިރެކްޓަރު މައިކަލް ސްކޮޓް ހިމެނެ އެވެ.


Bangladesh supporterunge reethi namoonaa eh\nބަންގްލަދޭޝް ސަޕޯޓަރުންގެ ރީތި ނަމޫނާއެއް\nރާއްޖެއާއި ބަންގްލަދޭޝް ބައްދަލުކުރި މެޗަށް ދިޔަ ބަންގްލަދޭޝް ސަޕޯޓަރުން ތަކެއް. ދެއްކީ ރީތި ނަމޫނާއެއް\nއުރީދޫ ސާފް ޗެމްޕިއަންޝިޕްގައި ރާއްޖެ އާއި ބަންގްލަދޭޝް ބައްދަލުކުރި މެޗުގައި ބަންގްލަދޭޝް ސަޕޯޓަރުންގެ ފަރާތުން ފެނިގެން ދިޔައީ ރީތި ނަމޫނާ އެކެވެ.\nހެދިފައިވާ އުސޫލުގެ ދަށުން ރާއްޖެ-ބަންގްލަދޭޝް މެޗަށް ބަންގްލަދޭޝް ސަޕޯޓަރުންނަށް ވިއްކީ އެންމެ 200 ޓިކެޓެވެ. ޓިކެޓް ވިއްކަން ފެށިތާ ގަޑީރެއް ނުވަނީސް އެމީހުންނަށް ކަނޑައެޅިފައިވާ އަދަދަށް ޓިކެޓް ވިކި ހުސްވި އެވެ. އެމީހުން ބޭނުންވި ވަރަށް ޓިކެޓް ނުލިބުމުން އެކަމާއި ހިތްހަމަ ނުޖެހުން ފާޅުކޮށް ދަނޑު ކައިރީގައި ބަންގްލަދޭޝް ސަޕޯޓަރުން ހަޅުތާޅު ވެސް ކުރި އެވެ.\nމިއާއެކު ގިނަ ބަޔަކަށް ހީވެފައި އޮތީ ރޭގެ މެޗުގައި ބަންގްލަދޭޝް ސަޕޯޓަރުންގެ ފަރާތުން ދިވެހިންނަށް ދެރަ ބަސް ބުނެ ހަމަނުޖެހުން ތަކެއް ހިންގަފާނެ ކަމަށެވެ. އެކަމަކު ބޮޑު މަންޒަރު ފެނުނީ މުޅިން ތަފާތު ކޮށެވެ.\nދަނޑަށް ވަދެވުނު މަދު ސަޕޯޓަރުންނާއި އެކު ވެސް އެމީހުން ފަހަތަކަށް ނުޖެހެ އެވެ. ދިވެހީންނަށް އެންމެ ތަންކޮޅެއް ވެސް ދޫނުކޮށް ބަންގްލަދޭޝް ޓީމަށް ސަޕޯޓު ކުރަމުން ދިޔަ އެވެ. ރާއްޖެއިން ދެ ގޯލު ޖަހައި ލީޑު ނެގުމުން ވެސް ހިތްވަރު އެލުވާ ނުލައި ޓީމަށް ހިތްވަރު ދިނެވެ. ހަގީގީ ސްޕޯޓަރުންނަކީ މިއީ ނޫންތޯ އެވެ.\nމިވަރުން ފުއްދާލެވޭކަށް ނެތެވެ. މެޗުގެ ކުރިން ބައެއް ބަންގްލަދޭޝް ސަޕޯޓަރުން ރާއްޖެ އާއި ދިވެހި ޓީމަށް ބަދުބަސް ބުނެ ސޯޝަލް މީޑިއާގައި ވީޑިއޯ ތަކާއި ލިޔުންތައް އާންމު ކުރި ނަަމަވެސް މެޗަށް ވަން ސަޕޯޓަރުން މިއާއި މުޅިން ހިލާފެވެ. ގިނަ ބަޔަކަށް ހީވި ގޮތާއި ހިލާފަށް އެމީހުންގެ ފަރާތުން ފެނުނީ ރާއްޖެއަށް އިހްތިރާމްކުރި މަންޒަރެވެ.\nއެގޮތުން "އަހަރެން ބަނގްލަދޭޝް ދެކެ ލޯބިވަން. އަދި ދިވެހި ރާއްޖެއަށް އިހްތިރާމް ކުރަން" ޖަހާފައިވާ ޕޯސްޓަރެއް ހިފައިގެން އުޅުނު ބަންގްލަދޭޝްގެ ސަޕޯޓަރެއް ވަނީ ގިނަ މީޑއާ ތަކެއްގެ ލޮލުގައި އަޅައިގަނެފަ އެވެ. މިއީވެސް ނަމޫނާ އެކެވެ.\nނުވިތާކަށް މެޗުން ބަލިވުމުން ދަނޑުން ނިކުމެގެން ދިޔައީ ދިވެހި ޓީމަށް މަރުހަބާ ކިޔަމުންނެވެ. ބުނަމުން ދިޔައީ "އަހަރެމެންނަކީ ބަންގްލަދޭޝީން ވީމަ ގައުމަށް ސަޕޯޓު ކުރީ. އެކަމަކު ދިވެހީން މޮޅުވިއަސް ޝަކުވާއެއް ނެތް. އަހަރެމެންގެ ދެވަނަ ޓީމަކީ މޯލްޑިވްސް" ކަމަށެވެ.\nބަންގްލަދޭޝް ސާފް ޗެމްޕިއަންޝިޕް\nޓިކެޓް ހުސްވުމުން ބަންގްލަދޭޝް ސަޕޯޓަރުން ރަތަށް\nމުބާރާތް އެއްކޮށް ޗެތުރީއަށް


Syria massalaigai Russia aai ehen gaumuthah eggalakah neyrunu\nވިއެނާގައި ބައްދަލުވި ލީޑަރުން: ރަޝިޔާ މައްސަލާގައި ގޮތެއް ނުނިންމުނު --\nވިއޭނާ (އަލްޖަޒީރާ) - ސީރިޔާގެ މައްސަލައަށް ހައްލެއް ހޯދައި އެގައުމުގެ ރައީސް ބައްޝާރުލް އަސަދުގެ ސިޔާސީ ކުރިމަގާ މެދު އެއްގަލަކަށް އެރޭތޯ ރަޝިޔާ އއި އެމެރިކާ އާއި ތުރުކީ އަދި ސައުދީން ބޭއްވި ބައްދަލުވުން ކޮޅެއްގައި ނުޖެހި ނިމިއްޖެއެވެ.\nމި ގައުމު ތަކުގެ އިސް އޮފިޝަލުންގެ މެދުގައި އިއްޔެ ވިއޭނާގައި ބޭއްވި ބައްދަލުވުން ކޮޅެއްގައި ނުޖެހޭކަން ހާމަ ކުރީ ސައުދީންނެވެ. ރަޝިޔާއިން ބުނީ މި ވާހަކަތައް އަދިވެސް ކުރިއަށް ގެންދާނެ ކަމަށެވެ.\nއަލްޖަޒީރާއިން ބުނީ މި ބައްދަލުވުމުގެ މައިގަނޑު ވާހަކައަކީ އަސަދުގެ ކުރިމަގު ކަމަށެވެ. އަދި ގައުމުތަކުން އަސަދާމެދު ދެކޭ ގޮތް ކަމަށެވެ. ވެރިކަމުގައި އަސަދު ހުންނެވުން މުހިންމު ކަމަށް ރަޝިޔާ ދެކޭއިރު، އެހެން ގައުމުތަކުން ދެކޭ ގޮތުގައި ސީރިޔާއަށް ހަމަޖެހުން ގެނައުމަށްޓަކައި އަސަދު ވެރިކަމުން ދުރުކުރަން ޖެހެއެވެ.\nމި ބައްދަލުވުމުގައި ރަޝިޔާ އާއި ދެންތިބި ބައިވެރިންގެ މެދުގައި ހިޔާލު ތަފާތުވިއިރު، ރަޝިޔާއިން ބުނީ ދެން ބޭއްވޭ މިފަދަ ބައްދަލުވުމެއްގައި އީރާނާއި މިސްރު ބައިވެރިކުރަން ބޭނުން ކަމަށެވެ. މިއީ ރަޝިޔާއާއި އެއްބައިވާނެ ގައުމުތަކެއް މަޝްވަރާ މޭޒަށް ގެނެވިދާނެ ގޮތެކެވެ.\nމިހާރު ސީރިޔާގައި ހިނގާ ހަނގުރާމަލއިގާ އެމެރިކާއިން އިދިކޮޅު ހަނގުރާމަވެރިންނަށް އެހީތެރި ވެދެނީ އަސަދުގެ ވެރިކަން ނިމުމަކަށް ގެންނާށެވެ. ރަޝިޔާއިން ވައިގެ ހަމަލާތައް ދެނީ އަސަދުގެ ދިފާއުގައެވެ. ސީރިޔާގެ ފަސް އަހަރުވީ ހަމަނުޖެހުމުގައި މިހާތަނަށް ދެލައްކަ ފަންސާސް ހާހަށްވުރެ ގިނަ މީހުން ވަނީ މަރުވެފައެވެ.


Kidney fail ve thuthu Udhahyyu ah udhagoo hayaatheh\n21st March 2019 | Last update: 15:12\nކިޑްނީ ފެއިލްވެ ތުއްތު އުދައްޔުއަށް އުނދަގޫ ހަޔާތެއް\nތުއްތު އުދައްޔު (ބޭބީ) --\nއުމުރުން 10 މަހުގެ، އުދައްޔު ދާވޫދު ކޮންމެ ދުވަހަކު ވެސް 15-17 ގަނޑިއިރު ހޭދަވަނީ ޑައިލިސިސް ހެދުމުގެ ތެރޭގަ އެވެ. އެ ތުއްތު ދަރިފުޅުގެ ހިތުންވުން ފަނޑުވާ ކޮންމެ ފަހަރަކު އޭނާގެ މަންމަ، ބ ހިތަދޫ، އާމިނަތު ނަޝްފާ، ނަޝްގެ ލަނގޮޑިއަށް ފިތި ބާރުވެ އެވެ. އެ ތުއްތު ދަރިފުޅަށް ދުނިޔެއަކީ ކޮބައިކަމެއް ވެސް އަދި ނޭނގެ އެވެ. އެކަމަކު ހޮސްޕިޓަލްގެ ފާރުތަކާއި، އަޑާއި އަދި ތޫނު ކަށިތަކަށް އެ ދަރިފުޅު ފަރިތަވެ، ހޭނިއްޖެ އެވެ.\nބ ހިތަދޫއަށް އުފަން އާމިނަތު ނަޝްފާ އާއި މާލެއަށް ނިސްބަތްވާ އަހުމަދު ޝުޖާއުގެ ދުނިޔެއަކީ އެ މީހުންގެ ލޮލެއް ފަދަ ދެކުދިންނެވެ. އެއީ ދޮއްޓަށް ލިބުނު ނުވަ އަހަރުގެ ފިރިހެން ދަރިފުޅާއި، އުމުރުން އަދި އެންމެ ދިހަ މަހުގެ ތުއްތުއްތު އުދައްޔު އެވެ. ފުރަތަމަ ދަރިފުޅު ލިބުނުތާ ނުވަ އަހަރުފަހުން އާއިލާއަށް އިތުރު އުފާވެރިކަން ގެނެސްދިނީ ތުއްތު އުދައްޔު އެވެ. އެއީ ވިހޭ އިރުވެސް ފެންނަ ފެނުމަށް ދުޅަހެޔޮ ލޯބި ކުއްޖެކެވެ.\nނަމަވެސް ހަތަރު މަހުގައި އާދަޔާ ހިލާފަށް ދަރިފުޅު ކެއްސައި ހޮޑުލާތީ ޑޮކްޓަރަށް ދައްކަންޖެހުނެވެ. ފުރަތަމަ ހީކުރީ އާދައިގެ ކަމެއްގެ ގޮތުގަ އެވެ. ނަމަވެސް އޭގެ ކުޑަ ދުވަސްކޮޅެއް ފަހުން އެ އުމުރުގެ ކުޑަ ކުއްޖަކަށް ބަލައި، އުދައްޔު އާދަޔާ ހިލާފަށް މަދުން ކުޑަކަމުދާކަން ފާހަގަކުރެވިގެން އަނެއްކާވެސް ދާންޖެހުނީ ޑޮކްޓަރަށެވެ. މިފަހަރުގެ ކަންތައް ވީ ޑޮކްޓަރުންނަށް ވެސް އާދައިގެ ކަމަކަށް ނޫނެވެ. އެހެންކަމުން ކިޑްނީގެ ޓެސްޓުތަކެއް ހެދުމަށްފަހު ލިބުނު ނަތީޖާ ދެފަހަރެއްގެ މަތިން ޔަގީންކުރަން އިތުރު ޓެސްޓުތަކެއް ހެދި އެވެ. އެ ޓެސްޓުތަކުގެ ނަތީޖާއާ އެކު ނަޝްފާގެ ދެ މަފިރިންގެ ހަޔާތް ބަދަލުކޮށްލި އެވެ. ތުއްތުތުއްތު އުދައްޔުއާ އެކު އެ މީހުންގެ ގިރާކުރަން އޮތް އުނދަގޫ ރާސްތާ އޭނާއަށް އަންދާޒާ ކުރެވި ގިސްލަ ގިސްލާރުޔެވެ.\nތުއްތު އުދައްޔުގެ ކިޑްނީ ޓެސްޓުތަކުން ޑޮކްޓަރުންނަށް ދެނެގަނެވުނީ ވަރަށް މަދުން ނޫނީ ނުފެންނަ ޖެނެޓިކް ބައްޔެކެވެ. ޕްރައިމަރީ ހައިޕެރޯޒަލޫރިއާ ޓައިޕް 1 ނަމަކަށް ކިޔާ މި ބައްޔަކީ ކިޑްނީގެ ދުވަސް ދުއްވާލާ ނުރައްކާތެރި ބައްޔެކެވެ. މި ބަލީގައި، ކިޑްނީ އިން ފިލްޓާކޮށް ކުޑަކަމުދާ ތަކެތީގައި ހިމެނިގެން ހަށިގަނޑުން ބޭރުކޮށްލާ އޮކްސަލޭޓް ކިޔާ މާއްދާއެއް ހަށިގަނޑުގައި އިތުރުވެ އެވެ. އަދި އިތުރުވާ އޮކްސަލޭޓް އާއެކު ކިޑްނީ އާއި ބްލެޑާގައި ހިލަ އުފެދެން މެދުވެރިވެ، މާގިނަ ދުވަހެއް ނުވެ ކިޑްނީ ފެއިލްކޮށްލަ އެވެ.\nމި ބަލީގެ އެންމެ ފަހު ސްޓޭޖްގެ ފަރުވާއަކީ ކިޑްނީ އާއި ލިވާ އެއްކޮށް ޓްރާންސްޕްލާންޓްކުރުމެވެ. އެއީ އަގު ބޮޑު އެހާމެ ނުރައްކާ ވެސް ބޮޑު އޮޕަރޭޝަނެކެވެ. އެކަމަކު 10 މަހުގެ އުދައްޔުގެ މުސްތަގުބަލު އޮތީ އެ ރިސްކް ނަގައިގެން އެވެ.\nތުއްތު އުދައްޔުގެ ދެ ކިޑްނީގެ މަސައްކަތް ނިމުމަކަށް އައިސް، ކުޑަކަމުދިޔުން މުޅިން ހުއްޓި، ކުއްޖާ މާ ބޮޑަށް ދުޅަވާން ފެށުމުން ވީ އެންމެ އަވަހަކަށް ފަރުވާއަށް ބޭރަށް ފުރަން ޖެހުނީ އެވަގުތު ރާއްޖޭގައި ހުންނެވި ޑޮކްޓަރު ރާއްޖެއިން ބޭރުގައި ހުރުމާއެކު ކޭސްގެ ސީރިއަސްކަމުން އޭޑީކޭ ހޮސްޕިޓަލްގެ ބޮޑު އެހީތެރިކަމާ އެކު، އެއް ދުވަސްތެރޭ އާސަންދަ ހަމަޖެހިގެންނެވެ.\n"ސީދާ ބައްޔަކީ ކޮބައިކަން ދެނެގަނެވުނީ އިންޑިޔާއިން ސާމްޕަލް ނަގައިގެން ޖަރުމަނުން ހެއްދި ޓެސްޓުގެ ނަތީޖާ ލިބުމުން. އެއިން އެނގުނު ގޮތުގައި ބޭބީގެ ދެ ކިޑްނީ ފެއިލްވެފައިވާ ރޭޓަކީ އެ ބަލީގައިވެސް އުމުރުގެ ކުއްޖެއްގެ ކިޑްނީ ފެއިލް ނުވާހާ ހަލުވި ރޭޓެއް،" ނަޝްފާ ކިޔައިދިނެވެ.\nއުދައްޔުގެ ކިޑްނީގެ މަސައްކަތް ހުއްޓި ބަލި ކަށަވަރުވުމާއެކު ބަނޑަށް ހޮޅިއެއް ލައްވައި ޑައިލިސިސް ފެށުނެވެ.\n"ޑައިލިސިސް ފެށިފަހުން ވެސް ރާއްޖެއަށް އައިން. އެކަމަކު ދަރިފުޅު ވަރަށް ބަލިވާތީ މެނޭޖް ނުކުރެވިގެން ލަންކާއަށް ބަދަލުވީ. ފިރިމީހާއަށް ވެސް މަސައްކަތްކުރުން ހުއްޓާލަންޖެހުނީ. އަޅުގަނޑު ވަޒީފާއަށް ނުދާތާ ނުވަ އަހަރު ވެއްޖެ. އަޅުގަނޑުމެން މިކޮޅުގެ ހަރަދުތައް މި ހަމަޖައްސަނީ ހަމައެކަނި އާއިލާއާއި ރައްޓެހިންނާއި ހެޔޮ އެދޭ ފަރާތްތަކުގެ އެހީތެރިކަމުން،" ނަޝްފާ ކިޔައިދިނެވެ.\nނަޝްފާގެ ދެމަފިރިންނާއި އުދައްޔު، އަށް ދެން އޮތީވެސް ބޮޑު އިމްތިހާނެކެވެ. ކިޑްނީއާއި ލިވާ އެއްކޮށް ޓްރާންސްޕްލާންޓްކުރުމަކީ ވެސް އުނދަގޫ މަރުހަލާއެކެވެ. ނަމަވެސް އެ ދެމަފިރިންގެ އުންމީދު ފަނޑެއް ނުވެ އެވެ. ތުއްތު އުދައްޔުގެ ވެސް އުންމީދަށް ފަނޑުކަމެއް ނާދެ އެވެ. ވޭނުގައިވެސް އެއީ ފޮޅުފައި އޮންނަ މަލެއް ފަދަ ތުއްތު ކުއްޖެކެވެ. ނަޝްފާގެ ރިހޭ ހިތުގެ ފަރުވާއަކީ އޭނާގެ ބަލި ދަރިފުޅުގެ ތުންފަތް މަތިން އަބަދު ފިލައިގެން ނުދާ ހިނިތުންވުމެވެ.\n"އަޅުގަނޑުގެ ބޭބީ އަކީ ވަރަށް ހިއްވަރުގަދަ ކުއްޖެއް. އަބަދު ހީލާފަ ހިނިތުންވެފަ އޮންނާނީ. އެހެންވެ، އޭނަގެ ހިނިތުންވުން ފިލާ ގަޑިއެއްނަމަ އަޅުގަނޑުގެ ހިތް ބިރުގަނޭ. ދަރިފުޅުގެ ހިނިތުންވުން ފިލާނީ ލައްކަ ވޭން އަޅާތީކަން އިހުސާސްކުރެވޭ،" ދަރިފުޅުގެ ވޭންތަކަށް ލުޔެއް ލިބުމަކީ ނަޝްފާގެ އަބަދުގެ ދުއާ އެވެ.\nއުދައްޔުގެ ފަރުވާއަށް ވަޒީފާއިން ވަކިވެގެން ލަންކާއަށް ދިރިއުޅުން ބަދަލުކޮށްފައިވާ ނަޝްފާގެ ދެމަފިރިން މިހާރު ވަނީ ފައިސާގެ އެހީތެރިކަމަށް އިންތިހާއަށް ބޭނުންވެފަ އެވެ. އެ މީހުން އާދޭސް ކުރަނީ ދީލަތި އެހީއަށެވެ.\n"ފައިސާއިން އެހީ ނުވެވޭ ފަރާތްތަކުގެ ދުއާ އަކީ ވެސް މިވަގުތު އަޅުގަނޑުގެ ދަރިފުޅަށް އެހީއެއް. މިހާރުވެސް އަޅުގަނޑު ޝުކުރު އަދާކުރަންޖެހޭ މީހުން އެތައް ބައިވަރު. އަޅުގަނޑުމެންގެ ހެޔޮ އާއިލާއާއި ރައްޓެހިންނާއި އެހީ ދޭ ހުރިހާ ފަރާތްތަކަށް އަބަދުވެސް ހެޔޮކަން ދެއްވުން އެދި ދުއާކުރަން،" ނަޝްފާ ބުންޏެވެ.\nމުހައްމަދު ޝުޖާއު (އުދައްޔުގެ ބައްޕަ)\nރުފިޔާ އެކައުންޓް: 7704140918001\nޔޫއެސް ޑޮލަރު އެކައުންޓް: 7704140918002\nފޯނު ނަންބަރު: މުހައްމަދު ޝުޖާއު (އުދައްޔުގެ ބައްޕަ) ވައިބާ 7866418\nވިހެއުމުން ދޭޗުއްޓީގެ އަނެއް ފަރާތް!\nމުގުނީއަށް ތާއީދު ނުކުރަން އެމްޑީޕީން ނިންމައިފި\nއެސްއެމްއީ ބޭންކް ލޯނު: ހަޕަސެންޓް އިންޓްރެސްޓްގައި!


Furabandhaa gulhigen ethereyge udhuhunthah medhukandaalaifi - 247.mv\n02:33 AM, Sunday 28, February 2021\nފުރަބަންދާ ގުޅިގެން އެތެރޭގެ އުދުހުންތައް މެދުކަނޑާލައިފި\nވެލާނާ އިންޓަނޭޝަނަލް އެއާޕޯޓުގެ އާ ރަންވޭއަށް ފުރަތަމަ ފަހަރަށް އެއާބަސް އޭ-380 މަރުކާގެ މަތިންދާބޯޓެއް ޖެއްސި ތާރީޚީ ރަސްމިއްޔާތު-- ފޮޓޯ: އެމްއޭސީއެލް\nHulhukolhu 22:48 PM, Wednesday 15, April 2020\nމިހާރު މުޅި ދުނިޔެއަށް ފެތުރިފައިވާ ބޮޑުރޯގާ، ކޮވިޑް19އާ ގުޅިގެން، ގްރޭޓަރ މާލެ ސަރަހައްދު 24 ގަޑިއިރުގެ ފުރަބަންދަކަށް ގޮސްފައިވާ މި ދަނޑިވަޅުގައި ރާއްޖޭގެ އެތެރޭގެ އުދުހުންތައް މެދުކަނޑާލައިފިއެވެ.\nގައުމީ އެއަރލައިން، މޯލްޑިވިއަނުން ބުނީ، މާލެ ސަރަހައްދު ފުރަބަންދުކޮށްފައި ވާތީ، ހެލްތު ޕްރޮޓެކްޝަން އޭޖެންސީ (އެޗްޕީއޭ)އިން ވަކިގޮތެއް އަންގަންދެން، އެ އެއަރލައިންގެ އެތެރޭގެ އުދުހުންތައް ވަގުތީގޮތުން މެދުކަނޑާލާފައިވާ ކަމަށެވެ.\nމީގެ އިތުރުން، ރާއްޖޭގެ އެތެރޭގެ އުދުހުންތަކުގައި ހަރަކާތްތެރިވާ އަމިއްލަ އެއަރލައިނެއް ކަމަށްވާ މަންޓާއިން ވެސް ވަނީ، އެޗްޕީއޭއިން ވަކިގޮތެއް އަންގަންދެން އެ އެއަރލައިންގެ އުދުހުންތައްވެސް ވަގުތީގޮތުން މެދުކަނޑާލާފައިވާ ކަމަށެވެ.\nދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 އަށް މާލެ ސިޓީ ލޮކްޑައުންކުރުމާ ގުޅިގެން ރާއްޖޭގެ އެތެރޭގެ އުދުހުންތަކުގެ ދަތުރުތައް މެދުކަނޑާލައިފިއެވެ.\nމާލެ ސަރަހައްދުގައި ފުރަބަންދު އިއުލާނުކުރީ، މާލެ ސިޓީގައި ދިރިއުޅޭ ދިވެއްސަކު ކޮވިޑަށް ފައްސިވުމާ ގުޅިގެން، އޭނާއާ ދިމާވެ، ބައްދަލުވެފައިވާ ފަރާތްތައް ހޯދުމަށާއި، ރައްކާތެރިކަމުގެ ގޮތުން އަޅާން ޖެހޭ އިތުރު ފިޔަވަޅުތައް އެޅުމަށެވެ.\nކޮވިޑަށް ފައްސިވެފައިވާ މީހުންގެ އަދަދު މިހާރު މުޅި ދުނިޔެއަށް ބަލާއިރު،2މިލިއަނަށް އަރައެވެ. އަދި މި ބަލީގައި މަރުވި މީހުންގެ އަދަދު 130،000އަށް ވުރެ އިތުރެވެ. ރާއްޖޭން މިހާތަނަށް 21 މީހަކު ކޮވިޑަށް ފައްސިވެފައިވާ އިރު، އޭގެ ތެރޭން 16 މީހަކު ރަނގަޅުވެފައިވާ ކަމަށް އެޗްޕީއޭއިން ވަނީ ބުނެފައެވެ.\nހެލްތު ޕްރޮޓެކްޝަން އޭޖެންސީ ކޮރޯނާވައިރަސް ކޯވިޑް19 ވައިގެ ދަތުރުފަތުރު


12 ފެބްރުވަރީ، 2022 . ހޮނިހިރު\nއަޅުގަނޑު ޕްރޮސިކިއުޓަރ ޖެނެރަލްގެ މަޤާމާ ޙަވާލުވީއްސުރެ، ތަފާސް ހިސާބާއި ނަންބަރަށް ބަލައިގެން ސިޔާސަތު ބައްޓަންކުރަން އެބަ މަސައްކަތް ކުރަމެވެ. މިކަމަށް ބޭނުންވާ މަޢުލޫމާތު ހޯދޭނެ ގޮތަށް، އޮފީހުގެ އެތެރޭގެ ނިޒާމުތައް ވަނީ ބަދަލުކުރެވިފައެވެ. ނޭޝަނަލް ބިއުރޯ އޮފް ސްޓެޓިސްޓިކްސްއާއި ޔުނިސެފުގެ އެހީތެރިކަމާއެކު، މިމަސައްކަތް ދާއިމީ ސިފައެއް ކުރެވޭނޭގޮތަށް މުވައްޒަފުންވެސް މިދަނީ ތަމްރީނުކުރަމުންނެވެ. މިމަސައްކަތަށް ވަގުތާއި ފައިސާ އިންވެސްޓު ކުރާތާ މިހާރު އަހަރެއްހައި ދުވަސްވެއްޖެއެވެ.\nމަޢުލޫމާތާއި ތަފާސްހިސާބަކީ ޢާންމު މަޢުލޫމާތެވެ. ދައުލަތުގެ އިދާރާތަކުގެ ހިންގުމުގެ ދާއިރާގެ އެންމެ އަސާސީ ކަމަކީ، މަޢުލޫމާތު ސިއްރުނުކޮށް ޢާންމުކުރުމެވެ. ހާމަކަން އިތުރުކުރުމެވެ. ޓްރާންސްޕޭރަންސީގެ ޒަރީޢާއިން މެނުވީ ރައްޔިތުންގެ އިތުބާރެއް ނުލިބޭނެއެވެ.\nދައުލަތުގެ އިދާރީ ހިންގުމުގެ ތެރޭގައި ހާމަކަން އިތުރުކުރުމުގެ ސަބަބުން ކޮރަޕްޝަނަށް ހުރި ދޮރުތައްވެސް ދާނީ ބަންދު ކުރެވެމުންނެވެ. އެއްވެސް މީހަކު، މީހަކަށް ގުޅާފައި ތިމަންނާއަށް ރިޝްވަތުކޮޅެއް ދޭކަށެއް ނުބުނާނެއެވެ. އެކަން ހިނގާނީ އެހެން ގޮތް ގޮތުންނެވެ. ރިޝްވަތު ދިނުމަށް އެދި ބުނި ބުނުން، ޝަރީޢަތުގެ މަޖިލީހެއްގައި ސާބިތުކޮށްދިނުމަކީ ކުރެވޭނެ ކަމެއް ނޫނެވެ. ނަމަވެސް، ތަފާސް ހިސާބާއި މަޢުލޫމާތުގެ އަލީގައި ރިޝްވަތާއި ކޮރަޕްޝަން މަދުކުރެވޭނެއެވެ. މިސާލަކަށް، ދައުލަތުގެ މުވައްޒަފަކު، ވަކި ދުވަހަކު ވަކި ކަމެއް ކުރަން އޮވެފައި، އެދުވަހުގެ ކުރިން ދުވަހަކުވެސް އެކައުންޓަށް ފައިސާ ޖަމާ ނުކުރާ މީހެއްގެ ފަރާތުން، ދައުލަތުގެ މުވައްޒަފުގެ އެކައުންޓަށް، މިދެންނެވި ދުވަހު ފައިސާ ވަދެއްޖެނަމަ، އެކަމުގައި ކޮރަޕްޝަން ހިމެނޭކަމަށް ބެލިދާނެއެވެ. މަޢުލޫމާތު ހާމަކުރާނަމަ، މިކަންކަމަކީ ފާހަގަވާނެ ކަންކަމެވެ.\nމިއަހަރު އަޅުގަނޑު ކުރަން މިފަށާ ކަމަކީ، ކޮންމެ މަހަކުމެ، ޕްރޮސިކިއުޓަރ ޖެނެރަލްގެ އޮފީހުން ކުރާ މަސައްކަތްތަކާ ގުޅޭ މަޢުލޫމާތު ހާމަކުރުމެވެ. ޖިނާއީ ޢަދުލުގެ ނިޒާމުގައި، ޕީޖީ އޮފީހުގެ މަސައްކަތާ ގުޅިގެން ކުރެވުނު ކަންތައްތަކާއި، ނުކުރެވި ހުރި ކަންތައްތަކާއި، ނަތީޖާ ނެރެވުނު ގޮތާއި ނުނެރެވި ހުރި ދާއިރާތައް، މިމަޢުލޫމާތުގެ އަލީގައި ހާމަވާނެއެވެ. މިކަމުގެ ސަބަބުން، ޕްރޮސިކިއުޓަރ ޖެނެރަލްގެ އޮފީސް ހިމެނޭ ގޮތުން، ޖިނާއީ ޢަދުލުގެ ނިޒާމުގައި މަސައްކަތްކުރާ ހުރިހާ އިދާރާތައް ޖަވާބުދާރީކުރުވަން މަގު ފަހިވާނެއެވެ. މިމަސައްކަތުގެ ތެރެއިން، ޖިނާއީ ޢަދުލުގެ ނިޒާމަށް ރައްޔިތުން ކުރާ އިތުބާރު އިތުރުވެގެންދާނެކަމީ އަޅުގަނޑު ޝައްކުކުރާ ކަމެއް ނޫނެވެ. ހާމަކުރުމާއި، ކަންކަން ނުފޮރުވުމަކީ، އިދާރީ ހިންގުމުގެ ދާއިރާގައި ކޮންމެހެން ކުރަންޖެހޭ ކަމެއްކަމަށް އަޅުގަނޑު ހިތުގެ އަޑިން ޤަބޫލުކުރަމެވެ.\nކޮންމެ މަހެއްގެވެސް ފުރަތަމަ ހަފްތާގެ ތެރޭގައި، ވޭތުވެދިޔަ މަހުގައި، ޖިނާއީ ޢަދުލުގެ ނިޒާމުގައި ކަން ހިނގައިދިޔަ ގޮތާބެހޭ އަންނަނިވި މަޢުލޫމާތު ހާމަކުރެވޭތޯ އަޅުގަނޑު މަސައްކަތްކުރާނަމެވެ.\n1. ތަޙްޤީޤީ އިދާރާތަކުން ޕީޖީ އޮފީހާ މަޝްވަރާކުރުމަށް ޝެޑިއުލްކުރި މައްސަލަތަކާއި، ބަލައިގަނެވުނު މައްސަލަތަކާއި، ގޮތެއް ނުނިމި ހުރި މައްސަލަތަކުގެ ޢަދަދު\n2. ޕީޖީ އޮފީހުން ކޯޓުތަކަށް ހުށަހެޅުނު މައްސަލަތަކުގެ ޢަދަދާއި، ބާވަތާއި ހުށަހެޅުނު ކޯޓުތައް\n3. އެމަހެއްގައި ޝަރީޢަތުގެ އަޑުއެހުންތައް ތާވަލުކުރެއްވި ކޯޓުތަކާއި، އެއަޑުއެހުންތައް ބޭއްވުނުކަން ނުވަތަ ނޫންކަން\n4. ކޯޓުތަކުން އެމަހެއްގައި ނިންމެވި މައްސަތަކުގެ ޖުމްލަ ޢަދަދާއި، އެމައްސަލަތައް ސާބިތުވިކަން ނުވަތަ ނޫންކަމާއި، އެމައްސަލަތައް ނިންމެވި ކޯޓުތަކުގެ ނަންތައް\nމިމަޢުލޫމާތުތައް ހާމަކުރުމަށް، އަޅުގަނޑުގެ ހިތުގައި އޮތް ސޮފްޓްވެއަރ އަދި ނުލިބެއެވެ. އެހެންކަމުން، މިމަހު މި ހާމަކުރާނީ، ޕީޖީ އޮފީސް ވެބްސައިޓުގައި، މައިކްރޯސޮފްޓް އެކްސަލްގައެވެ.\nފުލުހުން މަޝްވަރާ ކުރެވުނު މައްސަލަތައް\nޖަނަވަރީ 2022 ގައި، ތަފާތު 58 ބާވަތުގެ 145 މައްސަލައިގައި ފުލުހުން ޕީޖީ އޮފީހާ މަޝްވަރާ ކުރެއްވިއެވެ. އޭގެތެރެއިން 130 މައްސަލައިގައި ގޮތެއް ނިންމިފައިވެއެވެ. އެއީ، 47.69% ޕަސެންޓު (62 މައްސަލަ) ގައި މަޢުލޫމާތު ފުރިހަމަވެގެން ދައުވާ ކުރުމަށާއި، 13.85% (18) މައްސަލައިގައި ދައުވާއެއް ކުރެވެން ނެތްކަމަށާއި، 38.46% (50) މައްސަލައިގައި އިތުރު މަޢުލޫމާތު ސާފުކުރެއްވުމަށެވެ. މިމަސައްކަތުގައި ޕީޖީ އޮފީހުގެ 75 ވަކީލުން މަސައްކަތްޕުޅު ކުރައްވާފައިވެއެވެ. އެންމެ ގިނަ މައްސަލަ ދިރާސާ ކުރެއްވީ، ރ.ދުވާފަރުގައި އަލަށް އުފެއްދި ޕީޖީ އޮފީހުގެ ގޮފިން އަލްއުސްތާޛު ރިމާޙު މުޙައްމަދު (6 މައްސަލަ) އެވެ. އެވްރެޖްކޮށް މައްސަލައެއްގައި ގޮތެއް ނިންމުމަށް ޕްރޮސިކިއުޓަރަކު ނަގާފައިވަނީ 4.40 ދުވަހެވެ.\nޖަނަވަރީ 2022 ގައި، 151 މީހެއްގެ މައްޗަށް، 46 ބާވަތުގެ، 224 ޖިނާއީ ދަޢުވާ، ތަފާތު 36 ކޯޓަކަށް ހުށަހަޅާފައިވެއެވެ. އެންމެ ގިނައިން ހުށަހެޅިފައި އޮތީ ކްރިމިނަލް ކޯޓަށް ހުށަހެޅުނު 97 މައްސަލައާއި، ޑްރަގް ކޯޓަށް 47 މައްސަލައާއި ހުޅުމާލޭ ކޯޓަށް 16 މައްސަލައެވެ. ތުހުމަތުކުރެވޭ މީހުންގެ އެވްރެޖް ޢުމުރަކީ 29.97 އަހަރެވެ. އެއްދުވަހަކަށް، އެންމެ ގިނައިން މައްސަލަ ހުށަހެޅުނީ 13 ޖަނަވަރީ 2022 (ބުރާސްފަތި) ދުވަހު ހުށަހެޅި 23 މައްސަލައެވެ. އެއަށްފަހު،3ޖަނަވަރީ 2022 (ހޯމަ) ދުވަހު ހުށަހެޅި 20 މައްސަލައެވެ.\nކްރިމިނަލް ކޯޓަށް އެންމެ ގިނައިން ހުށަހެޅިފައި އޮތީ، ޤާނޫނު ހިންގުމަށް ހުރަސްއެޅުން (14 މައްސަލަ) ހުއްދަނަގައިގެން ކުރަންޖެހޭ ކަމެއް ހުއްދަ ނުނަގައި ކުރުން (11 މައްސަލަ) އާއި ހުއްދަނޫން ގޮތުގައި މީހުން ހިފެހެއްޓުން (12 މައްސަލަ) އެވެ. މިމައްސަލަތަކުގެ ތަފްޞީލަށް ބަލައިލުމުން، މިއީ، ޖަނަވަރީ (އަހަރު ފެށޭ) މަހަށް ޚާއްޞަ "ސީޒަނަލް" މައްސަލަތައް ކަމަށް ބެލިދާނެއެވެ.\nމިދިޔަ މަހު ހުށަހެޅުނު މައްސަލަތަކުގެ ތެރޭގައި، ހޮސްޕިޓަލިޓީ ޑިޕޮޓް ޕްރައިވެޓް ލިމިޓެޑް ކިޔާ ކުންފުންޏަކުން، މީރާއަށް ހުށަހެޅި ޓެކުހާގުޅޭ ލިޔުންތަކެއް އޮޅުވާލިކަމަށް ތުހުމަތު ކުރެވޭ މައްސަލައެއްގައި7ދަޢުވާއެއް ހުށަހެޅިފައިވެއެވެ.\nޖަނަވަރީ 2022 ގައި، ރާއްޖޭގެ ހުރިހާ ކޯޓުތަކަކުން ނިންމެވީ، 159 މީހެއްގެ މައްޗަށް ހުށަހެޅުނު 169 ދަޢުވާއެވެ. އޭގެ ތެރެއިން 58% މައްސަލައަކީ ޑްރަގް ކޯޓުން (98) ނިންމެވި މައްސަލަތަކެވެ. ޑްރަގް ކޯޓަކީ މައްސަލައިގެ މައުޟޫޢަށް ވާހަކަ ދައްކާ ކޯޓަކަށް ނޫނެވެ. ޑްރަގް ކޯޓުގެ ދޮރުން ވަދެވެނީ އިޢުތިރާފުވާ މީހުންނަށް އެކަންޏެވެ. ބާކީ އޮތް 42% (71 މައްސަލަ) ގެ ތެރެއިން 15% (26 މައްސަލަ) ކްރިމިނަލް ކޯޓުން ނިންމެވިއެވެ. ކްރިމިނަލް ކޯޓުން އެންމެ ގިނަ މައްސަލަ ނިންމެވީ ފަނޑިޔާރު އާދަމް މުޙައްމަދު (9 މައްސަލަ) އެއަށްފަހު، ފަނޑިޔާރު ދީބާނާޒް ފަހުމީ (6 މައްސަލަ) އާއި ފަނޑިޔާރު އިސްމާޢީލް ޝަފީޢު (5 މައްސަލަ) އެވެ. މެޖިސްޓްރޭޓް ކޯޓުތަކުން އެންމެ ގިނަ މައްސަލަ ނިންމެވީ ކ. ހިންމަފުށީ މެޖިސްޓްރޭޓް ކޯޓުގައި ފަނޑިޔާރު އިބްރާހީމް ޝަކީބް (5 މައްސަލަ) އެވެ.\nޑްރަގް ކޯޓު ފިޔަވައި، އެހެނިހެން ކޯޓުތަކުން ނިންމެވި މައްސަލަތަކުގެ ތެރެއިން 69% މައްސަލަ ސާބިތުވިއެވެ. 24% ޕަސެންޓު މައްސަލަ ނިމުނީ ސާބިތުނުވެއެވެ. 7% މައްސަލަ މަދަނީ މިންގަނޑުން ކުރިއަށް ނުގެންދެވޭނެކަމަށް ނިންމެވިއެވެ. ސާބިތުވެގެން ނިމުނު މައްސަލަތަކުގެ ތެރޭގައި، ކުޑަކުއްޖެއްގެ ހަށިގަނޑުގައި ޖިންސީ ނިޔަތެއް އޮވެގެން އަތްލުމުގެ2މައްސަލައެއް ހިމެނެއެވެ. އެއީ، ބ. މާޅޮހު މެޖިސްޓްރޭޓް ކޯޓުން4ޖަނަވަރީގައި ނިންމެވި މައްސަލައަކާއި ކްރިމިނަލް ކޯޓުން 31 ޖަނަވަރީ ގައި ނިންމެވި މައްސަލައެވެ. މަދަނީ މިންގަނޑުން ނުބެލޭނެކަމަށް، ނ. މަނަދޫ މެޖިސްޓްރޭޓް ކޯޓުން، 26 ޖަނަވަރީގައި ނިންމެވި މިބާވަތުގެ މައްސަލައެއް، މިހާރު ވަނީ ހައިކޯޓުގައި އިސްތިއުނާފު ކޮށްފައެވެ.\nނަމަވެސް، މިދިޔަ މަހު ނިމުނު މައްސަލަތަކަކީ، އެމަހު ހުށަހެޅުނު މައްސަލަތަކެއް ނޫނެވެ. އެއީ، އެކި ދުވަސްވަރު ހުށަހެޅިފައި ހުރި މައްސަލަތަކެވެ.\nޖަނަވަރީ 2022 ގައި، ޖިނާއީ މައްސަލައެއްގެ އަޑުއެހުމެއް ޝެޑިއުލްކުރެއްވީ، ޖުމްލަ 87 ކޯޓުގައެވެ. އެއީ 1001 އަޑުއެހުމެވެ. މިއިން ކޮންމެ އަޑުއެހުމަކަށް ޕީޖީ އޮފީހުގެ ވަކީލަކު ޢައްޔަނުކުރެވިފައިވެއެވެ. މީގެ ތެރެއިން ބޭއްވުނީ 46.05% (461) އަޑުއެހުމެވެ. އެކި ސަބަބުތަކާހުރެ 53.95% (540) އަޑުއެހުން ކެންސަލްވިއެވެ. އެންމެ ގިނަ އަޑުއެހުން ކެންސަލްވެފައިވަނީ ކްރިމިނަލް ކޯޓު (272)، ޑްރަގް ކޯޓު (71)، ހުޅުމާލެ މެޖިސްޓްރޭޓް ކޯޓު (37)، ގދ. ތިނަދޫ މެޖިސްޓްރޭޓް ކޯޓު (30) އެވެ. އެންމެ ގިނަ ކޯޓުގައި އެއްދުވަހާ މަސައްކަތް ހިނގީ 24 ޖަނަވަރީ ދުވަހު ތަފާތު 20 ކޯޓެއްގައި، 49 އަޑުއެހުމެވެ. އެދުވަހުވެސް ބޭއްވުނީ 15 އަޑުއެހުމެވެ. 34 އަޑުއެހުންވީ ކެންސަލެވެ.\nޖުވެނައިލް ކޯޓުގައި މިދިޔަ މަހު ޝެޑިއުލް ކުރެވުނީ 15 އަޑުއެހުމެވެ. ބޭއްވުނީ 8 އެވެ. އެއީ، ފަނޑިޔާރު ސަޢީދު އިބްރާހީމް ބޭއްވެވި4އަޑުއެހުމަކާއި، އެހެން ކޮންމެ ފަނޑިޔާރަކު 1 އަޑުއެހުމެވެ.\nއެންމެ ގިނަ މައްސަލަ ޝެޑިއުލް ކުރެއްވި ކްރިމިނަލް ކޯޓުގެ ވަކިވަކި ފަނޑިޔާރުންގެ ނަތީޖާ ދައްކަނީ އަންނަނިވި ގޮތަށެވެ. (ޝެޑިއުލް ކުރެއްވިކަމަށް ބަލާފައިވަނީ މުއްތަހަމުގެ ޢަދަދުންނެވެ.)\nފަނޑިޔާރު އަލްއުސްތާޛު ޙަސަން ސަޢީދު - ޝެޑިއުލް ކުރެއްވި 32، ބޭއްވުނު 6، ބޭއްވުނު ޕަސެންޓު 18.75%\nފަނޑިޔާރު އަލްއުސްތާޛު ޙުސައިން ފާއިޒު ރަޝާދު - ޝެޑިއުލް ކުރެއްވި 27، ބޭއްވުނު 14، ބޭއްވުނު ޕަސެންޓު 51.85%\nފަނޑިޔާރު އަލްއުސްތާޛު އަޙްމަދު ޝަކީލު - ޝެޑިއުލް ކުރެއްވި 25، ބޭއްވުނު 14، ބޭއްވުނު ޕަސެންޓު 56.00%\nފަނޑިޔާރު އަލްއުސްތާޛު ޢަލީ އާދަމް - ޝެޑިއުލް ކުރެއްވި 64، ބޭއްވުނު 25، ބޭއްވުނު ޕަސެންޓު 39.06%\nފަނޑިޔާރު އަލްއުސްތާޛު އާދަމް މުޙައްމަދު، - ޝެޑިއުލް ކުރެއްވި 52، ބޭއްވުނު 17، ބޭއްވުނު ޕަސެންޓު 32.69%\nފަނޑިޔާރު އަލްއުސްތާޛު އިސްމާޢީލް ޝަފީޢު، - ޝެޑިއުލް ކުރެއްވި 54، ބޭއްވުނު 16، ބޭއްވުނު ޕަސެންޓު 29.63%\nފަނޑިޔާރު އަލްއުސްތާޛު ޢަލީ ނަދީމް - ޝެޑިއުލް ކުރެއްވި 74، ބޭއްވުނު 37، ބޭއްވުނު ޕަސެންޓު 50.00%\nފަނޑިޔާރު އަލްއުސްތާޛު މުޙައްމަދު މިޞްބާޙު - ޝެޑިއުލް ކުރެއްވި 61، ބޭއްވުނު 18، ބޭއްވުނު ޕަސެންޓު 29.51%\nފަނޑިޔާރު އަލްއުސްތާޛާ ދީބާނާޒް ފަހުމީ - ޝެޑިއުލް ކުރެއްވި 22، ބޭއްވުނު 19، ބޭއްވުނު ޕަސެންޓު 86.36%\nފަނޑިޔާރު އަލްއުސްތާޛު ޞަފްވަތު ޙަބީބް - ޝެޑިއުލް ކުރެއްވި 50، ބޭއްވުނު 23، ބޭއްވުނު ޕަސެންޓު 46.00%\nމިހިސާބުތައް ނަގައި، އެއްކޮށް ޢާންމުކުރުމުގެ މަސައްކަތަކީ، އަދި މުޅިން އަލަށް ކުރަން ފަށާ ކަމަކަށްވާތީ، މިހިސާބުތަކުގައި ބައެއް އޮޅުންބޮޅުމާއި ކުށް ހިމެނުމަކީ އެކަށީގެންވާ ކަމެކެވެ. އެކަމަށްޓަކައި ކިޔުންތެރިން ކިބައިން މަޢާފަށް އެދެމެވެ. ނަމަވެސް، މިހިސާބުތައް އެތައް ފަހަރަކު ޗެކު ކުރެވިފައިވެއެވެ. އިރާދަކުރެއްވިއްޔާ، ކުރިއަށް އޮތްތަނުގައި، ގަވާއިދުން މިކަން ކުރެވެން ފެށުމުން، އެގޮތަށް ހުރި ކުށްތައް ރަނގަޅު ކުރެވި، އިތުރަށް ތަފްޞީލު ކުރެވެމުންދާނެއެވެ. މިއަންނަ މަހުގެ ހިސާބުތަކުގައި، މަތީ މަރްޙަލާގެ ކޯޓުތަކުގެ ހިސާބުތައްވެސް ހިމަނަން އެބަ މަސައްކަތް ކުރަމެވެ.\nއަޅުގަނޑުގެ އުއްމީދަކީ، މިހިސާބުތަކަކީ، ސިޔާސަތު ހައްދަވާ ބޭފުޅުންނާއި، ކިޔަވާ ކުދިންނާއި ނޫސްވެރިންނަށް ބޭނުންތެރި އެއްޗަކަށްވުމެވެ. އަދި، ޚުދު އަޅުގަނޑުމެން މަސައްކަތްކުރާ ގޮތާއި ފެންވަރު ޢާންމުންގެ ކުރިމަތީގައި ވަޒަންކުރެވި، ފެންވަރު ރަނގަޅު މަސައްކަތެއް ކުރުމަށް ބާރުއެޅޭނެ ކަމަކަށްވުމެވެ. މަތީގައި ބަޔާންކުރި މަޢުލޫމާތުތަކުގެ އިތުރުންވެސް، ބޭނުންތެރި މަޢުލޫމާތެއް ހުރިކަމަށް އެއްވެސް ބޭފުޅަކަށް ފެނިވަޑައިގަންނަވާނަމަ، އެކަމެއް އިޝާރާތް ކޮށްދެއްވުމުން، އެމަޢުލޫމާތުވެސް ހިމެނުމަށް އަޅުގަނޑު މަސައްކަތް ކުރާނަމެވެ.


SunOnline: Malang ge sequel eh Hadhaane\n"މަލަންގް"ގެ ސީކުއަލެއް ހަދާނެ\nއައިމިނަތު ލުބާ 20 May 2020, 09:48\nމަލަންގް ގެ މަންޒަރެއް---\nމިދިޔަ ފެބްރުއަރީ މަހުގެ ހަވަނަ ދުވަހު ރިލީޒްކުރި ކާމިޔާބު ފިލްމު "މަލަންގް"ގެ ސީކުއަލެއް އަންނާނެ ކަމަށް ފިލްމުގެ ޓީމުން ބުނެފި އެވެ.\nފިލްމުގެ ދެވަނަ ބައެއް އަންނާނެކަން ފިލްމުގެ ޕްރޮޑިއުސަރެއްކަމަށްވާ އަންކުރް ގާޖް ވަނީ ކަށަވަރުވެސް ކޮށްދީފަ އެވެ. އޭނާ ބުނީ ފިލްމަށް ލިބުނު ބޮޑު ތަރުހީބަށް ބަލައި ފިލްމުގެ ދެވަނަ ބައެއްވެސް ގެނެސްދިނުމަށް ނިންމީ ކަމަށާއި މިހާރު ޑައިރެކްޓަރު މޯހިތު ސުރީ އާއި ޕްރޮޑިއުސަރު ލަވް ރަންޖަން އެކުވެގެން އެ ފިލްމުގެ މަސައްކަތް ވެސް ފަށާފައިވާކަމަށެވެ.\nގޯއާގެ ހިތްގައިމު މާހައުލުތަކުގައި ޝޫޓްކޮށްފައިވާ އެ ފިލްމުގެ ލީޑު ތަރިންގެ ގޮތުގައި ފެނިގެންދިޔައީ އަދިތްޔާ ރޯއީ ކަޕޫރު އާއި ދިޝާ ޕާޓްނީއެވެ. އެ ފިލްމުގެ ރޯލުތަކުން އަނިލް ކަޕޫރާއި ކުނާލް ކޭމޫ ވެސް ވަނީ ފެނިގެން ގޮއްސަ އެވެ. މިއަހަރު ނުކުތް ފިލްމުތަކުގެ ތެރެއިން ތިންވަނައަށް މި ފިލްމު ވަނީ އެންމެ ބޮޑު އޯޕަނިން ހޯދި ފިލްމަށް ވެފަ އެވެ. އެ ފިލްމު ރިލީޒްކުރިތާ ފުރަތަމަ ދުވަހު ވެސް އެ ފިލްމަށް ވަނީ ހަ ކުރޯޑުގެ އާމްދަނީއެއް ލިބިފަ އެވެ.\nވަރުގަދަ ޓްވިސްޓްތަކަކާ އެކު ފެނިގެންދިޔަ އެ ފިލްމަކީ ދިޝާ އާއި އަދިތްޔާގެ ޖޯޑު އެކުގައި ސްކްރީނުން ފެނިގެންދިޔަ ފުރަތަމަ ފަހަރެވެ. އެ ދެ ޖޯޑަށް އާންމުންވެސް އަންނަނީ ވަރަށް ބޮޑަށް ތައުރީފްކުރަމުންނެވެ.\n"ސަތިޔަމޭވާ ޖަޔަތޭ 2"ގައި ޖޯން އަބްރަހަމް ތަފާތު ގޮތަކަށް!


Gadhafadha Thoofaanakah Fahu, Insaanee Naslahvure Kureege Handhaan Thakeh - Vaguthu\nއިނގިރޭސިވިލާތަށް އެރި ބާރުގަދަ ތޫފާނަކަށްފަހު މީގެ 130 މިލިއަން އަހަރުކުރިން ދުނިޔެއިން ނެތިގެންދިޔަ ސާރު (ޑައިނޮސޯ) އުޅުނު ސަރަޙައްދެއް ފެނިއްޖެއެވެ.\nތޫފާން "ސިއަރާ"ގެ ނަމުން ނަންދީފައިވާ މި ބާރުގަދަ ތޫފާނަށްފަހު ސާރު އުޅުނުކަމުގެ ހެކިތައް ފެނިފައިވަނީ އިނގިރޭސިވިލާތުގެ ދެކުނު އައްސޭރީގައި އޮންނަ ޖަޒީރާ ރަށެއްގެ ގޮނޑުދޮށުންނެވެ. އެ ސަރަޙައްދަށް މި ތޫފާނުގައި ޖެހުނު ގަދަ ވައިގެ ސަބަބުން ވަނީ ސާރުގެ ފައި ޖެހިފައިވާ ގިނަ ތަންތަން ފެނިފައެވެ.\nވައިގަދަވެ މި ސަރަޙައްދުގައި ހުރި ވެލިތަކުގެ އަޑިން ސާރު އުޅުނުކަމުގެ ހެކިތައް ފެނިފައިވާއިރު މިއީ އިނގިރޭސި ޖަޒީރާ ރަށްތައް ހިމެނޭ ސަރަޙައްދަކުން ސާރުގެ ހެކިތައް ފެނުނު ފުރަތަމަ ފަހަރެވެ. މި ހޯދުންތަކާއެކު މިހާރު ތަޖުރިބާކާރުން ދަނީ ދިރާސާ މަސައްކަތްތަކެއް ކުރިޔަށް ގެންދިއުމަށް ތައްޔާރުވަމުންނެވެ.\nތޫފާން ސިއަރާގެ ސަބަބުން ސާރު އުޅުނުކަމުގެ ހެކިތައް އިނގިރޭސިވިލާތުން ފެނިފައިވާއިރު، ދާދިފަހުން އެޤައުމުގެ އުސް ސަރަޙައްދެއްގެ މަތިން ސާރެއްގެ ހަށިގަނޑުގެ ބައިތަކެއްވެސް ފެނިފައި ވެއެވެ.\nޑައިނަސޯ ނުވަތަ ސާރަކީ އިންސާނުން މި ބިންމަތީގައި ދިރިއުޅެން ފެށުމުގެ ކުރިން ބިންމަތީގައި އުޅުނު ބިޔަ ޖަނަވާރުތަކުގެ އާއިލާއެކެވެ. މި ޖަނަވާރުތައް ފަނާވެ ދިޔައީ ދުނިޔެއަށް ވެއްޓުނު ބޮޑެތި ގިނަހިލަ ނުވަތަ އެސްޓެރޮއިޑްގެ ސަބަބުން ކަމަށް ސައިންސްވެރިން ބުނެއެވެ.\nވޭތުވެދިޔަ 250 އަހަރުގެތެރޭގައި އެންމެ ގިނައިން ސާރުގެ ބައިތައް ފެނިފައިވަނީ ޔޫރަޕާއި އުތުރު އެމެރިކާ އަދި އޭޝިޔާއިންނެވެ.\nފެބުރުއަރީ 15, 2020 14:21\nއެސާރުތައް މިހާރު އެތިބީ ދިވެހިސަރުކާރުގެ އެންމެ އިސްސަފުގަ


Barudhan luikohlumah "Egg Drop Soup" vareh nei ! - AO News\nބަރުދަން ލުއިކޮށްލުމަށް ކެއުމުގައި ތަފާތު އުކުޅުތައް އެކި މީހުން ގެންގުޅެއެވެ. އެގޮތުން އިންޑިއާގެ ޝެފެއް ކަމަށްވާ ސަނާ ބުނެފައިވަނީ ބަރުދަން ލުއިކޮށް ލުމަށް ފަސޭހައިން ތައްޔާރުކޮށް ލެވޭ “އެގް ޑްރޮޕް ސޫޕް” އަކީ މިކަމަށް އެންމެ ރަނގަޅު އެއް ސޫޕްކަމަށެވެ. 10 މިނެޓުން ތައްޔާރުކޮށް ލެވޭ މިސޫޕަކީ އެހާ ފަސޭހައިން ތައްޔާރު ކޮށްލެވޭ ހަށިގަނޑަށް ލުއިކަން ގެންސްދޭ އަދި ބަރުދަން ލުއިކުރުމަށް އެހީވެދޭ އެންމެ މުޖައްރިބު އެއް ސޫޕް ކަމަށް ވެއެވެ.\nސޫޕް ތައްޔާރު ކުރުމަށް ބޭނުންވާތަކެތި:\n4 ޓޮމާޓޯ (ކޮށާފައި ކުޑަލޮނުކޮޅެއް ލާފައި)\n2 ސަމްސާ އޮލިވް އޮއިލް\n1 މެޒުމަތީ ސަމްސާ ލޮނުމެދު ކޮށާފައި\n1 މޭޒުމަތީ ސަމްސާ ސްޕްރިންގް އޮނިއަން ކޮށާފައި\n3 މޭޒުމަތީ ސަމްސާ ސްޕްރިންގް އޮނިއަން (ފަހުންބޭނުންކުރަން)\n2 ޖޯޑު ފެން\n2 ބިސް ގިރާފައި\nއެންމެފުރަތަމަ ތެއްޔެއް އުނދުންމައްޗަށް އުދާފައި އޮލިވް އޮއިލް ކޮޅުއެޅުމަށްފަހު ލޮނުމެދު އަޅައިގެން ދޭފަތުން ހަލަމުންދާށެވެ. ލޮނުމެދުގެ ރަހަ ތެލަށް ވަންނަ ވަރުވީމާ 1 ސަމްސާ ސްޕްރިންގް އޮނިއަން އަޅާފައި ކެއްކުމަށްފަހު ޓޮމާޓޯ އެޅުމަށްފަހު ޓޮމާޓޯ މަޑުވަންދެން ކައްކާށެވެ. ދެން2ޖޯޑު ފެން އެޅުމަށްފަހު މަތިޖަހައިގެން3މިނެޓްވަރު މަޑުގިނީގައި ކައްކާށެވެ. ދެން ބިސް އެޅުމަށް ފަހު ދޭފަތުން ހަލުވާށެވެ. ބިސް ރޯފިލަންދެން ކެއްކުމަށްފަހު ބާކީ ހުރި3ސަމްސާ ސްޕްރިންގް އޮނިއަން އެޅުމަށްފަހު ލޮނު ހެޔޮވަރުކޮށްފައި އުނދުންމަތިން ބާލާށެވެ.\nމިސޫޕަކީ މަދު އިންގްރެޑިއެންޓެއް ބޭނުން ކޮށްގެން ތައްޔާރުކޮށްލެވޭ ފަސޭހަ ސޫޕެކެވެ. ޑައެޓް ކުރައްވާ ބޭފުޅުން މި ސޫޕް ބޭނުންކޮށްގެން ޑައެޓް ކުރެއްވުމުން ނަތީޖާ ފެނިގެންދާނެއެވެ. ސޫޕް ތައްޔާރު ކުރުމަށް ބޭނުން ކޮށްފައިވާ ތަކެއްޗަކީ ހަށިގަނޑަށް ފައިދާ ހުރި އެއްޗިހީގެ އިތުރުން މީހާގެ ބަރުދަން އިތުރުވުން ކުޑަކޮށްދޭ އެއްޗިއްސެވެ.\nމޮޑެލް އަކަށް ވާންބޭނުން ކަމަށް ބުނުމުން އޮފީސްމީހުން ކުރީ މަލާމާތް\nބަރުދަން ލުއިކޮށްލުމަށް “އެގް ޑްރޮޕް ސޫޕް” ވަރެއްނެތް! – Ubufili\nއޭޕްރީލް 3, 2021\n[…] ސޫޕް ތައްޔާރު ކުރުމަށް ބޭނުންވާތަކެތި: […]


Eki faraaithakah Badhaluge gothugai 1 Billion rufiya dhahkaifi\nއެކި ފަރާތްތަކަށް ބަދަލުގެ ގޮތުގައި ބިލިއަނަކަށް ވުރެން ގިނަ ރުފިޔާ ދައްކައިފި\nވެރިކަމާއި ހަވާލުވިފަހުން އެކި ފަރާތްތަކަށް ބަދަލުގެ ގޮތުގައި އެއް ބިލިއަނަށްވުރެން ގިނަ ރުފިޔާ މިހާތަނަށް ދައްކާފައިވާކަމަށް ފިނޭންސް މިނިސްޓަރު އިބްރާހިމް އާމިރު ވިދާޅުވެއްޖެ އެވެ.\nފިނޭންސް މިނިސްޓަރު މިހެން ވިދާޅުވެފައިވަނީ ރައްޔިތުން މަޖިލީހުގެ މެމްބަރުގެ ސުވާލުތަކަށް ޖަވާބު ދެއްވަމުންނެވެ. މިނިސްޓަރު ވިދާޅުވީ ކުރީގެ ސަރުކާރުން ޕްރޮޖެކްޓްތައް ހިންގާފައި ހުރި ގޮތުން އެކި ފަރާތްތަކަށް ދައްކަންޖެހޭ ގިނަ އަދަދެއްގެ ފައިސާ އެބަހުރިކަމަށެވެ.\nބައެއް ފަރާތްތަކުން ބޭރު ގައުމުތަކުގެ އާބިޓްރޭޝަންތަކަށްވެސް މައްސަލަތައް ހުށަހަޅާފައިވާކަން މިނިސްޓަރ ފާހަގަކުރެއްވިއެވެ. އެގޮތުން އާބިޓްރޭޝަނަށް ހުށަހެޅުނު މައްސަލަތަކާ ގުޅިގެން ދިވެހި ސަރުކާރުން ދައްކަންޖެހޭ ފައިސާ އެފަރާތްތަކަށް ދައްކާފައިވާކަމަށްވެސް ފިނޭންސް މިނިސްޓަރ ވިދާޅުވިއެވެ.\nމިހާތަނަށް ބަދަލުދީފައިވާ ފަރާތް ތަކުގެ ތެރޭގައި ރާއްޖޭގައި ބޯޑަރ ކޮންޓްރޯލް ސިސްޓަމެއް ގާއިމްކުރުމުގެ މަސައްކަތް ހަވާލުކުރި މެލޭޝިޔާގެ ނެކްސްބިޒް ކުންފުނި ހިމެނެއެވެ. އެކުންފުންޏަށް ބަދަލުގެ ގޮތުގައި ވަނީ 18.1 މިލިއަން ޑޮލަރު ނުވަތަ 280 މިލިއަން ރުފިޔާ ސަރުކާރުން ވަނީ ދައްކާފައެވެ.\nމީގެ އިތުރުން ޑަބްލިޔު އެލް ޓީ ކުންފުންޏާއެކު ސަރުކާރުން ހަދާފައިވާ އެއްބަސްވުމަކާ ހިލާފުވެގެން ބަދަލެއްގެ ގޮތުގައި ދައްކަންޖެހުނު 5.6 މިލިއަން ޑޮލަރުވެސް ދައްކާފައިވާކަމަށް ފިނޭންސް މިނިސްޓަރ ވިދާޅުވިއެވެ. މިކުންފުނިތަކުގެ އިތުރުންވެސް ކޯޓު ހުކުމްތަކާއި ސަރުކާރުން ކޮންޓްރެކްޓަރުން ލައްވާ ކުރުވާފައިވާ މަސައްކަތްތަކަށް ފައިސާ ނުދައްކައިގެން ސަރުކާރުން މިހާތަނަށް 1 ބިލިއަނެއްހާ ރުފިޔާ އެކި ފަރާތްތަކަށް ދައްކާފައިވާކަމަށް ފިނޭންސް މިނިސްޓަރ ވިދާޅުވިއެވެ.\nއަދި މިނިސްޓަރ ވިދާޅުވި އެމްއާރުޑީސީ އުވާލުމާ ގުޅިގެން ދައްކަންޖެހޭ ފައިސާތަކެއް އެބައިން ކަމަށާއި މިހާތަނަށް ލިކުއިޑޭޝަންގައި އެމްއާރުޑީސީ އޮތީ ކުރީގެ ސަރުކާރުތަކުން އެމްއާރުޑީސީ މެދުވެރިކޮށް ކޮންޓްރެކްޓަރުން ލައްވާ މަސައްކަތް ކޮށްފައި ފައިސާ ނުދައްކާ އެބަހުރިކަމަށެވެ. އެމްއާރުޑީސީގެ މަސައްކަތް ތަކަށްވެސް 26.1 މިލިއަން ރުފިޔާ ދައްކަންޖެހުނު ކަމަށާއި ސުނާމީ ހާލުގައި ޖެހުނު ފަރާތްތަކަށް ދިން ލޯނުތައް މައާފްކުރުމަށް ސަރުކާރުން ނިންމުމާ ގުޅިގެން 15.2 މިލިއަން ރުފިޔާގެ ލޯނު މައާފްކޮށްފައި ވެއެވެ. މީގެ އިތުރުން 7.1 މިލިއަން ރުފިޔާ ސުޕްރީމް ކޯޓުން ނިންމި މައްސަލައަކާ ގުޅިގެން ދައްކާފައިވާ ކަމަށެވެ. މީގެ އިތުރުން ނޫމަޑި ސެޓްލްމަންޓް އެގްރިމަންޓަށް ވާނީ ފައިސާ ދައްކާފަކަމަ ށެވެ.


ރާއްޖެ އިން މިއަދު 1,626 މީހަކަށް ވެކްސިން ދީފި! - Sandhaanu\nރާއްޖެ އިން މިއަދު 1,626 މީހަކަށް ވެކްސިން ދީފި!\nފެބްރުއަރީ 4, 2021\nކޮވިޑް19 އިން ރައްކާތެރި ވުމަށްޓަކައި ޖަހާ ވެކްސިން މިއަދު 1,626 މީހަކަށް ދީފިއެވެ. ރާއްޖޭގައި މިހާރު ދެމުންދާ ވެކްސިން އަކީ އިންޑިޔާގެ ހިލޭ އެހީގެ ދަށުން ރާއްޖެ އަށް ލިބިފައިވާ ކޮވިޝީލްޑް ވެކްސިނެވެ.\nމިއަދު ވެކްސިން ދިން 1,626 މީހުންގެ ތެރެއިން 1,477 މީހުންނަށް ވެކްސިން ދީފައިވަނީ މާލެ ސަރަހައްދުގައި ވެކްސިން ދޭން ހަމަޖެހިފައިވާ ތަންތަނުންނެވެ. އަދި އަނެއް 149 މީހުންނަށް ވެކްސިން ދީފައިވަނީ އަތޮޅު ތަކުގައި ގާއިމް ކޮށްފައިވާ ވެކްސިން ދޭ މަރުކަޒު ތަކުންނެވެ.\nމާލެ ސަރަހަށްދުން މިހާތަނަށް 2,786 މީހަކަށް ވަނީ ވެކްސިން ދީފައެވެ. އަދި އަތޮޅު ތެރެއިން މިހާތަނަށް 418 މީހަކަށް ވަނީ ވެކްސިނަދީފައެވެ. މިއާއެކު، މުޅި ރާއްޖެ އިން ވެކްސިން ދިން މީހުންގެ އަދަދު 3,204 ވަނީ އަރާފައެވެ.


Islamee Hijaabun Nivaa Vejje Nama Mizamaanuga Vanee Naathahuzeebu Byakah: Sheikh Fikury | Dhiislam\nއިސްލާމީ ޙިޖާބުން ނިވާވެއްޖެނަމަ މިޒަމާނުގައި ވަނީ ނާހަތުޒީބު ބަޔަކަށް: ޝެއިޚް ފިކުރީ\nއައިޝަތު ރަފާހް އަލީ އޮކްޓޯބަރ 10, 2020\nއިސްލާމީ ހީޖާބުން ނިވާވެއްޖެނަމަ މިޒަމާނުގައި ވަނީ ނާތަހުޒީބު ކަމަކަށް ކަމަށް އައްޝައިޚް ހަސަން މޫސާ ފިކުރީ ވިދާޅުވެއްޖެއެވެ.\nޝެއިޚް މިހެން ވިދާޅުވެފައި ވަނީ ޖަމިއްޔަތުއްސަލަފުން ބާއްވާ ސިލްސިލާ ދަރުސެއްގައި ވާހަކަފުޅު ދައްކަވަމުންނެވެ.\nޝެއިޚް މި މަޢުޟޫއަށް އިތުރަށް ވާހަކަފުޅު ދައްކަވަމުން ވިދާޅުވެފެފައި ވަނީ މޫނު ބުރުގާ އަޅާތީ ވަޒީފާއިން ވަކިކުރާ ކަމަށާއި ސްކޫލްތަކާއި ތަޢުލީމީ ވެއްޓާއި ބެހޭ ޤާނޫނުތަކާއި ގަވާއިދުތައް އިތުރުކޮށް ހަދައެވެ. އެގޮތުން ކާކުކަން ނޭނގޭ ގޮތަށް ހެދުން އަޅައިގެން ހުންނަ މީހަކު ސްކޫލްތަކަށް ނުވަދެވޭނެ ކަމަށާއި އެއީ ހަރުކަށި ފިކުރުގެ ޢަލާމާތެއް ކަމަށްވެސް އެމީހުން ބަލާކަމަށް ޝެއިޚް ވިދާޅުވެފައިވެއެވެ.\nއެކަމަކު އެއާޚިލާފަށް މިއަދު ފެނިގެން މިދަނީ ކޮވިޑްގެ ބަލިމަޑުކަމާއި ގުޅިގެން އެންމެން އެމީހުންގެ މޫނުތައް ނިވާކޮށްގެން ނުވަތަ އަނގައާއި ނޭފަތް ނިވާކޮށްގެން ނޫނިއްޔާ ސްކޫލްތަކަށް ވެސް ނުވަދެވޭ ގޮތަށް ވަނީ ކަނޑައަޅާ އަދި މަޖުބޫރުވެސް ކޮށްފައެވެ. މިއަދު އެއާޕޯޓްތަކުގައި ވެސް މި ފެންނަނީ އެންމެ ރައްކާތެރި ކަމުގެ ފިޔަވަޅު އަޅާފައި ހުންނަތަނެވެ.\nމީގެ އިތުރުން މިނިވަންކަމަށް ގޮވާލާ ގައުމުތަކުގައި ކަންތައް ހުންނަ ގޮތަކީވެސް ޒަމާނީ ފިކުރެއްގައި ބުނަނީ އެމީހަކު ބޭނުން ހެދުމެއް ލައިގެން އުޅެވޭނެ ކަމަށާއ ބޭނުން ނަމަ ހެދުން ނުލާވެސް އުޅެވޭނެ ކަމަށެވެ. ނަމަވެސް އެޤައުމުތަކުގައި އަންހެނަކު ނިވާކޮށްފިނަަމަ އެއްވެސް ސަބަބެއް ނެތި ބުރުގާއަށް ދަމާ ވައްޓާ ހަދައެވެ.\nއަޅުގަނޑުމެންގެ ތެރެއަށްވެސް މިއަދި ބަޔަކު މީހުން މިފިކުރު ވައްދަމުން އެބަދެއެވެ. އެމީހުން ޤަބޫލުކުރާ ގޮތުގައި ޒަމާނީ ވިސްނުމަކީ އިސްލާމް ދީނުގައި ވަކި އިސްތަށިގަނޑު ނިވާކޮށްގެން ބުރުގާ އަޅައިގެން ނުވަތަ މޫނު އަޅަންޖެހޭ ކަމަަކަށް އައިސްފައެއް ނެތްކަމަށެވެ. އަދި މުސްލިމަކަށް ކޮންމެ ކަހަލަ ހެދުމެއްވެސް ލެވޭނެކަމަށެވެ.